ཀྲུའུ་ཝེ་ཆོན་གྱི་ཁྱི་སྐད། – བོད་ཀྱི་དུས་བབ།\nཁོ་པས“ཏཱ་ལའི་བླ་མར་འཚེ་མེད་ཞི་བའི་མིང་འདོགས་པ་ནི་དགོད་གཏམ་ཁོ་ན་ཙམ་རེད”ཟེར་ བ་འདི་ཁོ་ནས་ཀྱང་ཁོས་མངོན་སུམ་ལ་བསྙོན་གྱིན་མེད་ན་ཡང་ལོག་ལྟ་བ་ཞིག་ཡིན་པ་ ཚང་མས་ཤེས་ཐུབ། ཏཱ་ལའི་བླ་མ་འཚེ་མེད་ཞི་བའི་དེད་དཔོན་དང་ཞི་བདེའི་དབུ་ཁྲིད་དོན་དམ་པ་ཞིག་ ཡིན་ཚུལ་ཁོང་གིས་༡༩༥༠(ཟླ་༡༡ཚེས༡༠)་ལོར་བོད་གཞུང་གི་ཆབ་སྲིད་དབང་ཆ་ཡོངས་སུ་བཞེས་པ་ནས་ད་ལྟའི་བར་དུ་དགྲ་ལ་གྲོགས་ཀྱི་འདུ་ཤེས་བཟུང་ནས་བོད་རྒྱའི་ཞི་ བདེའི་ཆེད་ཙམ་མ་ཟད་འཛམ་གླིང་ཞི་བདེར་སྨན་པའི་མཛད་འཕྲིན་ཅི་ཙམ་ཞིག་བསྐྱངས་ ཡོད་པ་འཛམ་གླིང་ཡོངས་གྲགས་ཡིན་པས་ངས་འདིར་ཞིབ་བརྗོད་མི་དགོས་ཀྱང། དེའི་དཔེ་མཚོན་གཙོ་བོ་ཞིག་ནི་བོད་རྒྱ་ཞི་མོལ་གྱི་དབུ་མའི་ལམ་ཆེན་གསར་གཏོད་ གནང་ནས་བོད་ཕྱི་ནང་གཉིས་ཀྱི་མི་དམངས་ཀྱིས་བོད་དོན་ལས་འགུལ་གང་སྤེལ་ཚང་མ་ འཚེ་མེད་ཞི་ལམ་ཁོ་ནར་སྐྱོད་དགོས་པར་པའི་བཀའ་སློབ་ལམ་སྟོན་རྒྱུན་མར་གནང་བ་མ་ ཟད་གལ་ཏེ་དྲག་པོའི་འཐབ་རྩོད་ཀྱི་ལམ་དུ་ཞུགས་ན་ཁོང་གིས་བོད་ཀྱི་དབུ་ཁྲིད་ གནང་མི་ཐུབ་ཚུལ་ཡང་ཡང་དང་བསྐྱར་དུ་གསུངས་ཤིང་ཐ་ན་༢༠༠༨ལོའི་རྒྱལ་སྤྱིའི་ རྩེད་འགྲན་ཆེན་མོ་རྒྱ་ནག་ཏུ་འཚོག་རྒྱུར་ཡང་རྒྱབ་སྐྱོར་གནང་ཡོད།\n༡༽ “རྒྱ་ རིགས་དང་བོད་རིགས་བར་ལ་ཡང་བསྐྱར་འགལ་བ་བྱུང་ཞིང་།ངོ་རྒོལ་བྱེད་སྒོའི་ནང་མི་ འགའ་ཤས་ཀྱི་སྲོག་ཤོར་ཡོད་པ་འདྲ།”ཟེར། རྒྱ་གཞུང་གིས་ཐོག་མར་བོད་ལ་བཙན་འཛུལ་བྱས་པ་ནས་རྒྱ་བོད་བར་ལ་འགལ་བ་ཚབས་ཆེན་ བཟོས་ཟིན་པ་མ་ཟད་དེའི་རྗེས་ཀྱི་རིག་གནས་གསར་བརྗེ་སོགས་སུ་ཡང་འགྲོ་བ་མིའི་ ཐོབ་ཐང་དང་མི་རིགས་རང་སྐྱོང་གི་གནད་དོན་གང་ཐད་ནས་ཞི་དྲག་གཉིས་ཀྱིས་གཉའ་ གནོན་རྒྱུན་མར་བྱས་པས་༢༠༠༨ལོར་བོད་ས་ཡོངས་ནས་ཞི་རྒོལ་གྱི་མེ་ལྕེ་མཆེད་པ་ རེད། ད་ལྟ་དམག་དཔུང་གིས་བོད་བསྐོར་ནས་སྡོད་དགོས་པ་ཞིག་ཆགས་པ་འདི་བོད་རྒྱའི་འགལ་ བ་ཆེས་ཛ་དྲག་ཏུ་སླེབས་པ་ཞིག་ལས་ཡང་བསྐྱར་འགལ་བ་བཟོས་པ་ཞིག་མིན། འགལ་བ་བཟོ་མཁན་དེ་ཡང་རྒྱ་གཞུང་རང་ཡིན། འགལ་བ་འདི་ཡང་བོད་དང་པེ་ཅིན་སྲིད་གཞུང་བར་གྱི་འགལ་བ་ཡིན་པ་ལས་རྒྱ་རིགས་དང་ བོད་རིགས་གཉིས་ཀྱི་མི་རིགས་བར་གྱི་འགལ་བ་ཞིག་གཏན་ནས་མིན།\n༢༽ “ང་ཚོས་ཆོས་ལུགས་དད་མོས་ལ་བརྩི་བཀུར་དང་སྲུང་སྐྱོབ་བྱེད་ཀྱི་ཡོད”ཟེར། གལ་ཏེ་དེ་ལྟར་ངོ་མ་བསམ་གྱིན་ཡོད་ན་དེ་ཡང་རྩ་བ་ནས་ནོར་ཡོད་དེ། དད་མོས་ཟེར་བ་འདི་མི་སྒེར་བ་སོ་སོའི་སེམས་གཏིང་ནས་སུ་ལ་དད་གུས་བྱེད་པ་དེར་ དད་མོས་བྱེད་ཆོག་པའི་ཐོབ་ཐང་ཞིག་ལ་གོ་དགོས། བོད་ཀྱི་ཆོས་ལུགས་དད་མོས་ཀྱི་འཇུག་སྒོ་ནི་སྐྱབས་འགྲོ་ཡིན། དེའི་ཐོག་མ་ནི་བླ་མ་ལ་སྐྱབས་སུ་མཆིའོ་ཞེས་པ་འདི་ཡིན། གནམ་ལ་ཉི་ཟླ་ཟུང་གཅིག ས་ལ་༸རྒྱལ་བ་པཎ་ཆེན་ཟེར་བའི་བོད་མི་དམངས་ཀྱི་ཁ་དཔེ་འདིར་ཁྱེད་རང་ཚོ་ཡང་ རྒྱུས་ལོས་ཡོད། དེས་ན་བོད་མི་བརྒྱ་ཆའི་དགུ་བཅུ་ཡན་གྱིས་བླ་མ་ལ་སྐྱབས་སུ་མཆིའོ་ཞེས་གསོལ་ འདེབས་བྱེད་སའི་བླ་མ་དེ་སུ་དང་སུ་ཡིན་པ་ལོས་ཤེས། དེ་བས་སོ་སོའི་རྩ་བའི་བླ་མར་དད་མོས་བྱེད་པ་བཀག་པ་འདིས་ཆོས་ལུགས་དད་མོས་ཀྱི་ སྒོ་ཆེན་དེ་བཀག་པ་རེད། དཔེ་ཆ་སློབ་གཉེར་སོགས་སྒོ་དངསྒེའུ་ཅི་ཙམ་ཕྱེས་ན་ཡང་རྒྱ་སྒོ་བརྒྱབ་པའི་བཙོན་ ཁང་གི་ཆོས་ར་ཞིག་ལས་ཅི་ཡང་མིན་པ་འདི་པེ་ཅིན་སྲིད་གཞུང་གིས་གསལ་རྟོགས་ཐུབ་ མེད་ཀྱང་སྲིད། དེ་བས་དོན་དམ་གྱི་ཆོས་ལུགས་དད་མོས་ལ་བརྩི་བཀུར་དང་སྲུང་སྐྱོབ་བྱེད་ན་བོད་ མི་ཚོས་ཏཱ་ལའི་བླ་མར་སྐྱབས་སུ་འགྲོ་བ་འདི་གཏན་ནས་འགོག་མི་འོས་ལ་གཏན་ནས་ འགོག་ཐབས་ཀྱང་མེད། གལ་ཏེ་མུ་མཐུད་དུ་བཀག་ན་མུ་མཐུད་དེ་ཆོས་ལུགས་དད་མོས་ཀྱི་རང་དབང་བཀག་པ་ཡིན་ པ་ཤེས་པར་གྱིས།\n༣ ༽ཁོས་བོད་ལྗོངས་སུ་རྒྱ་སྒོར་དུང་ཕྱུར་མང་པོ་བཏང་དང་གཏོང་རྒྱུ་ཡིན་ཚུལ་བཤད་ འདུག ང་ཚོས་དེང་སང་བོད་ནང་གི་གཞི་རྩའི་འཚོ་བ་ལ་དཀའ་ངལ་ཆེ་ཚུལ་བཤད་ཀྱིན་མེད། ཅི་ཙམ་བཏང་ཡོད་ཀྱང་བོད་ནི་ད་དུང་དཔལ་འབྱོར་ཐད་ནས་རྗེས་ལུས་ཡིན་པ་ཁྱོད་རང་ ཚོས་ཀྱང་ཁས་བླངས་ཡོད། མ་གཞི་ནས་དཔལ་འབྱོར་བསླུ་བྲིད་ཀྱིས་བོད་འཆི་ལམ་དུ་ནམ་ཡང་འདེད་མི་ཐུབ། ད་ལྟ་ང་ཚོའི་མི་རིགས་འདི་ཡང་གཉིད་ལས་སད་ཀྱིན་ཡོད་པས་སྒོར་མོས་བསླུ་མི་ཐུབ། བོད་ཀྱི་གནད་དོན་འདི་དཔལ་འབྱོར་གྱི་གནད་དོན་མིན། འདི་མིའི་ཐོབ་ཐང་དང་མི་རིགས་ཀྱི་བདག་དབང་དང་དོན་དམ་གྱི་དམངས་གཙོའི་ཁེ་དབང་ ལོངས་སུ་སྤྱོད་འཇུག་མིན་གྱི་ཆབ་སྲིད་ཐད་ཀྱི་གནད་དོན་ཡིན། དེ་བས་རྒྱ་གཞུང་ནས་སྒོར་མོ་གྲངས་མེད་བཏང་ན་ཡང་བོད་ཀྱི་ཆོས་ལུགས་དད་མོས་ གཙོས་མིའི་རང་དབང་དང་མི་རིགས་རང་སྐྱོང་གི་བདག་དབང་མ་རག་བར་དུ་རྒྱ་གཞུང་དང་ གུང་ཁྲན་ཏང་མི་དག་ནི་བོད་ཀྱི་གཉའ་གནོན་པ་ལས་ཞབས་ཞུ་བ་ཞིག་ལ་ནམ་ཡང་བསམ་མི་ སྲིད་པ་ཡང་ཤེས་པར་གྱིས།\n༤༽“༡༩༥༡ལོར་བོད་ཞི་བས་བཅིངས་འགྲོལ་བཏང་བ་ནས་ བཟུང་།བོད་ལྗོངས་ཀྱི་མི་འབོར་ཁྲི་༡༠༠ནས་ཁྲི་༣༠༠བར་མང་དུ་ཕྱིན་ཡོད།”ཟེར། བོད་ལ་དྲག་པོས་བཙན་འཛུལ་བྱས་པ་ནས་རིག་གསར་སྐབས་དང་དེ་ནས་ད་བར་ལ་བོད་མི་ས་ཡ་ གཅིག་ལྷག་གི་ཚེ་སྲོག་པེ་ཅིན་སྲིད་གཞུང་གི་ཁ་ནང་དུ་བཅུག་ཚར་ཡོད། ད་དུང་གྲངས་ཉུང་མི་རིགས་ཀྱི་མི་གྲངས་འཕེལ་རྒྱས་ལ་ཚོད་འཛིན་དམ་དྲག་བྱེད་ ཀྱིན་ཡོད། མདོར་ན་དེ་སྔའི་བོད་མིའི་གྲངས་ཚད་ལ་ད་དུང་སླེབས་མེད། གཅིག་བྱས་ན་ད་དུང་༡༩༨༩ལོའི་གནམ་བདེ་སྒོ་མོ་ཆེའི་ཐང་ཆེན་གྱི་དམར་གསོད་ཆེན་ མོ་ལྟ་བུ་ཞིག་ཡང་བསྐྱར་བོད་ཀྱི་ས་ཁུལ་གང་རུང་དུ་ཡང་འབྱུང་སྲིད་པ་ཞིག་རེད། གང་ལྟར་འགྲོ་བ་མིའི་ཐོབ་ཐང་མི་རག་ས་ཞིག་ཏུ་མི་གྲངས་འཕར་བ་ལས་ཀྱང་འགྲིབ་ན་ མི་ལེགས་སམ། (ཁྱོད་ཀྱིས་མི་གྲངས་ཁྲི་སུམ་བརྒྱ་ལ་འཕར་ཟེར་བ་དེའི་ཁྲོད་དུ་མང་ཤོས་རྒྱ་ རིགས་སོགས་མ་ཡིན་ནམ།)\nཁོས“ཏཱ་ལའི་བླ་མས་མེར་སྲེག་གཏོང་མཁན་དེ་ཚོ་ནི་དཔའ་བོ་ཡིན་ཞིང་། ཁོང་ཚོའི་སྙིང་སྟོབས་ལ་རྗེས་སུ་ཡི་རངས་ཞུ་ཞེས་བརྗོད་མྱོང་ཡོད་པས། ཚིག་དེ་ནི་དྲག་སྤྱོད་ཀྱི་བྱེད་ཐབས་བཀོལ་བར་སྐུལ་སློང་བྱེད་པའི་ཚིག་ཅིག་རེད་ཅེས་དང་ཁོས་ ད་དུང་ཞི་བའི་ནང་བསྟན་ཆོས་ལུགས་དེ་དྲག་སྤྱོད་ཀྱི་ཆོས་ལུགས་ཤིག་ཏུ་བསྒྱུར་ ཐབས་བྱེད་ཀྱི་ཡོད་ཅེས་དང་། ང་ཚོས་བྱེད་བཞིན་པའི་འཐབ་རྩོད་ནི་དྲང་བདེན་ཡིན་པ་མ་ཟད། མི་དམངས་ཀྱིས་རྒྱབ་སྐྱོར་ཐོབ་ཡོད་ལ། དེ་ནི་ཆེས་ཤིན་ཏུ་གལ་ཆེན་པོ་དེ་རེད”ཟེར། རང་ལུས་མེར་བསྲེགས་པ་འདི་དག་གི་ཚེ་སྲོག་དེ་བོད་ཀྱི་ཆོས་སྲིད་ ལུགས་གཉིས་དང་རང་གི་མི་རགས་ཀྱི་རང་དབང་གི་ཆེད་དུ་ཡིན་པར་མ་ཟད་བོད་དོན་བདེན་ པའི་ཞི་བའི་འཐབ་རྩོད་ཀྱི་མཚོན་རྟགས་བླ་ན་མེད་པ་དེ་ཡང་ཡིན་པས་ཁོང་རྣམ་པར་ དཔའ་བོའི་མཚན་སྙན་སུས་ཀྱང་གནང་མི་དགོས་པར་རང་བཞིན་གྱིས་ཐོབ་པ་ཞིག་རེད། བདེན་དོན་སྐྱོང་བའི་དཔའ་བོར་མྱ་ངན་གུས་འདུད་དང་གདེང་འཇོག་བྱེད་རྒྱུ་འདི་མ་ མཐར་ཡང་མི་ཞིག་གི་ཀུན་སྤྱོད་ཅི་ལ་མིན། ཡང་ཁྱོད་ཚོས་བྱེད་བཞིན་པའི་འཐབ་རྩོད་དེ་དྲང་བདེན་ཡིན་པར་རློན་གྱིན་ཡོད་ན་ རྒྱལ་སྤྱིའི་ནང་གི་རང་དབང་གསར་འགོད་པ་དག་མ་ཟད་ཕྱི་གླིང་བའི་སྤྲོ་འཆམ་དག་ ཀྱང་བོད་དུ་འགྲོ་བར་བཀག་སྡོམ་བྱེད་དོན་ཅི། རྟག་པར་དོགས་འཇིགས་ཀྱིས་དམག་དཔུང་གིས་དམ་དྲག་བྱས་ནས་སྡོད་དོན་ཅི། ཏཱ་ལའི་བླ་མ་དང་མཇལ་འཕྲད་གནང་རྒྱུར་སྐྲག་དོན་ཅི། མི་དམངས་ཀྱིས་རྒྱབ་སྐྱོར་སུ་ལ་ཐོབ་མིན་དེ་རྩོད་མི་དགོས། བོད་མི་དམངས་ལ་རང་ཐག་རང་གཅོད་ཀྱི་འོས་འཕེན་རང་དབང་ཞིག་སྤྲོད་དང་ཤེས་ཡོང། དེའི་སྤོབས་པ་སྤུ་ཙམ་ཡང་ཡོད་དམ།\n་ ཕྱི་ལོ་ ༢༠༠༨ ཟླ་ ༡༠ ཚེས་ ༣༡ ཉིན་པེ་ཅིང་དུ་འབྲེལ་མོལ་ཐེངས་བརྒྱད་པའི་སྐབས་རྒྱ་ནག་མི་དམངས་སྤྱི་མཐུན་ རྒྱལ་ཁབ་ལ་ཕུལ་བའི་བོད་རིགས་ཡོངས་ལ་མིང་དོན་མཚུངས་པའི་རང་སྐྱོང་ཡོང་ཐབས་ ཀྱི་བསམ་འཆར་དེ་ལ་ཡང་ཁོ་ཚོས་ལོག་བཤད་སྤེལ་ཡོད། དངོས་དོན་ཁས་མ་བླངས་པ་ལ་གསལ་བཤད་ཀྱིས་ཅི་ཡང་མི་ཕན། གལ་ཏེ་བཙན་བྱོལ་གཞུང་གི་བསམ་འཆར་དེ་རང་བཙན་གྱི་ངོ་བོར་འགྲོ་གིན་ཡོད་ན་རྒྱ་ ནག་རང་གི་རྩ་ཁྲིམས་དང་རང་སྐྱོང་བཅའ་ཁྲིམས་ནང་ལ་ངོ་བོ་དེ་འདྲ་ཞིག་ཡོད་པ་ཁས་ ལེན་དགོས། རྒྱུ་མཚན་ནི་བསམ་འཆར་དེ་རིགས་རྩ་ཁྲིམས་དང་བཅའ་ཁྲིམས་གཞིར་བཟུང་ཞིག་ཡིན་པས་ སོ། ད་ལྟ་ང་ཚོས་གཞི་འཛིན་སའི་གཞུང་འབྲེལ་ཡིག་ཆ་བསམ་འཆར་འདི་རང་ཡིན་པས་དེ་སྔའི་ གསུང་བཤད་དང་ཡིག་ཆ་རྙིང་པ་རིགས་བསྐྱར་གླེང་ལ་དགོས་པ་ཅི་ཡང་མེད། འདས་པ་འདས་པ་རེད། ད་ལྟ་ད་ལྟ་རེད། གཙོ་བོ་མ་འོངས་པའི་གནད་དོན་རེད།\n༧༽ཁོས་“ཏཱ་ ལའི་ཡིས་ཐོག་མཐའ་བར་གསུམ་དུ་བོད་ཆེན་པོ་འུད་སྒྲོག་བྱེད་ཀྱི་ཡོད། ཏཱ་ལའི་ཡིས་བཤད་བཞིན་པའི་བོད་ཆེན་མོའི་རྒྱ་ཁྱོན་ལ་སྤྱི་ལེ་ངོས་སྙོམས་གྲུ་ བཞི་མ་༢༥༠ཡོད་པ་དང་། ཀྲུང་གོ་ཡོངས་ཀྱི་ས་ཁྱོན་ལས་བཞི་ཆའི་གཅིག་ཟིན་ཡོད།་ཅེས་དང་། ས་ཁྱོན་རྒྱལ་ཁབ་ཡོངས་ཀྱི་རྒྱ་ཁྱོན་ལས་བཞི་ཆའི་གཅིག་ཙམ་ཟིན་པའི་ས་ཁོངས་སུ་ རང་སྐྱོང་དེ་འདྲ་ངོས་ལེན་བྱེད་ཐུབ་བམ་”ཞེས་ཧང་སང་འདུག\nཁྱོད་ ཅག་གིས་མདོ་དབུས་ཁམས་གསུམ་དེ་བོད་མི་རིགས་ཀྱི་འཚོ་སྡོད་དང་བདག་དབང་ཡོད་པའི་ ས་ཁུལ་ལ་ངོས་ལེན་བྱས་ཡོད་ན་གཅིག་གྱུར་གྱི་རང་སྐྱོང་ཞིག་ཆགས་རྒྱུར་ཁས་ལེན་ མི་ཐུབ་དོན་ཅི། ད་དུང་མི་རིགས་གཅིག་དང་སྐད་ཡིག་གཅིག ཆོས་ལུགས་གཅིག་སོགས་རིག་གཞུང་གོམས་གཤིས་གཅིག་ཡིན་པའི་ཐོག་ལ་བོད་རིགས་ཁྱིམ་ གཅིག་གི་རེ་སྨོན་ཤུགས་དྲག་ཏུ་འགྲོ་བཞིན་ཡོད་པས་འཆམ་མཐུན་དང་མཉམ་འབྲེལ་གྱི་ རྨང་གཞི་བརྟན། བོད་རིགས་ཡོངས་རྫོགས་རང་སྐྱོང་གཅིག་བྱས་ན་མ་བྱས་ན་དེ་ཀྲུང་གོའི་མངའ་ཁོངས་ ལས་ལོགས་སུ་སོང་མེད་པས་ཀྲུང་གོ་ལ་ཡང་ཆེ་ཆུང་འགྲོ་གིན་མེད། དེ་བས་བོད་རིགས་རང་སྐྱོང་གཅིག་འགྱུར་བྱ་རྒྱུ་འདི་བོད་མི་རིགས་དང་རྒྱ་མི་ རིགས་ཀྱིས་གཙོས་པའི་ཀྲུང་གོ་ལ་ཁེ་ཕན་ཡོད་པ་ཞིག་རེད། འོན་ཀྱང་ཁྱོད་ཅག་གིས་དོགས་འདྲོགས་དང་བློ་འཚབ་སྐྱེ་གཞི་དེ་ནི་ད་ལྟ་ས་ཁུལ་ དུམ་བུར་བཅད་ནས་ཀྱང་མི་རིགས་འདི་ཉམས་རྒུད་ལ་གཏོང་མི་ཐུབ་ན་གཅིག་གྱུར་བཟོས་ ན་མི་རིགས་འདི་གོང་ལ་འཆོར་བའམ་ཡང་ན་བོད་རང་བཙན་ལེན་གྱི་རེད་སྙམ་པ་ཅི་ལ་མིན། གལ་ཏེ་དེ་ལྟར་མིན་ན་བསམ་འཆར་འདི་ཁས་ལེན་མི་ཐུབ་པའི་རྒྱུ་མཚན་ཆེན་པོ་ཅི་ཡང་ མེད།\nཔེ་ ཅིན་སྲིད་གཞུང་གིས་མུ་མཐུད་དེ་བོད་རིགས་དང་ཡུ་གུར་གྱིས་གཙོས་གྲངས་ཉུང་མི་ རིགས་ཀྱི་གནད་དོན་ཡག་པོར་ཐག་གཅོད་མ་བྱས་ན་མི་རབས་ལ་ཟད་པ་མེད་པས་འཐབ་རྩོད་ འདི་ཡང་ཟད་པ་མེད་པ་མ་ཟད་འཐབ་རྩོད་ཀྱི་ངོ་བོ་དང་མཇུག་འབྲས་ཅི་འདྲ་ཞིག་ལ་ འགྱུར་མིན་ཡང་བཤད་དཀའ་བ་ཞིག་ཡིན་པ་ལོས་ཤེས།\nད་རེས་ཀྱང་ཀྲུའུ་ཝེ་ཆོན་སྒེར་ངོས་ཀྱི་འགན་ཁུར་ལེགས་གྲུབ་བྱུང་ཡོད། གཅིག་ནས་ཁོང་གིས་ཕྱི་གླིང་དུ་ཁྱི་སྐད་མང་དུ་བརྒྱབ་པ་དང་གཉིས་ནས་ང་ཚོས་ཁ་རྡུང་བཏང་བས་སོ། དེའི་རྒྱུ་མཚན་ཤེས་སམ། ཆབ་སྲིད་པ་ཟེར་བ་འདི་འདྲ་རང་རེད། ཆབ་སྲིད་པ་མང་ཆེ་བ་ཞིག་ལ་སྒེར་ཕན་གྱི་དམིགས་ཡུལ་ལས་ལྷག་ཅིག་མེད།\nཀྲུང་གོ་ལ་ངོ་མ་ཀྲུའུ་ཏེ་དང་ལིས་ཧྲའོ་ཆི། ཧུའུ་ཡོ་པང་ལྟ་བུའི་མཁས་མཛངས་གཟུར་གནས་ཀྱི་གཙོ་འཛིན་ཞིག་འབྱུང་དཀའ་བ་ཆགས་འདུག དེ་བས་འདི་ནི་ཏང་གི་སྲིད་ཇུས་བརྟན་ལྷིང་ཡོང་ཐབས་བྲལ་བའི་རྨང་གཞི་དེ་རེད།\nང་ཚོ་རྒྱ་བོད་གཉིས། ཆབ་སྲིད་ཐོག་ནས་རྒྱ་མི་གཟིག་ཡིན་ནའང་། གནས་ལུགས་དང་བདེན་པའི་ཐོག་ནས་བོད་པ་གཟིག་རེད། ང་ཚོ་བཤད་རྒྱུའི་ཐོག་ནས་རྩ་བ་ནས་ཕོངས་མེད། བདེ་སྲུང་ནས་བདེན་པའི་གཟིག་སྐད་ཀྱི་ལན་ཅིག་རྒྱབ་སྟེ། ཀྲུའུ་ཝེན་ཆོན་གྱི་ཁྱི་སྐད་དེར་སྙིང་པོ་ཅི་ཞིག་ཡོད་མེད་འཛམ་གླིང་མི་དམངས་རྣམས་ལ་ཤེས་སུ་འཇུག་རོགས། ང་ཚོ་གྲ་སྒྲིག་ཚགས་ཚུད་ཡོང་བ་བྱེད་དགོས། ནམ་རྒྱུན་ནས་རྒྱ་ནག་ནས་དྲིལ་སྒྲོག་རྫུན་མ་བྱས་དང་བྱེད་བཞིན་པ་རེད། དེ་དག་ལ་ཐད་ཀར་ལན་འདེབས་བྱེད་མཁན་ཚོགས་ཆུང་གཅིག་ངེས་པར་དུ་དགོས་ཀྱིན་འདུག རབ་བྱུང་ན་སྐད་ཡིག་འདྲ་མིན་ཐོག་ནས་གསར་འགྱུར་བརྒྱུད་ལམ་གང་སར་གཏང་ཐུབ་པ་བྱུང་ན་ཡག་པོ་མི་འདུག་གམ། ཡག་པོ་འདུག་ན་བདེ་སྲུང་ནས་དེ་ལྟར་གནང་རོགས་ཞུའོ།།\nརྩོམ་ཡིག་འདིའི་ནང་གི་གནད་འགག་གཉིས་ནི་༧གོང་ས་མཆོག་གིས་འགན་དབང་རྩིས་སྤྲོད་གནང་མེད་ཚུལ་དང་། གཞན་ནི་བཀའ་ཁྲིའི་རང་སྐྱོང་སྐོར་གྱི་བསམ་འདུན་ལ་ལན་འདེབས་གནང་བ་དེ་གཉིས་རེད། དེ་ལ་ལན་འདེབས་གནང་འདུན་ཡོད་རིགས་ལ། ངས་དཔྱད་ཡིག་ག་རེ་དགོས་ཀྱང་མཁོ་སྤྲོད་ཞུས་ཆོག དགོས་གལ་བྱུང་ན། ག་རེ་དགོས་མིན་གྱི་གནས་ཚུལ་ཁ་གསལ། Loveyoutibet@gmail.com སྟེང་བསྐུར་རོགས་ཞུ། ང་ཚོས་མར་ལོ་ཆེ་ཆུང་ག་འདྲ་ཞིག་ཐོན་མིན་ཤུགས་རྒྱག་ཡ།\n༡༡༽<>དང་དེའི་ལེའུ་དང་པོ། གཞི་རྩའི་ལམ་སྟོན། (ཁྱབ་ཁོངས་སུ་གཏོགས་པ)དོན་ཚན་དང་པོ། “བོད་དང་བོད་མིའི་མགོན་སྐྱབས་དང་མཚོན་རྟགས།”ཞེས་པའི་ཚིག་དོན་ཁག་གི་ཐད་ལ་ཀྲུའུ་ཝེ་ཆོན་གྱིས་བསྙོན་འཛུགས་ཆེན་པོ་གསུམ་བྱས་ཡོད།\n༢༽ “བཀའ་ཤག་གིས་བསྐོ་འཛུགས་བྱས་པའི་སྐུ་ཚབ་དོན་གཅོད་དང་དམིགས་བསལ་སྐུ་ཚབ་རྣམས་ལ༸གོང་ས༸སྐྱབས་མགོན་ཆེན་པོ་མཆོག་གི་སྐུ་ཚབ་ཀྱི་མཚན་གནས་བསྩལ་རྒྱུ”ཞེས་༸གོང་ས་མཆོག་གི་མཚན་གནས་རང་འཇགས་ཐོག་བཀའ་ཤག་གིས་སྐུ་ཚབ་གསར་བསྐོ་གནང་རྒྱུ་ཞེས་པར་ཁོས། “མུ་མཐུད་དུ་ཕྱི་རྒྱལ་དོན་གཅོད་ཁང་གི་སྐུ་ཚབ་དང་བཙན་བྱོལ་བོད་གཞུང་གི་དམིགས་ བསལ་སྐུ་ཚབ་གནང་བའི་དབང་ཆ་ཡོད།”ཅེས་མེད་པ་ཞིག་ལ་ཡོད་པར་བསྙོན་བཙུགས།\n༣༽ “ཁོ་རང་ཉིད་དམ་དམངས་གཙོའི་འོས་འདེམས་བྱས་ནས་ཐོན་པའི་མགོ་ཁྲིད་པས་བོད་ཀྱི་ གནད་དོན་ཐག་གཅོད་བྱེད་ཆོག”ཅེས་པའི་ཚིག་དོན་ཞིག་རྩ་བ་ནས་མེད་པ་ལ་ཡོད་པར་གླེང་བཀལ་ནས། “རྩ་ཁྲིམས་ནང་བཀོད་པའི་གནས་ཚུལ་ལ་བལྟས་ན། ཁོས་སྲིད་དོན་ཚང་མ་བསྐྱུར་ཡོད་པ་ཡིན་ནམ། ངས་བལྟས་ན་བསྐྱུར་མི་འདུག”ཅེས་ལུང་འདྲེན་གྱི་བདེན་གཏམ་ཚུལ་དུ་གཡོ་གཏམ་བཤད་ཡོད།\nཉིས་སྟོང་བརྒྱད་ཡས་མས་ཤིག་ལ་ཡང་ཀྲུ་ཝེ་ཆོན་གྱིས། ཏཱ་ལིའི་ཆོས་ལུགས་ཐད་མགོ་སྐོར་རང་བཞིན། ཆབ་སྲིད་ཐད་གཡོ་རྫུན་རང་བཞིན། བྱེད་ཐབས་ཐད་བསླུ་བྲིད་རང་བཞིན་བཅས་ལ་ངོས་འཛིན་བྱེད་ཀྱི་ཡིན་ཞེས་བཤད་འདུག མི་འདི་ལ་ཁ་བདེ་བོ་ནི་འདུག་སྟེ་བརྒྱུད་སྐུལ་དང་སེམས་གཏིང་གི་སྐད་ཆ་གང་ཡིན་ཧ་མི་གོ\nརྣམ་དཔྱོད་དང་སྨྲ་ལྕེ་གཉིས་ཆ་ཚེར་མ་ལྟར་རྣོ་བའི་རྩོམ་གྲོགས་བོན་རྒྱ་ལགས། ཕལ་ཆེར་ཁྱེད་ཀྱི་འདོད་པ་ཁེངས་པའི་རྩོམ་ཡིག་ཅིག་བཙན་བྱོལ་ནང་ན་མེད་ན་ཡང་ཐང། ངས་གནད་དོན་འདིར་ཆེ་མཐོང་བྱས་ནས་རང་གི་ཀླད་པའི་ནང་གི་རྒྱུ་ཆ་རྣམས་བཏོན་པའི་ཁུལ་ཡིན། ཤོག་ཐོག་གི་རྒྱུ་ཆ་བཙལ་ནས་ལན་འདེབས་བྱས་ན་ཡང་ལོས་བཟང་མོད་དེ་མ་འཁྱོངས་པ་རེད། འདིར་གནད་དོན་དོན་ཚན་བཅུ་ཙམ་ལ་ལན་གནད་བསྡུས་རེ་བཏབ་ཡོད། དེ་དག་གནད་ལ་འཁེལ་མེད་ན་ཡང་ཚོར་སྣང་ཙམ་པོ་བ་ཞིག་མིན་སྙམ་ཡོད། ད་དུང་གཅིག་ལྷག་ཡོད་པ་ནི་བཅའ་ཁྲིམས་དང་འབྲེལ་བའི་༸གོང་ས་མཆོག་གི་འོས་འགན་དང་སྐུ་དབང་དེའི་སྐོར་རེད། དེའི་སྐོར་གླེང་ཤེས་མཁན་དང་ཐུབ་མཁན་སུ་ཡོད་ན་ངས་སྒུག་བསྡད་ཡོད།\nསྐུ་ཞབས་བོན་རྒྱའི་ཐུགས་ལ་མི་འབབ་མོད། སྐུ་རླུང་མ་བཞེངས་སྐུ་ཁམས་བདེ་བར་བཞུགས། །ཀུ་རེ་ཞིག་ཚུལ་དུ།\nབོན་རྒྱ་ལགས། སྐུ་ཉིད་རྩོམ་ཡིག་འདིར་ཚོར་སྣང་ཙམ་ལས་ཞིབ་འཇུག་གི་རྒྱུ་ཆ་མི་འདུག་ཅེས་པ་ནི། རྒྱུ་ཆ་རྣམས་སྐབས་འདིར་ལུང་འདྲེན་བྱས་པས་ཡིན་ནམ། ཡང་ན་ཅི་ཞིག\nཞིབ་འཇུག་གི་རྒྱུ་ཆར་འདེམ་བསྒྲུགས་ཀྱིས། དེང་བོད་ནང་གི་དངོས་བྱུང་ལོ་རྒྱུས་རྗེན་འཆར་བ་རྣམས་དང་། བོད་མིའི་སྒྲིག་འཛུགས་ཀྱི་ལྟ་གྲུབ། ༸གོང་ས་མཆོག་གི་བཀའ་སློབ་དགོངས་རྣམས་འདིར་བཤད་འདུག དེ་མིན་རྒྱུ་ཆ་ཅི་ཞིག་དགོས།\nཡོད་ཚད་ཁ་ཟིན་སྣ་ཟིན་གྱིས་འགོད་དགོས་སམ། ཚོར་སྣང་ཞེས་པ་ནི། མྱངས་པ་སྔོན་སོང་གི་འབྲས་རྟགས་ཞིག་རེད།\nརྒན་ལྷ་མོ་ལགས། རྩོམ་རྩལ་ངོམ་གི་མེད་ནའང་། རྩོམ་རིག་དགེ་རྒན་སྐད་གྲགས་ཅན་ཞིག་དང་ཐུན་ཚོགས་ཀྱི་ཚོགས་གཙོ་ཡིན་ཕྱིར་ཚིག་སྦྱོར་ལ་བདག་ཐུབ་དགོས་རྒྱུ་རེད་བསམ་སོང་། ཁྱོད་ནི་སྤྱི་ཟུར་ཞིག་དང་ཕྱི་སྡོད་བོད་ཀྱི་རྩོམ་པ་པོའི་ཐུན་ཚོགས་ཀྱི་ཚོགས་གཙོ་ཡིན་ཞིང་། མིང་ལའང་དེ་བེད་སྤྱད་ཡོད་ཕྱིར་ཞིབ་འཇུག་གི་རྒྱུ་ཆ་མེད་པར་ཚོར་བ་ཙམ་སྤེལ་ན་ཁྱོད་ཀྱིས་གནད་དོན་འདི་མཐོང་ཆུང་བྱས་པ་མ་རེད་དམ། ང་ལའང་ཚོར་སྣང་དང་རིགས་སྒྲུབ་ཀྱི་བསམ་བློ་ད་འདི་ལས་ལྷག་ཅིག་རྙེད་སོང་སྟེ་རྒྱུ་མཚན་མེད་པར་ཚོར་སྣང་ཙམ་ཕྱར་ནས་བརྒྱུགས་ན་གཞན་གྱིས་ཀྱང་ཁྱི་སྐད་ལ་ངོས་འཛིན་རྒྱུ་རེད་སྙམ་ནས་ངས་ཁྱི་སྐད་དེ་ལན་མ་བརྒྱབ་པ་ཡིན།\nཨ་རོགས་བོན་བརྒྱ་ལགས། སྐུ་ཉིད་ཀྱིས་ཚིག་འགྲོས་རྣ་བར་འཇེབས་ལ། བརྗོད་དོན་ཡིད་ཁར་འཐད་པའི་འགག་བཞག་རྩོམ་ཡིག་ཅིག་འབྲི་ན་མ་རེད་དམ། དེ་མིན་ཁྱི་ཁ་ཟུག་ནས་ཅི་ཡང་མི་འཁྱོངས།\nཆབ་བྲག་ལྷ་མོ་སྐྱབས་ལ་ཐུགས་རྗེ་ཆེ་ཞུ་རྒྱུ་ཡིན། ཁྱེད་སྨྱུ་གུའི་མདུང་རྩེ་དེ་རྒྱ་དམར་གུང་ཁྲན་གྱི་དཔོན་ངན་དེ་ཚོའི་སྙིང་ལ་རྒྱག་དགོས་པ་མཁྱེན་འདུག་པ་སྙིང་ནས་ཐུགས་རྗེ་ཆེ་ཞུས། རང་རེ་འགའ་ཞིག་མདུང་རྩེ་ནང་ལ་གཏད་པ་ལས་ཕྱི་དགྲ་ལ་གཏོད་མི་ཤེས་པ་ཁ་ཤས་ཡོད་པ་དྲ་འབུ་རང་གི་མིང་ཡང་འདོན་མི་ཕོད་པ་དེ་ཚོ་རེད། ༸ཡིད་བཞིན་ནོར་བུ་སྐུ་ཚེ་ཁྲི་ལོར་བརྟན་པར་ཤོག བོད་རྒྱལ་ལོ།\nགང་ཡིན་ཟེར་ན་ཀྲུའུ་ཝེ་ཆོན་ཟེར་བའི་རྒྱ་ནག་གཞུང་གི་འགོ་འཁྲིད་པ་དེར་འགྲོ་བ་མིའི་ཀླད་པའི་ནང་གི་དམངས་གཙོ་དང་། རང་དབང་། བདེ་སྐྱིད་ཟེར་བ་དེ་འཚོལ་ཞིབ་བྱེད་པའི་ཀླད་པའི་རྩ་རིགས་ཁ་ཤས་ཤིག་འཕྲོ་བརླག་ཏུ་སོང་བའམ་ཡང་ན་ཚང་མེད་པ་དེ་འཛམ་གླིང་སྡིང་སའི་སྟེང་དུ་དམར་སྟོན་བྱས་པ་རེད།\nཁོས་པའི་བརྗོད་ཚིག་གཅིགཏེ། ། ཏཱ་ལའི་ཡིས་བཤད་བཞིན་པའི་བོད་ཆེན་མོའི་རྒྱ་ཁྱོན་ལ་སྤྱི་ལེ་ངོས་སྙོམས་གྲུ་བཞི་མ་ཁྲི་༢༥༠ཡོད་པ་དང་། ཀྲུང་གོ་ཡོངས་ཀྱི་ས་ཁྱོན་ལས་བཞི་ཆའི་གཅིག་ཟིན་ཡོད།་ཅེས་པའི་ཐད་ང་ཚོས་རྒྱ་ནག་གི་ས་ཁྱོན་གྱི་གཞི་ཆ་གཅིག་ཟིན་པའི་བོད་ལྗོངས་འདི་དང་བོད་རིགས་མི་དམངས་ལ་འགྲོ་བ་མིའི་དགོས་ངེས་ཀྱི་གཞི་རྩའི་རང་དབང་། དམངས་གཙོ། བདག་དབང་བཅས་ྗི་སྲིད་མ་སྤྲད་ཀྱི་བར་དུ་དེ་སྲིད་དུ་བོད་ཀྱི་གནད་དོན་དེ་ངེས་རྩོད་ངེས་རེད།\nད་དུང་གང་དུ་དྲག་གནོན་ཡོད་ན། དེ་རུ་ངོ་རྒོལ་ཡོད། ཅེས་པའི་དེ་ཁྱེད་ཚོའི་འགོ་འཁྲིད་མའོ་ཙེ་ཏུང་གི་ང་ཚོར་བཞག་བཞག་པའི་བཀའ་སློབ་དང་གདམས་ངག་རྩ་ཆེ་ཞིག་ཀྱང་ཡིན།\nདྲ་གྲོགས་རྣམ་དཔྱོད་ལྡན་པ་ཚོས་བསམ་ཚུལ་འདིའི་ཚིག་དོན་གང་ཐད་ནས་གཤགས་བཅོས་གནང་རོགས། ཡིན་ན་ཡང་ངས་འདིར་ཚང་མའི་གོ་བདེ་བ་ཞིག་ཡོང་ཕྱིར་ལས་རྩོམ་རྩལ་ངོམ་གྱིན་མེད་ལ། རྒྱུ་ཆ་ཡང་བཙལ་མེད་པར་ཤར་མར་བྲིས་པ་ཙམ་ཡིན། དེ་བས་ངས་འདི་ལ་ཁ་སྣོན་དང་གསལ་བཤད་གནང་རོགས་ཞུས་ཡོད།\nདེ་ནས་ངས་ཀྲུའུ་ཡི་རྩིས་ཁྲ་དེ་འགྲིག་མི་འགྲིག་དང་བོད་ལ་འཛུགས་སྐྲུན་དང་གཏོར་བཤིག་གང་ཞིག་བྱས་ཡོད་མེད་སྐོར་བཤད་མེད་ལ། དེར་ངས་ལན་འདེབས་ཀྱིན་ཡང་མེད། ངས་བོད་ལ་འགྲོ་སོང་ཅི་ཙམ་བཏང་ཡོད་ན་ཀྱང་ད་དུང་དབུལ་བོ་དང་རྗེས་ལུས་རེད་ལབ་ཡོད་ལ་ལྷག་པར་དུ་བོད་དོན་འདི་དཔལ་འབྱོར་གྱི་གནད་དོན་ཞིག་མིན་ཚུལ་བཤད་ཡོད། གལ་ཏེ་རྩིས་ཁྲ་བཀོད་ནས་ལན་ཞིབ་ཚགས་རེ་དགོས་ན་འབྲེལ་ཡོད་རྣམ་པས་ལན་གནང་དང་འགྲིག་གི་རེད། འདི་གསལ་བཤད་ཙམ་ཡིན།\n༡ ཏྰ་ལའི་བླ་མར་འཚེ་མེད་ཞི་བའི་མིང་བཏགས་ནས་འཛམ་གླིང་ཞི་བདེའི་དེད་དཔོན་ཟེར་བའི་མཛན་སྙན་ནི་སྤྱི་ལོ་ ༡༩༨༩། ༡༢། ༡༠ ཉིན་ཞི་བདེའི་རྟགས་མའི་གཟེངས་རྟགས་ཕུལ་བར་བརྟེན་ནས་བྱུང་ཡོད། དེ་ནི་ཨ་རིས་གཙོས་ནུབ་ཕྱོགས་ཁག་གིས་བོད་ཀྱི་ཏྰ་ལའི་བླ་མས་སྔ་ཕྱིར་འཛམ་གླིང་ཞི་བདེ་དང་འབྲེལ་བའི་འགྲོ་བ་མིའི་རིགས་ཀྱི་ལོ་རྒྱུས་འཁྲོད་བྱུང་མྱོང་བའི་འཚེ་མེད་ཞི་བ་དང་བྱམས་བརྩེའི་ནུས་སྟོབས་ཀྱི་ཡོན་ཏན་ཁོ་ན་ལ་གུང་ཁྲན་གྱི་འགོ་ཁྲིད་འགའ་ཤས་ཤིག་མ་གཏོགས་ཀུན་གྱིས་ཁས་ལེན་དང་གུས་བཀུར་ཚད་མེད་ཞུ་བཞིན་ཡོད་པ་དེ་རེད།\n༢ ནུབ་ཕྱོགས་ཀྱི་མི་རྣམས་ནི་ཤེས་ཡོན་ཅན་དང་། དྲང་བདེན་ཅན། རང་དབང་ཅན། ཡར་རྒྱས་ཅན་ཚད་དང་ལྡན་པའི་བློ་གཟུ་བོར་གནས་པའི་དེང་རབས་སྔོན་མཐོན་ཅན་གྱི་རྒྱལ་ཁབ་དང་མི་རིགས་ཤ་སྟག་ཡིན་པ་ལས་གང་ཡང་མི་ཤེས་ཤིང་ལྐུགས་པ་དང་གླེན་རྟགས་ཅན་གྱི་རྒྱ་མི་གུང་ཁྲན་གྱི་འགོ་ཁྲིད་ཁྱེད་དང་འདྲ་བ་དེ་འདྲ་གཏན་ནས་མིན་སྟབས། འཛམ་གླིང་མི་རྣམས་ཀྱི་ཡིད་དབང་གཅིག་ཅར་དུ་འགུགས་ནུས་པ་དེ་བོད་ཀྱི་ཏྰའི་བླ་མ་ནི་འཛམ་གླིང་མང་བཀུར་གྱི་ཆེས་རླབས་ཆེན་གྱི་མི་སྣ་རྩེ་གྲས་གཅིག་ཡིན་པ་དེ་ལྟར་རེད།\n༣ ཏྰ་ལའི་བླ་མས་སྔ་ཕྱིར་འགྲོ་བ་མིའི་སྤྱི་ཚོགས་འཁྲོད་དུ་དེ་སྔ་བྱུང་མྱོང་བའི་བྱམས་བརྩེ་དང་། དྲང་བདེན། ལྷག་བསམ། ཆོས་ལུགས་མཐུན་བསྒྲིལ། འཚེ་མེད་ཞི་བདེ། རང་གཞན་གཉིས་ཕན་གྱི་བཟང་པོའི་བྱ་གཞག་རླབས་ཆེན་བརྩམས་པར་བརྟེན་ནས་བོད་ཀྱི་རྩ་དོན་དེ་ད་བར་དུ་འཚེ་མེད་ཞི་བ་ཁོ་ནའི་ལམ་ནས་འགྲོ་ཐུབ་པར་སོང་ད་ཆ་འཛམ་གླིང་གི་ས་ཕྱོགས་གང་ཞིག་ཏུ་ཕེབས་ཀྱང་ཀུན་གྱིས་ཚང་ཁ་བརྒྱབ་ནས་དད་མོས་དང་བརྩི་བཀུར་བླ་ན་མེད་པ་ཞིག་ཐོབ་པ་རེད།\n༤ རྒྱལ་ཁབ་གཅིག་ལ་ལམ་ལུགས་གཉིས་ཟེར་བ་དེ་ཡོང་ཐབས་མེད་ན་ཁྱེད་ཚོས་ཧོང་ཀོང་དང་། ཨོ་མོན་གཉིས་ལ་ཇི་ལྟར་བྱས་ཏེ་རྒྱལ་ཁབ་གཅིག་ནང་ལམ་ལུགས་གཉིས་བེད་སྤྱད་པ་རེད་དམ། བོད་ཀྱིས་གཙོས་པའི་གྲངས་ཉུང་མི་རིགས་ཁག་གི་ས་གནས་ལའང་གཅིག་མཚུངས་སུ་རྒྱལ་ཁབ་གཅིག་ལ་ལམ་ལུགས་གཉིས་ཀྱི་ཐོབ་ཐང་འདྲ་མཉམ་སྤྲོད་དགོས་པ་ལས་དེ་མིན་ད་དུང་ཨུ་ཚུགས་ཀྱིས་དུས་ཚོད་བསྐྱལ་རྒྱུ་མང་དྲགས་ན་བོད་ཀྱི་ཏྰ་ལའི་བླ་མ་མཆོག་སྐུ་མི་བཞུགས་པའི་དུས་སྐབས་སུ་བོད་མི་རྣམས་ཀྱི་བོད་རང་བཙན་ཁོ་ན་ལས་རྒྱལ་ཁབ་གཅིག་ལ་ལམ་ལུགས་ཀྱི་འགྲོ་སྟངས་དེར་གཏན་ནས་ངོས་ལེན་བྱེད་ཐབས་མེད་པ་ཞིག་ཏུ་འགྱུར་ངེས་ཡིན།\n༥ ད་དུང་ང་ཚོའི་མི་རབས་གསར་པའི་དབུ་འཁྲིད་སྲིད་སྐྱོང་བློ་བཟང་སེང་གེ་ནི་བོད་མི་དམངས་ཀྱི་སཡང་དག་པའི་དམངས་གཙོའི་ལམ་ནས་འོས་འདེམས་བྱས་པ་ལས་བོད་ཀྱི་ཏྰ་ལའི་བླ་མས་ཐད་བསྐོས་གནང་བ་དེ་འདྲའི་གནས་ཚུལ་ལྷག་མེད། དེ་ནི་ང་ཚོའི་བོད་ཀྱི་མི་རབས་གསར་པའི་སྙིང་སྟོབས་དང་། མཆོད་སེམས་ཞིག་མཚོན་ཐུབ་ཡོད་ལ་ང་ཚོས་བདམས་པའི་དམངས་གཙོའི་དབུ་འཁྲིད་ཡང་དག་པ་ཞིག་ཀྱང་ཡིན་པ་ལས་གུང་ཁྲན་ཏང་གི་དཔོན་རིགས་ལྟར་སྲིད་དབང་སྤྱོད་བྱས་ན་རྒྱ་ནག་མི་དམངས་དུང་ཕྱུར་ ༡༤ ཙམ་ལ་མགོ་བསྐོར་བཏང་བའི་འགོ་འཁྲིད་ཀྲུའུ་ཝེ་ཆོན་ཁྱེད་ལྟ་བུ་ཞིག་གཏན་ནས་མ་རེད།\nབྱས་ཙང་རྒྱ་བོད་གླེང་མོལ་གྱི་ལམ་ཁ་དེ་ང་ཚོའི་ངོས་ནས་ཕྱི་གསལ་ནང་གསལ་ལྟར་ག་དུས་ཡིན་ཀྱང་སྒོ་མོ་ཕྱེ་ཡོད་ལ་གྲ་སྒྲིག་ཆ་ཚང་ཡོད་ཅེས་ང་ཚོས་གུས་པར་བཀུར་བའི་དབུ་ཁྲིད་གསར་པ་བློ་བཟང་སེང་གེ་མཆོག་གིས་གསུང་བཤད་གནང་མྱོང་ཡོད་ཀྱང་གུང་ཁྲན་ཏང་གི་འགོ་ཁྲིད་ཁྱེད་ཚོར་དུས་རབས་ ༢༡ ནང་གི་འཛམ་གླིང་སྤྱི་མཚུངས་ལྟར་ཕན་ཚུན་གྲོས་མོལ་དང་གཉིས་ཕན་ཁོ་ནའི་ལམ་ནས་བོད་རྒྱའི་དཀའ་རྙོགས་སེལ་བའི་བློ་སྟོབས་ཀྱི་སྒོ་མོ་དེ་རྒྱ་ནག་གཞུང་དེས་ཕྱེ་ཐུབ་པའི་སྙིང་སྟོབས་དེ་ད་དུང་སླེབས་མེད་པ་དེར་ཐུག་ཡོད།\nརྒན་ལྷ་མོ་ལགས། རྩོམ་ཡིག་འདིའི་ཚིག་འགྲོས་དང་བརྗོད་དོན་གང་ཐད་ནས་ངའི་འདོད་པ་གཏན་ནས་ཁེངས་ཐུབ་ཀྱི་མི་འདུག དཔེར་ན། དང་པོར་(ཀྲུའུ་ཝེ་ཆོན་གྱི་ཁྱི་སྐད་)ཅེས་པའི་ཁ་བྱང་དེའི་འོག་ལ་”སྐུ་ཞབས་ཀྲུའུ་ཝེ་ཆོན་”ཞེས་པ་ཞིག་ཨེ་མཛའ་གི སྤྱིར་བཏང་གི་རྩོམ་པ་པོ་ཐེབས་ཆག་ཚོས་ཚིག་འདི་མོ་བྲིས་ན་ལོས་འགྲིག་ཏེ། རྩོམ་པ་པོ་ཐུན་ཚོགས་ཀྱི་ཚོགས་གཙོ་ཁྱེད་ཀྱིས་འདི་ལྟར་བྲིས་ན་ངའི་སེམས་ནས་ཅིག་ཆད་འགྲོ་གི དངོས་གནས་ཡིན། ད་དུང་ཀྲུའུ་ཝེ་ཆོན་”ལོག་ལྟ་ཅན་”ཡིན་རབས་ཀྱི་དམོད་ཚིག་འདྲ་བོར་འདུག འདི་ཡང་རྒོལ་ཡུལ་གྱི་འདོད་པ་ལ་ལྟ་མ་ཤེས་ཤིང་རྩོམ་པ་པོའི་དུང་ཞེན་ལ་བདག་མ་ཐུབ་པའི་སྡུག་སྐད་ཅིག་རེད། འདི་འདྲའི་ཚིག་མགོ་རྔ་མི་བདེ་བ་དང་སྐད་ཆ་མི་འཕྲོད་པ་རེ་ཟུང་འདུག་མོད་འདི་གཉིས་དཔེར་མཚོན་ལ་བླངས་པ་ཙམ་ཡིན།\nདེ་ནས་ལན་གྱི་སྐབས་སུའང་ཀྲུའུ་ཝེ་ཆོན་གྱིས་བོད་ལྗོངས་ལ་སྒོར་ག་ཚོད་ཀྱིས་འགྲོ་སོང་བཏང་བའི་རྩིས་ཁྲ་འཁྱེར་ཡོང་གི་འདུག ད་དུང་ས་ཁྱོན་དང་འཕོ་མིའི་གྲངས་འབོར་ཁ་གསལ་ལྟ་བུ་ཞིག་བཤད་ཀྱིན་འདུག དེ་ལའང་དེ་མཚུངས་ཀྱི་ལན་བདེ་སྲུང་ལ་འབྲེལ་བ་བྱས་ནས་གྲངས་འབོར་འཁྱེར་ནས་ལན་འདེབས་བྱེད་དགོས་པ་ལས་ཚོར་བ་ཙམ་གྱི་ལན་བརྒྱབ་ན་ངས་ནི་སྙིང་བོ་ཞིག་མཐོང་གི་མི་འདུག ཚོར་བ་ཙམ་དང་རིགས་སྤོ་ཙམ་གྱི་ལན་འདི་འདྲ་ཞིག་སུ་ཡིན་གྱི་ཡིད་ལ་འཆར་ངེས་ཡིན་པས། ངའི་འདོད་པ་ཁེངས་མ་སོང་། ཀྲུའུ་ཝེ་ཆོན་གྱི་ཁྱི་སྐད་དང་ཚོགས་གཙོའི་མི་སྐད་གཉིས་ཀ་ཚན་རིག་གི་ལམ་ནས་དཔྱད་པ་བཏང་ན་ཞིབ་ཚགས་ད་དུང་ཁྱི་སྐད་ལ་ཡོད་ཚོད་རེད། དངོས་གནས་ཡིན། ཡིན་ནའང་། ཁྱོད་ཚོ་དགོད་རྒྱུ་རེད་ལ། ཁྱོད་ཚོས་ང་སྡིགས་རྒྱུའང་རེད་དེ། འདི་དག་གི་སྐབས་སུ་བོད་པའི་མིག་དང་དད་པའི་མིག་ལས་བེད་སྤྱོད་གཏོང་མ་ཤེས་ན་མིག་གཅིག་ལོང་བར་གྱུར་ཡོད་པ་རེད། དྲ་གྲོགས་ཚོ།\n༨༽ཀྲུའུ་ཡིས། བོད་ལ་ཧོང་ཀོང་དང་ཨོ་མོན་ལྟར་གྱི་རྒྱལ་ཁབ་གཅིག་ལ་ལམ་ལུགས་གཉིས་སྤྲོད་མི་ འོས་པའམ་དེའི་ཐོབ་ཐང་མེད་ཚུལ་ལ་བོད་ཀྲུང་གོའི་མངའ་ཁོངས་ནས་ཁ་བྲལ་མྱོང་མེད་ཅེས་ཁྱི་སྐད་བརྒྱབ་འདུག\nགཅིག་ ནི་བོད་རིགས་དང་ཅིག་ཤོས་རྒྱ་རིགས་ཡིན་པས་མི་རིགས་མི་འདྲ་ལ་གཅིག་ནི་གནའ་སྔ་ མོ་ནས་རྒྱལ་རབས་ལོ་རྒྱུས་ས་སྟེང་ཀུན་ཁྱབ་ཀྱི་རྒྱལ་ཁབ་ཅིག་དང་ཅིག་ཤོས་དེ་བར་ སྐབས་རྒྱ་ནག་ལས་གཞན་གྱིས་བཙན་བཟུང་བྱས་པའི་ས་ཁུལ་ཙམ་ཡིན་པས་བོད་འདི་ཧོང་ ཀོང་དང་ཨོ་མོན་ལ་བསྡུར་ན་གནམ་སའི་ཁྱད་པར་ཡོད།\nརང་གི་མངའ་ཁོངས་བསྙོན་མེད་ཡིན་ལ་རང་གི་མི་རིགས་གཅིག་ཡིན་པའི་ས་ཁུལ་འདི་འདྲ་ལ་ལམ་ལུགས་མི་འདྲ་བ་ལག་བསྟར་བྱེད་འོས་ན། ཁྱོད་ཚོས་བཙན་བཟུང་བྱས་ཤིང་ཁྱོད་ཚོའི་བཙན་དབང་འོག་འདུག་འདོད་མེད་པའི་བོད་མི་རིགས་ལ་ལམ་ལུགས་དེ་ཅིའི་ཕྱིར་མི་འོས། མ་མཐར་ཡང་ས་ཁུལ་གཅིག་ཐོག་གནས་པའི་བོད་རིགས་ཡོངས་ལ་རང་སྐྱོང་ཆེན་པོ་གཅིག་གི་ཐོབ་ཐང་ཡང་མི་སྟེར་ཟེར་བ་འདི་བཙན་པོ་དབང་ཡོད་རང་ལས་ཅི།\nབོད་ ནི་མ་མཐར་ཡང་དམིགས་བསལ་སྲིད་འཛིན་ས་ཁུལ་ཞིག་ལ་ངོས་འཛིན་བྱས་མེད་ན་དེ་སྔ་ དམར་དམག་རྒྱང་སྐྱོད་སྐབས་ཁམས་ལ“བོད་པ་སྲིད་གཞུང”གསར་འཛུགས་བྱེད་མི་སྲིད་ལ། བོད་ལ་བཙན་འཛུལ་བྱེད་དུས་ཀྱང་ཞིང་ཆེན་གཞན་དག་དང་མི་འདྲ་བར་ཨུ་ཚུགས་ཀྱིས་ཞི་ བའི་ཆིངས་ཡིག་བཅུ་བདུན་དེ་འཇོག་དགོས་དོན་མེད་པ་རེད། རྒྱུ་མཚན་འདི་གཉིས་རང་གིས་པེ་ཅིན་སྲིད་གཞུང་གིས་བོད་ལ་རྒྱལ་ཁབ་གཅིག་ལ་ལམ་ ལུགས་གཉིས་ཀྱི་འོས་ཐོབ་རྩོད་མི་དགོས་པར་གནང་དགོས་ངེས་ཤིག་ཆགས་ཡོད་པ་ལོ་ རྒྱུས་ཀྱིས་ཁ་གྲག་ཡོད། དེ་བས་བོད་ལ་རང་གི་ལོ་རྒྱུས་རང་བཞིན་གྱི་མི་རིགས་རང་ བཙན་གྱི་ཐོབ་ཐང་མཐོ་ཤོས་ཡོད་ན། འབྲིང་བ་ལམ་ལུགས་གཉིས་དང། ཆུང་བ་མི་རིགས་རང་སྐྱོང་ཡང་མི་སྤྲོད་ཟེར་ན་བོད་མི་རིགས་ཀྱི་མི་རབས་མ་ཟད་བར་ དུ་འཐབ་རྩོད་འདི་ནམ་ཡང་མཚམས་འཇོག་མི་སྲིད་པ་ཞིག་ཡིན་པ་པེ་ཅིན་སྲིད་གཞུང་ གིས་གསལ་བོར་ཤེས་དགོས།\n༩༽ཀྲུའུ་ཡིས་“ཧོང་ཀང་ཕྱིར་མེས་རྒྱལ་དུ་ལོག་ཆེད། ང་ཚོས་རྒྱལ་ཁབ་གཅིག་ལ་ལམ་ལུགས་གཉིས་ཀྱི་སྲིད་ཇུས་བཏོན་པ་ཡིན། གལ་སྲིད་བོད་དུའང་སྲིད་ཇུས་འདི་ལག་བསྟར་བྱེད་དགོས་ན། ཡང་བསྐྱར་བྲན་གཡོག་ལམ་ལུགས་སླར་གསོ་བྱེད་དགོས་པ་དེ་རེད། ལམ་ལུགས་དེར་མི་སུ་ཡིས་ཀྱང་དགའ་བསུ་བྱེད་མི་སྲིད་ལ། བོད་རིགས་སྤུན་ཟླ་དང་ང་ཚོ་སུ་ཡིས་ཀྱང་དེར་དགའ་བསུ་བྱེད་མི་སྲིད”ཟེར།\nཁག་དཀྲི་བྱེད་སྟངས་ལ་ལྟོས་དང། སྐད་ཆ་འདིས་མི་སུ་ཞིག་མགོ་སྐོར་གཏོང་ཐུབ་རྒྱུ་རེད། ད་ལྟའི་བཙན་བྱོལ་གཞུང་གི་སྤྱི་ཚོགས་ལམ་ལུགས་འདི་རྒྱ་ནག་པེ་ཅིན་ལས་ལྡབ་བརྒྱ་ཕྲག་གིས་ཚད་མཐོར་སླེབས་ཡོད་པ་འཛམ་གླིང་གིས་ཤེས་གསལ་ཡིན། ང་ཚོའི་བཅའ་ཁྲིམས་དང་ང་ཚོའི་གཞུང་གི“བསམ་འཆར”ཡིག་ཆ་བཅས་ཁྱོད་ཚོའི་ལག་ན་ཡོད་ པས་དེའི་ནང་གང་ཞིག་ན་ང་ཚོས་སྤྱི་ཚོགས་རྙིང་པ་སླར་གསོ་བྱེད་རྒྱུ་བཀོད་འདུག མི་དཔེ་བ་དང་མི་སྲིད་པའི་རྫུན་འདི་འདྲ་བཤད་ཕོད་པའི་གདོང་འབག་དེ་གུང་ཁྲན་ཏང་ལ་མ་གཏོགས་སུ་ལ་ཡོད།\nང་ ཚོའི་མངོན་འདོད་ནི་ཀྲུང་གོར་དམངས་གཙོ་ངོ་མ་ཞིག་མེད་པའི་ཐོག་མི་རིགས་འདྲ་ མཉམ་མིན་ལ་སྤྱི་ཚོགས་ལྷིང་འཇགས་ཀྱང་མིན་པས་ང་ཚོས་མི་རིགས་ཀྱི་ངོ་བོ་སྲུང་ སྐྱོབ་ཐུབ་པའི་ཞི་བདེའི་དམངས་གཙོའི་སྤྱི་ཚོགས་གསར་བ་ཞིག་ལ་རེ་བ་རྒྱག་གིན་ ཡོད་ལ་དེའི་ཆེད་དུ་མི་རིགས་རང་སྐྱོང་དང་རང་བཙན་སོགས་རྩོད་ཀྱིན་ཡོད་པ་ཕྱི་ ནང་ཀུན་གསལ་ཡིན་པས་ཁྱི་སྐད་འདི་འདྲས་རྡོ་དང་དབྱུག་པ་འདྲེན་རྒྱུ་ལས་ཅི་ལ་ཡང་ མི་ཕན་ནོ།\n༡༠༽ ཀྲུའུ་ཡིས།“ང་ཚོས་གླེང་མོལ་གྱི་སྒོ་མོ་ནམ་ཡང་རྒྱག་མྱོང་མེད། སྒོ་རྒྱག་མཁན་ནི་ཏཱ་ལའི་ཚོགས་ཁག་རེད། ཏཱ་ལའི་ཡིས་ངེས་པར་དུ་ཁོའི་ཁ་བྲལ་རིང་ལུགས་མཚམས་བཞག་ནས། བོད་ལྗོངས་ནི་ཀྲུང་གོའི་ཆ་ཤས་ཤིག་ཡིན་པ་ཁས་བླངས་ཏེ། བོད་ཆེན་པོ་ཞེས་པའི་ལྟ་བ་དོར་ན། གླེང་མོལ་གྱི་སྒོ་མོ་ནི་སྔར་བཞིན་ཡངས་པོར་ཕྱེ་ཡོད”ཟེར།\nཟུག་ སྐད་འདི་ཅུང་གསར་བ་ཞིག་རེད། དེ་སྔ་ཏིན་གྱིས་བོད་རང་བཙན་མ་གླེང་ན་གཞན་དག་ལ་གྲོས་བྱེད་ཆོག་ཚུལ་བཤད་མྱོང། ཁྱོད་ཀྱིས་བོད་ཆེན་པོ་དོར་ན་གླེང་མོལ་བྱེད་ཆོག་ཚུལ་བཤད་བྱུང། དེས་ན་ད་ལྟའི་བོད་རང་སྐྱོང་ལྗོངས་ཀྱི་མངའ་ཁོངས་འདི་ཙམ་ལ་ང་ཚོའི“བསམ་ འཆར”ལྟར་གྱི་རང་སྐྱོང་སྤྲོད་འཐུས་ཟེར་བའི་གོ་དོན་ཡིན་ནམ། གལ་ཏེ་ལྟ་ན་ཁས་ལེན་དཀའ། བོད་མདོ་སྟོད་སྨད་ཀྱི་གཞིས་ལུས་མི་དམངས་ཀྱི་མངོན་འདོད་དང་རེ་བ་མིན་པ་སྟེ། ༢༠༠༨ལོའི་ཞི་རྒོལ་གྱི་ཁྱབ་ཁོངས་དང་ཁ་སང་དེ་རིང་རང་ལུས་མེར་བསྲེགས་ཀྱི་ཞི་ རྒོལ་གང་ན་ཤུགས་ཆེ་བ་འདུག་པ་འདིས་བདེན་དཔང་ཐུབ་པས་སོ།\nཁྱོད་ ཚོས་ཐོག་མཐའ་བར་གསུམ་དུ་བོད་ཀྲུང་གོའི་ཆ་ཤས་ཤིག་ཡིན་པ་ཁས་ལེན་དགོས་པའི་རེ་ བ་འདོན་དོན་ཅི། (འདི་ཁས་མ་བླངས་ན་ཁྱོད་ཚོས་བོད་ལ་བཙན་འཛུལ་བྱས་པའི་ཉེས་མིང་འབྱུང་བར་འཇིགས་ པ་མིན་ནམ། མ་འོངས་པར་བོད་འདི་ཀྲུང་གོའི་མངའ་ཁོངས་ལས་འཆོར་བར་དོགས་པ་ཡང་ལོས་ཡིན། དེ་བས་ཁག་མི་འདུག)གནད་དོན་འདི་ལོ་རྒྱུས་ཀྱིས་ཁ་གྲག་རྒྱུ་ཞིག་མ་གཏོགས། མི་སྒེར་བ་ཞིག་དང་ཚོགས་སྡེ་སོགས་གང་གིས་ཀྱང་ཐག་གཅོད་པའི་ཐོབ་ཐང་མེད་པ་ཞིག་ རེད། ཁྱོད་ཚོ་ལྟར་ན་ཁྱོད་ཚོའི་ཆ་ཤས་ཡིན་ཚུལ་བཤད་རྒྱུ་ཡོད་ན་ང་ཚོ་ལ་ཆ་ཤས་མིན་ཚུལ་ ཡང་བཤད་རྒྱུ་མང་མོད་ཁྱོད་ཚོ་ནི་བསམ་བཞིན་དུ་རྫུན་གྱི་བཙན་རྫོང་ལ་སྐྱབས་ བཅོལ་མཁན་ཡིན པས་ཕན་འབྲས་མི་འབྱུང། ང་ཚོའི་གཞུང་དམངས་ངོས་ནས་ང་ཚོ་མ་འོངས་པར་རྒྱ་ནག་གི་རྩ་ཁྲིམས་འོག་ལ་སྡོད་ ཆོག་ཅེས་གཞུང་འབྲེལ་ཡིག་ཆ་ངོ་མ་ཕུལ་ཡོད་པས་ཞི་མོལ་གནང་འདོད་ཡོད་ན་གནད་དོན་ དེ་གའི་ཐོག་ལ་གྲོས་མོལ་དབུ་འཛུགས་གནང་རོགས། མ་གཞི་ནས་ཁྱོད་ཚོར་ཞི་མོལ་གྱི་སྒོ་རྒྱག་པའི་སྤོབས་པ་མེད་སོང་བ་རེད། རྒྱུ་མཚན་བཙན་བྱོལ་གཞུང་དམངས་ཙམ་མིན་པར་གཞིས་ལུས་བོད་མི་དམངས་ཀྱིས་ཁྱོད་ ཚོའི་སྒོ་ཆེན་བརྡུངས་དང་རྡུང་བཞིན་པས་སོ།།\nརྒན་ལགས་ཀྱིས་སྨྱུག་རྩེ་དག་ལ་བཏད་ནས་དགག་ལན་གནང་བར་རྗེས་སུ་ཡི་རང་ཡོད། ད་བར་སྨྱུག་ཐོག་པ་ཚོས་ནང་ཁུལ་གྱི་རྩོད་རྙོག་ལས་དགྲ་ལ་ཁ་བཏད་ནས་རྩོམ་ཡིག་འབྲི་བ་ཉུང་ཉུང་ལས་མེད་པས་ད་ནི་ང་ཚོས་རྩོམ་ཡིག་འདི་བཞིན་བྲིས་ན་ཅི་འདྲའི་བོད་པའི་སྨྱུག་ཐོག་པ་ཞིག་ཡིན་སོང་བ་རེད། རྩོམ་ཡིག་སྡེ་ཚན་ ༢ པའི་ནང་གི་ཚན་པ་དེ་གྲུ་བཞི་ལས་ཡིག་གཟུགས་དངོས་འཆར་མི་ཐུབ་འདུག བཅོས་སྒྱུར་གནང་རོགས། རྒྱ་ཡིག་སོགས་ལ་སྒྱུར་ནས་སྤེལ་ན་དགེ་མཚན་ཆེ་བ་མཐོང་།\nརྒན་ལགས་ཀྱིས་ལན་གནང་བ་གནད་དུ་འཁེལ་ཞིང་ངར་ཤུགས་ལྡན་པ་བཅས་རེད། འདི་དང་འབྲེལ་ནས་བཀའ་ཁྲི་བློ་སེང་གི་ཧོང་ཀོང་དང་ཨའོ་མན་ལ་སྦྱར་བའི་གསར་འགོད་གསལ་བསྒྲགས་དེའི་སྐབས་ཀྱི་སྐད་ཆར་སྤྱི་ཚོགས་ལམ་ལུགས་མ་འདྲ་བས་རྒྱལ་ཁབ་གཅིག་ལ་ལམ་ལུགས་གཉིས་ལག་བསྟར་བྱ་ཚུལ་མེད་བཤད་འདུག་པ་དང་། བོད་ལ་ཧོང་ཀོང་དང་འདྲ་བའི་རང་སྐྱོང་སྤྲོད་རྒྱུར་ཞིང་བྲན་ལམ་ལུགས་བསྐྱར་གསོ་བྱས་ན་མ་གཏོགས་མེད་ཚུལ་ཧམ་བཤད་བྱས་འདུག་པར། སང་ཉིན་རེ་གཟའ་ལྷག་པ་ཕྱི་ཚེས་ ༨ ཉིན་དེ་ལ་བཀའ་ཤག་གིས་གཞུང་འབྲེལ་གྱི་ངོས་ནས་དུས་ལྟར་ལན་འདེབས་ཤིག་ངེས་པར་དུ་དགོས་གལ་མཐོང་བས། དེ་ལུགས་གནང་རོགས་ཞུ།\nལན་གནད་དུ་ཁེལ་བ་གནང་འདུག འཇིག་སེང་ལགས་ཁྱེད་ནོར་སོང་(ཁྱི་སྐད་) ལབ་པ་འདི་གུས་པས་བསམ་ན་ཀྲུའུ་ཝེན་ཁྱི་འདྲ་རེད་ཞེས་དོན་མ་རེད། ཁྱི་གི་སྐད་དེ་ལ་དགའ་ན་སྡུག་ན་ཝའཝའ་ལས་རྗེ་པོ་རྒྱབ་རྒྱུ་མེད་པ་མ་ཚད་ཡག་སྡུག་གཉིས་ཀ་ལ་ཡང་ཝའ་ཝའ་ཞེས་པ་ལས་མེད་པ་རྒྱུ་མཚན་དུ་བཀོད་ནས་རྒན་ལག་གི་གསུངས་པ་ཡིན་པར་སེམས། གཟིགས་དང་ཁོ་རང་ཡང་སྐད་ཆ་བཤད་སྟང་གཅིག་ནོར་ན། འགྲོ་ས་བཙོན་ཁང་དང་དམར་བསད་གཉིས་ལས་མེད་པའི་རྒྱུ་མཚན་གྱིས་མ་བཤད་རང་བཤད་ཆག་པ་རེད། ཁྱི་དེ་ཡང་བདག་པོས་ག་རེ་བྱེད་ན་ལྟོས་ཤིང་ལྟོས་ཤིང་བྱེད་པ་ལས། དེ་མ་བྱེད་ན་རྡོ་དང་དབྱུག་པ་གཉིས་ལས་གཞན་པ་མེད་པ་རེད། དེ་བཞིན་དུ་ཁོ་རང་སྐུབ་སྟེགས་གང་སྡོད་ནས་བཤད་ཟོ་བྱེད་ཁག་བྱེད་ན་ཡང་། དོན་ངོ་མ་དམར་ཤོག་པའི་མགོ་གཙོ་རྣམས་ཀྱིས་ཡི་གེ་དམར་པོ་དེ་ལས་ཚིག་གཅིག་གི་ཆག་ཡང་བྱེད་ཐུབ་པའི་ནུས་པ་ཡང་མེད། གལ་སྲིད་དེ་བཞིན་མ་བྱེད་ན་ཀྲུའུ་ཁོ་རང་འགྲོ་ས་དང་མྱོང་རྒྱུ་སྣ་གཅིག་མ་གཏོག་མེད་པ་ཕར་ལྟས་ཚུར་གསལ་རེད། ཡིན་ན་ཡང་། དམར་ཤོག་པས་ནམ་རྒྱུན་རྒྱལ་གཅེས་ཆོས་གཅེས་ཞེས་གླེང་གི་ཡོད་པ་དེ། ངོ་མ་བྱེད་དགོས་ན་རང་གི་མི་སེར་ལ་རང་དབང་སྤྲད། མི་སེར་གི་བདེ་སྡུག་ལ་རྟོག་ཞིབ་བྱེད། མི་སེར་ལ་སྡུག་བསྔལ་གི་ཁུར་པོ་ག་རེ་ཡིན་ན་རྒྱལ་ཁབ་ཀྱིས་དེ་ལ་འགན་ཁུར་ཐུབ་པ། དེ་སེལ་ཐུབ་པ། དེ་ལ་རྩད་གཅོད་ནན་པོ་བྱེད་ཐུབ་པ་སོགས་ནི་རྐུབ་འོག་ལ་མར་མནན་ནས། དོན་རྐྱེན་གཅིག་བྱུང་ནས་བཟུང་། དེ་ལ་གཡོ་སྒྱུ་བྱེད་ཅི་ཐུབ། བསླུ་བྲིད་བྱེད་ཅི་ཐུབ། རྐུང་སྦས་བྱེད་ཅི་ཐུབ། བསད་གཅད་བརྡུང་གསུམ་མི་སྤྱོད་ལས་འདས་པ་བྱེད་ཅི་ཐུབ་ཞིག་བྱེད་སྡོད་ན། རྒྱལ་གཅེས་ཞེས་པ་དེ་དུས་ནམ་ཡང་ཡོང་མི་སྲིད།\nདེ་གཉིས་མེད་ཚར་ན་ག་ཚོད་བཤད་ན་ཡང་རྒྱུ་མེད་ན་འབྲས་བུ་མེད་པ་ཡིན་དུས་འགྲོ་གྲོན་དང་། སློབ་གསོ་ག་ཚོད་བྱས་ཀྱང་ཕན་པ་ཏིལ་འབྲུ་ཙམ་མི་འབྱུང་བ་མ་ཚད། ཞེ་ཇེ་ལོག་དང་རྒྱལ་ཁབ་ལ་འཁོན་ཇེ་ཆེ་ལ་འགྲོ་བའི་རྒྱུ་མཚན་ཡང་དེ་ཡིན། དེ་ཚོ་ཤེས་བཞིན་ད་དུང་ཕྱི་ལ་བྱེད་མདོག་ལྟ་མདོག་དེ་ཚོ་ནི་གད་མོ་རྐུབ་ནས་ཤོར་བ་ཞིག་ཅི་ལ་མིན། ཕྱི་མི་ཚང་མ་རྒྱ་དམར་ལས་མི་དམན་པའི་རྣམ་དཔྱོད་དང་ཤེས་ཡོན་ཡོད་པ་རྐྱང་གཅིག་ལས། གཟའ་མནོལ་ཕོག་སོང་རིགས་ནི་སུ་ཡང་མེད་པ་འདི་ངེས་པར་དུ་རྒྱ་དམར་གྱིས་ཤེས་དགོས་པའི་གནད་ཆེན་པོ་ཞིག་ཏུ་འཁུམ། ཤེས་བཞིན་དུ་ཁྱད་གསོད་བྱས་ན་ལྐུགས་པའི་ནང་གི་ལྐུགས་པ་དེ་ཁྱོད་རང་ཚང་གི་བྱ་ལས་དེ་ཡིན་པ་ངེས་པར་དུ་ངེས་པར་གྱིས་ཤིག\nད་རེས་ཁོ་པས་ཁེངས་དྲེགས་ཧ་ཅང་མཐོ་བའི་སྒོ་ནས་བྱུང་རྒྱལ་གྱི་སྐད་ཆ་མང་པོ་བཤད་པ་དང་། ད་དུང་བོད་ནང་གི་མི་དམངས་དང་དྲ་ཚིག་ཁག་ཏུ་དྲིལ་བསྒྲགས་ཡང་སེ་བྱེད་ཀྱི་འདུག དེར་བསྟུན་ང་ཚོས་ཀྱང་མ་ལན་མ་འགྱོད་ཀྱི་སྒོ་ནས་འདི་ལྟར་ཁ་མང་ཙམ་བསྒྲག་དགོས་ཀྱི་འདུག\nརྒན་ལྷ་མོ་ལགས་ཀྱིས་གནད་ལ་ཁེལ་བའི་ལན་འདེབས་གནང་འདུག་ཐུགས་རྗེ་ཆེ། མ་གཞི་བྱས་ན་དྲིལ་བསྒྲགས་ཀྱིས་འགན་གཙོ་བོ་ཁྱེར་ནས་ལན་འདེབས་དགོས་ཀྱང་མ་བྱུང་བ་རེད། རྒན་ཁྱེད་རང་གང་དུ་བཞུགས་ཀྱང་བོད་ཀྱི་རྩ་དོན་བློས་གཏོང་གི་མེད་པ་དེར་བོད་མི་བསམ་ཡོད་ཚེ་ཡིད་ནས་ནམ་ཡང་བརྗེད་མི་སྲིད།\nདྲ་གྲོགས་རྣམ་པས་བསམ་ཚུལ་སྣོན་འདེབས་བྱེད་བཞིན་པར་དགའ་བསུ་ཞུ། ང་ཚོ་ཚང་མ་གཡུལ་ས་གཅིག་གི་འཐབ་གྲོགས་རེད། བསམ་བློ་དང་ནུས་པ་གཅིག་ཏུ་སྒྲིལ་དགོས།\nསྤྱིར་བཏང་ནི་ནུབ་ཕྱོགས་པ་ཚོ་དཔྱད་ཞིབ་དང་། སྐྱོན་བརྗོད། དོགས་འདྲི་བྱེད་པར་སྤྱང་པོ་དང་རྒོད་པོ་ཡོད། འཛམ་གླིང་ལ་ཡོངས་གྲགས་ཀྱིས་ཁས་ལེན་པའི་འཚེ་མེད་ཞི་བའི་ཐབས་ལམ་གྱི་བཀའ་སྩལ་མཁན་ཉམ་ཆུང་བོད་མིའི་དབུ་ཁྲིད། ༧ གོང་ས་མཆོག་ལ buddhism monk holiness dalai lama ཞེས་འབོད་ཀྱིན་ཡོད་ནའང་། ཁོང་ལ་དོགས་དྲི་དང་། རྣམ་རྟོག་གིས་སྐྱོན་འདོགས་ཀྱི་རྩོམ་ཡིག་འགའ་རེ་མཐོང་རྒྱུ་འདུག ཡིན་ཡང་ད་རེས་ཀྲུང་ཝེན་ཆོན་གྱིས་རྫུན་བཤད་དང་ཧམ་བཤད། མངོན་སུམ་ལ་བསྙོན་འདིང་བྱེད་དུས། འཛམ་གླིང་མི་དམངས་ཚོ་འཇམ་ཐིང་ངེར་བསྡད་དོན་ཅི་ཡིན་ནམ། རྒྱ་ནག་ལ་ཐུག་དུས་འཛམ་གླིང་སྨྱུག་འཛིན་པ་དང་གསར་འགོད་པ་ཚོ་གང་དུ་ཡོད་དམ། ག་བར་ཕྱིན་ནམ། དགེ་འདུན་ཆོས་འཕེལ་གྱིས། སྐྲ་སེར་སྤྲེའུའི་རིགས་ལ་བློས་མ་འགེལ། གསུངས་བ་དེ་མཚན་མ་ཡིན་པར་རིམ་གྱིས་རྟོགས་ཀྱིན་འདུག་གོ། People from Western countries usually wants to clarify any issues. But what is happening nowadays? Because of the Chinese propaganda journalists and authors alike are very silent.\nཁོས་བོད་ལྗོངས་སུ་རྒྱ་སྒོར་དུང་ཕྱུར་མང་པོ་བཏང་དང་གཏོང་རྒྱུ་ཡིན་ཚུལ་བཤད་པ་འདིའི་ཐད་ནས་ལན་བཏབ་པ་དེ་ཙམ་ཞིག་རེད། སྒོར་ཅི་ཙམ་བཏང་ནའང་རྒྱ་མིས་བོད་ཀྱི་གཏེར་ཁ་དང་ནགས་ཚལ་སོགས་ཁྱེར་བ་རྣམས་བརྩིས་ན་བོད་དུ་སྒོར་བཏང་བ་ལས་བརྒལ་ཡོད་ངེས། དེས་ནས་འཛུགས་སྐྲུན་ཅི་ཙམ་བྱས་ཀྱང་ངོ་མེད་པར་མ་ཟད། རང་ས་ནས་བྱུང་བའི་ནོར་སྲིད་དེ་དག་གིས་ངེས་པར་དུ་དེ་ལས་ལྷག་པ་ཞིག་འཛུགས་སྐྲུན་བྱེད་ཐུབ།\nཁྱི་ཟེར་བ་འདྲ་བའི་ཚིག་འདི་འདྲ་མ་བྲིས་ན་ཡག་གི ལན་འདེབས་བྱས་པ་ཚོར་བ་རྣོན་པོ་རེད། བདེན་པ་གང་ཡིན་པ་གསལ་བཤད་གནང་འདུག\nངེད་ཚང་གི་ར་སྐོར་ནང་ན་ཁྱི་གུ་གཉིས་ཡོད། སྐད་ཆ་བཤད་མི་ཤེས་པ་ཙམ་ལས། ཀྲུའུ་ཝེ་ཆོན་གྱིས་སྐད་ཆར་ཉན་རྒྱུ་ལས་ལྷག་ཅིག་ཉན་ཤེས་ཀི་རེད། གནས་ལུགས་ཀྱང་ཀྲུའུ་ཝེ་ཆོན་ལ་བལྟས་ན་ཡག་པོ་ངོ་མ་ཞིག་གོ་གི་རེད་ལ། ངེད་ཆག་གི་གམ་དུ་ཡོང་ནས་དོན་དངོས་གང་ཞིག་རྣམ་འགྱུར་སྣ་ཚོགས་ཀྱི་སྒོ་ནས་ངེད་ཚོར་གནས་ལུགས་དང་རྒྱུ་མཚན་ལྡན་པའི་བརྡ་ཞིག་སྤྲད་ནས་བུད་འགྲོ་གི་རེད། ངོ་མ་བཤད་ན་ཀྲུའུ་ཝེ་ཆོན་ནི་ཁྱི་གུ་འདི་གཉིས་ཀྱི་སྡུག་ཅིག་རེད།\nརྒན་ལགས་ཀྱིས་ཀྲུའུ་ཝེ་ཆོན་གྱི་ཁྱི་སྐད་དེ་ལ་ལན་ཐོག་འདྲ་བ་ཞིག་བརྒྱབ་པར་བཀའ་དྲིན་ཆེ། ཀྲུའུ་ཝེ་ཆོན་གྱིས་ཉིན་ཤས་རིང་ཡོ་རོབ་ཁུལ་ལ་ཟུག་ཟུག་པ་དེ་རྒན་ལགས་ཀྱིས་ཏག་ཏག་བཟོས་འདུག ཧ་ཧ་ཧ་་་ ་་་ ངོ་མ་ཁྱི་སྐད་དེ། འུ་ཐུག་པའི་ཁྱི་སྐད་དེ།


ཚངས་དབྱངས་དྲ་ཚིགས - གསར་འགྱུར། - 2015ལོའི་ནོ་པེལ་རྩོམ་རིག་བྱ་དགའ་བལ་ཨུ་རུ་སུའི་རྩོམ་པ་པོར་ཐོབ་པ།\n［རྩོམ་པ་པོ：ལྷ་མོ་ཚེ་སྐྱིད། ཡོང་ཁུངས：མཚོ་སྔོན་པོ། དུས་ཚོད：2015/10/18 10:52:58 བཀླགས་ཐེངས：1944］ [ཡིག་གཟུགས: ]\nནོ་པེལ་གཞུང་ཕྱོགས་དྲ་བ་ལས་རྒྱུས་ལོན་པ་ལྟར་ན། ས་དེའི 2015ལོའི་སྤྱི་ཟླ 10བའི་ཚེས8ཉིན་གྱི་ཕྱི་དྲོའི་ཆུ་ཚོད 1:00 གི་སྟེང་། སུའེ་ཏེན་སློབ་གླིང་གིས 2015ལོའི་ནོ་པེལ་རྩོམ་རིག་བྱ་དགའ་དེ་བལ་ཨུ་རུ་སུའི་བུད་མེད་རྩོམ་པ་པོའམ་གསར་འགོད་པ་སི་ཝེ་ཐི་ལན་ནཱ་ཨ་ལེ་ཁི་ཞེ་ཝེ་ཆི(Svetlana Aleksijevitj) ལ་གནང་བ་རེད།\nསི་ཝེ་ཐི་ལན་ནཱ་ཨ་ལེ་ཁི་ཞེ་ཝེ་ཆི་ནི་གསར་འགོད་པ་དང་ལྷུག་རྩོམ་རྩོམ་པ་པོ་ཞིག་ཡིན་ཞིང་། དངོས་བྲིས་རང་བཞིན་གྱི་རྩོམ་རིག་བརྩམས་ཆོས་ལ་ཤིན་ཏུ་དད། བལ་ཨུ་རུ་སུ་ནས་སྐྱེས་ཤིང་ཡབ་ནི་བལ་ཨུ་རུ་སུ་དང་ཡུམ་ནི་ཝུ་ཁི་ལན་གྱི་མི་ཡིན། པར་བསྐྲུན་བྱས་པའི་བརྩམས་ཆོས་ལ། 《དམག་འཁྲུག་གི་བུད་མེད་ངོ་གདོང་མ་ཡིན་པ》ཞེས་པ་དང་། 《མཇུག་མཐའི་དཔང་མི》། 《འཆི་བའི་འབོད་བརྡ》སོགས་ཡོད། བརྩམས་ཆོས་དག་ལ་བསྟུད་མར 1998ལོར་འཇར་མན་ལེ་པེ་ཞིའི་དཔེ་ཆའི་བྱ་དགའ་དང་། 1999 ལོར་ཧྥ་རན་སིའི“འཛམ་གླིང་དཔང་མིའི”བྱ་དགའ། 2006 ལོར་ཨ་རིའི་རྒྱལ་ཁབ་དཔེ་དཔྱད་མིའི་བྱ་དགའ་སོགས་ཐོབ་མྱོང་།\nམོ་དངོས་བྲིས་རྩོམ་རིག་འབྲི་རྒྱུར་དགའ་བས། འཛམ་གླིང་དམག་འཁྲུག་གཉིས་པ་དང་། སུ་ཝེ་ཨེ་སིལ་བུར་ཐོར་བ། ཆེ་ཨར་ནོ་པེལ་ལེ་དོན་ཆེན་སོགས་བྲིས་ཡོད་ཅིང་། མོའི་གསར་འགྱུར་བྱ་འགུལ་ལ་སྲིད་གཞུང་གིས་བཀག་འགོག་བྱས་མྱོང་།\n·གསར་འགྱུར་འོག་མ：བོད་སྨན་གྱིས་ཨེ་ཛིའི་ནད་དུག་བཅོས་པར་ཕན་ནུས་ངེས་ཅན་ཐོབ་པ། 【 འདྲ་ཕབ། 】 【 པར་འདེབས། 】\n·རྟ་མཆོག་ལ་སྦྱར་བའི་ལོ་གསར་ཤིས་ཚིག 2014/3/4 12:47:19\nMany many quatily points there. http://xpjpufeux.com [url=http://wshmaujm.com]wshmaujm[/url] [link=http://dievtjs.com]dievtjs[/link]\n发表时间：2017/4/16 15:16:28 [来自: 5.188.211.170]\nWhatapleasure to find someone who idietnfies the issues so clearly\n发表时间：2017/4/15 19:58:43 [来自: 5.188.211.170]\nThis is exactly what I was looking for. Thanks for wrtniig! http://acfcofvf.com [url=http://rzrsxkbsv.com]rzrsxkbsv[/url] [link=http://qwzifjhngq.com]qwzifjhngq[/link]\n发表时间：2017/4/15 1:22:27 [来自: 5.188.211.170]\nའབྲེལ་ཡོད་དཔྱད་བརྗོད9ཡོད། མིག་སྔར་གསར་འགྱུར当前显示最新的3འདུག [དཔྱད་བརྗོད་མང་པོར་བལྟ་བ།] [དཔྱད་བརྗོད་སྤེལ་བ།]


ABRAHAM UNDERSTANDS THE ULTIMATE TRUTH – The Life of Yeshu\nThe son Isaac for whom Abraham had waited so long was now coming of age –ason through whom all God’s promises of offspring and of blessing for the whole world would come true. Yet now, at this time, God was telling him to offer Isaac asablood sacrifice. Why? What to say?\nAnd the boy asked, ‘Where is the lamb?’ Abraham answered, ‘God will providealamb.’\nGod had brought Abraham 1,700km from Ur; he had walked the Promised Land as sojourner from N to S; four times God had repeated His Great Promise of many offspring who would occupy the land.\nWere land and offspring just illusory things (dngos po) (- and so must certainly be destroyed, ‘jig gyu los yod) ; were they impermanent or permanent (rtag pa red / mi rtag pa red)? Abraham knew the answer. They were impermanent and destructible; but they wereapicture of the truth.\nThey reached the place of sacrifice. An altar was built. Still there was no lamb.\nBut in obedience to God, Abraham took the knife to Isaac’s throat because he had faith in the real truth (don dam bden pa); which was that in some unseen way God would provide the many offspring he had promised.\n1དུས་ཚོད་འགའ་ཤས་ཀྱི་རྗེས་སུ་དཀོན་མཆོག་གིས་ཨབ་ར་ཧམ་ལ་ཚོད་བལྟ་གནང་ཞིང་ཁོ་ལ། ཨབ་ར་ཧམ་ཞེས་འབོད་པས། ཁོས་ང་འདི་རུ་ཡོད་ཅེས་ཞུས་པ་དང་།\n2དཀོན་མཆོག་གིས་ཁོ་ལ། ད་ཁྱོད་ཀྱིས་རང་གི་ཧ་ཅང་གཅེས་པའི་བུ་གཅིག་པུ་ཨི་སཱག་འཁྲིད་དེ་མོ་རི་ཡཱ་ཞེས་པའི་ཡུལ་དུ་སོང་ཞིག ངས་ཁྱོད་ལ་བསྟན་པའི་རི་ཞིག་ཏུ་ཁོ་ནི་ང་ལ་དམར་མཆོད་ཀྱི་ཆེད་དུ་འབུལ་ཞིག་ཅེས་བཀའ་གནང་ངོ་།\n3ཨབ་ར་ཧམ་སྔ་དྲོ་ལངས་ཏེ་དམར་མཆོད་ཀྱི་ཆེད་དུ་ཤིང་འགའ་ཤས་བཅད་དེ་བོང་བུར་བཀལ་ནས། བུ་ཨི་སཱག་དང་གཡོག་པོ་གཉིས་འཁྲིད་དེ། དཀོན་མཆོག་གིས་གསུངས་པའི་གནས་སུ་སོང་ངོ་།\n5དེ་ནས་ཨབ་ར་ཧམ་གྱིས་གཡོག་པོ་ལ། ཁྱོད་ཚོ་བོང་བུ་མཉམ་དུ་དེར་སྡོད་ཅིག་དང་། ང་དང་ངའི་བུ་གནས་དེར་ཕྱིན་ནས་སྨོན་ལམ་བཏབ་ཅིང་ཁྱོད་ཚོའི་རྩར་ལོག་ཡོང་ཞེས་སྨྲས་སོ།\n6དམར་མཆོད་ཀྱི་ཤིང་དེ་ཨི་སཱག་ལ་འཁུར་བཅུག་སྟེ། ཨབ་ར་ཧམ་གྱིས་གྲི་ཞིག་དང་སོ་ལེའི་མེ་ཞིག་འཁྱེར་ནས་ཁོང་གཉིས་མཉམ་དུ་སོང་ངོ་། 7ཁོང་ཚོ་ལམ་དུ་འགྲོ་བའི་ཚེ་ཨི་སཱག་གིས་ཕ་ཨབ་ར་ཧམ་ལ།\n8ཨབ་ར་ཧམ་གྱིས། དཀོན་མཆོག་རང་ཉིད་ཀྱིས་ང་ཚོ་ལ་ལུག་གུ་ཞིག་གནང་ཡོང་ཞེས་སྨྲས་པ་དང་། ཁོ་གཉིས་མཉམ་དུ་མུ་མཐུད་ནས་སོང་ངོ་།\n9དཀོན་མཆོག་གིས་གསུངས་པའི་གནས་སུ་བསླེབས་ཏེ། ཨབ་ར་ཧམ་གྱིས་དེ་རུ་མཆོད་ཁྲི་ཞིག་བཟོས་ནས་ཤིང་སྒྲིག་པ་དང་། རང་གི་བུ་ཨི་སཱག་ཐག་པའི་བསྡམས་ནས་མཆོད་ཁྲིའི་ཤིང་གི་སྒང་དུ་བཞག་གོ\n11འོན་ཀྱང་གཙོ་བོ་དཀོན་མཆོག་གི་ཕོ་ཉས་ནམ་མཁའ་ནས་བོས་ཏེ། ཨབ་ར་ཧམ། ཨབ་ར་ཧམ་གསུངས་པ་དང་།\n12ཕོ་ཉས། ཁྱོད་ཀྱི་བུ་ལ་གནོད་པ་གང་ཡང་མ་བྱེད་ཅིག། ད་ལྟ་ངའི་དོན་དུ་ཁྱོད་ཀྱིས་རང་གི་བུ་གཅིག་པུ་དེའང་མ་འཕང་པས། ད་ཁྱོད་ཀྱིས་དཀོན་མཆོག་ལ་གུས་ཞབས་དང་བཀའ་སྲུང་བ་དེ་ངས་ཤེས་བྱུང་གསུངས་སོ།\n13ཨབ་ར་ཧམ་གིས་ཡར་བལྟས་པ་དང་། ཤིང་ལྡུམ་ཞིག་གི་འོག་ཏུ་ར་ཅོ་ཁོན་ཡོད་པའི་ལུག་གུ་ཞིག་མཐོང་ངོ་། ལུག་གུ་དེ་བླངས་ནས་རང་གི་བུའི་ཚབ་ཏུ་སྦྱིན་སྲེག་གི་མཆོད་པར་ཕུལ་ལོ།\n16གཙོ་བོ་དཀོན་མཆོག་གིས་གསུངས་བཞིན་ཡོད། ངའི་མིང་གི་ནང་དམ་བཅའ་བྱེད་ཡོད། ཁྱོད་ཀྱིས་ལས་འདི་བྱས་པ་དང་། ཁྱོད་རང་གི་བུ་གཅིག་པུ་དེ་ང་ལས་མ་བཀག་པས་ངས་ངེས་པར་དུ་ཁྱོད་ལ་བྱིན་རླབས་སྤྲོད་རྒྱུ་ཡིན།\n17དེར་བརྟེན་ངས་མནའ་འདི་འཇོག་གི་ཡོད། ནམ་མཁར་ཡོད་པའི་སྐར་མ་རྣམས་དང་རྒྱ་མཚོའི་མཐའ་ལ་ཡོད་པའི་བྱེ་མ་ལྟར་ཁྱོད་ལ་རིགས་བརྒྱུད་མང་པོ་སྤྲོད་རྒྱུ་ཡིན། ཁྱོད་ཀྱི་རིགས་བརྒྱུད་རྣམས་ཀྱིས་རང་གི་དགྲ་བོ་རྣམས་ལ་དབང་འཛིན་བྱེད་པར་འགྱུར།\n19དེ་ནས་ཨབ་ར་ཧམ་གཡོག་པོ་ཚོའི་རྩར་ཕྱིར་ལོག་ནས། དེ་ཚོ་དང་མཉམ་དུ་རང་གི་ས་གནས་བྷིར་ཤེ་བྷ་རུ་སོང་ནས། དེར་ཨབ་ར་ཧམ་གཞིས་ཆགས་སོ༎\nA ram had to die so that Abraham’s beloved only son would live to have offspring. And those offspring would one day occupy the Promised Land.\nAbel, Enoch, Noah, Abraham, Sarah, Isaac and Jacob all soughta‘better country’ than the one they had left, but they never obtained the fields and hills of any earthly country. They only ‘saw afar’. Canaan wasafertile country withabeautiful city, Jerusalem, but what God had promised was an unfading heavenly land and city.\nAt Mount Moriah,aram was provided instead ofason. But one day God would provide the true Lamb, His Only Beloved Son, instead ofaram, to beasacrifice to clear the sins of the whole world (John 1:36).\nJesus Christ brought liberation (thar pa) for mankind; he was that offspring of Eve whose feet would one day bruise the serpent’s head (Genesis 3:15) by having his feet bruised as he was nailed to the Cross. That ugly piece of wood was the altar on which he made Himself to beasacrifice for our sins (1 Peter 2:24).


Life and Culture on the Tibetan Plateau - My Friend\nA mdo Tibetan\nlearning A mdo in English\nlearning Tibetan using video\nTibetan teaching materials\nLamar 1 _____________ MY FRIEND.pdf\nLamar 1 ངའི་གྲོགས་པོ། MY FRIEND.doc\nངའི་གྲོགས་པོ། MY FRIEND\n༣ ཁོ། he\n༥སློབ་ཆུང་། primary school\n༩ ཀུན་སྤྱོད། behavior\n༡༠འབྲེལ་འདྲིས། get along\n༡༤གསུམ་བཟང་སློབ་མ། Three Good Student (study, morals, health)\n༡༧ཧུར་བརྩོན། study hard\n༢༡ དང་། and\nང་ལ་གྲོགས་པོ་ཞིག་ཡོད། ཁོའི་མིང་ལ་ཟླ་བ་ཟེར། ཁོ་ནི་སློབ་ཆུང་ལོ་རིམ་གསུམ་པའི་ སློབ་མ་ཞིག་ཡིན། ཁོ་ནི་སློབ་སྦྱོང་དང་ཀུན་སྤྱོད། མཐུན་སྒྲིལ་བཅས་ལ་བཟང་བས་ང་ ཚོའི་འཛིན་གྲྭའི་ནང་གི་གསུམ་བཟང་སློབ་མ་ཡིན། ཁོའི་ཕུགས་བསམ་ནི་སློབ་སྦྱོང་ལ་ ཧུར་བརྩོན་བྱས་ནས་དགེ་རྒན་བཟང་བོ་ཞིག་བྱ་རྒྱུ་དེ་ཡིན། དགེ་རྒན་རྣམས་ཀྱིས་རྒྱུན་ དུ་ཁོ་ལ་བསྟོད་བསྔགས་ངྱེད་པ་དང་། ང་ཚོར་ཁོ་ལ་སློབ་སྦྱོང་བྱེད་དགོས་པའི་སྐུལ་མ་ བཏང་།\nI haveafriend. His name is Zla ba. He is in Grade three in primary school. His study, behavior and get along are admired. So, he isaThree Good Student in our class. His dream is to study hard and to [[#|be a]] good [[#|teacher]]. Our teachers always praise him and support us to learn from him.\n༡ ང་ལ་གྲོགས་པོ་ཞིག་ཡོད། I haveafriend.\n༢ ཁོའི་མིང་ལ་ཟླ་བ་ཟེར། His name is Zla ba.\n༣ ཁོ་ནི་སློབ་ཆུང་ལོ་རིམ་གསུམ་པའི་སློབ་མ་ཞིག་ཡིན། He is in grade three in primary school.\n༤ཁོ་ནི་སློབ་སྦྱོང་དང་ཀུན་སྤྱོད། མཐུན་སྒྲིལ་བཅས་ལ་བཟང་བས་ང་ཚོའི་འཛིན་གྲྭའི་ ནང་གི་གསུམ་བཟང་སློབ་མ་ཡིན། His study, behavior, and [ability to] get along [with others] are admired so he isaThree Good Student in our class.\n༥ཁོའི་ཕུགས་བསམ་ནི་སློབ་སྦྱོང་ལ་ཧུར་བརྩོན་བྱས་ནས་དགེ་རྒན་བཟང་བོ་ཞིག་བྱ་རྒྱུ་དེ་ཡིན། His dream is to study hard and to [[#|be a]] good teacher.\n༦ དགེ་རྒན་རྣམས་ཀྱིས་རྒྱུན་དུ་ཁོ་ལ་བསྟོད་བསྔགས་བྱེད་པ་དང་། Our teachers always praise him.\n༧ ང་ཚོར་ཁོ་ལ་སློབ་སྦྱོང་བྱེད་དགོས་པའི་སྐུལ་མ་བཏང་། Teachers support us to learn from him.\nInterrogative (ཅི། དུ། སུ། ཅི་ཞིག)\n༡ རྩོམ་ཡིག་འདིའི་ཁ་བྱང་ལ་ཅི་ཟེར། What is the title?\nརྩོམ་ཡིག་འདིའི་ཁ་བྱང་ལ་ངའི་གྲོགས་པོ་ཟེར། The title is my friend.\n༢ རྩོམ་པ་པོའི་གྲོགས་པོའི་མིང་ལ་ཅི་ཟེར། What is the author's friend's name?\nརྩོམ་པ་པོའི་གྲོགས་པོའི་མིང་ལ་ཟླ་བ་ཟེར། The author's friend's name is Zla ba.\n༣ ཟླ་བ་སློབ་ཆུང་ལོ་རིམ་དུ་བའི་སློབ་མ་རེད། Which class is Zla ba in？\nཟླ་བ་སློབ་ཆུང་ལོ་རིམ་གསུམ་པའི་སློབ་མ་རེད། Zla ba is in grade three.\n༤སུ་ནི་ཁོ་ཚོའི་འཛིན་གྲྭའི་ནང་གི་གསུམ་བཟང་སློབ་མ་རེད། Who isaThree Good Student in their class?\nཟླ་བ་ནི་ཁོ་ཚོའི་འཛིན་གྲྭའི་ནང་གི་གསུམ་བཟང་སློབ་མ་རེད། Zla ba isaThree Good Student in their class.\n༦ ཟླ་བའི་ཕུགས་བསམ་ནི་ཅི་ཞིག་རེད། What is Zla ba's dream?\nཟླ་བའི་ཕུགས་བསམ་ནི་དགེ་རྒན་ཞིག་བྱེད་རྒྱུ་དེ་རེད། Zla ba's dream is to [[#|be a]] good teacher.\n༧ དགེ་རྒན་རྣམས་ཀྱིས་རྒྱུན་དུ་སུ་ལ་བསྟོད་བསྔགས་བྱེད། Who do teachers always praise?\nདགེ་རྒན་རྣམས་ཀྱིས་རྒྱུན་དུ་ཟླ་བ་ལ་བསྟོད་བསྔགས་བྱེད། Teachers always praise Zla ba.\n༨ ང་ཚོས་སུ་ལ་སློབ་སྦྱོང་བྱེད་དགོས། Who should we learn from？\nང་ཚོས་ཟླ་བ་ལ་སློབ་སྦྱོང་བྱེད་དགོས། We should learn from Zla ba.\nThis text was written and recorded by Bla ma skyabs (b. 1989),anative of Rgan gya Township, Bla brang County, Kan lho Tibetan Autonomous Prefecture, Kan su'u Province, PR China. Part of the recording was also done by Pad+ma skyabs (b. 1990) - we are from the same place.


གསར་བསྒྱུར་བརྩམས་སྒྲུང་། གྷི་རེན་གྷ་བྷོལ་གྱི་བུ་མོ་ཨན། － མཆོད་མེ་བོད་ཀྱི་རྩོམ་རིག་དྲ་བ།\nMontgomery, L. M. (Lucy Maud) མཆོད་མེ་བོད་ཀྱི་རྩོམ་རིག་དྲ་བ། 2009-07-02\nཨ་ཝན་ལེས་སུ་ཧ་ཅང་སྐྱིད་པའི་དཔྱིད་ཀའི་ཉིན་གུང་ཞིག་ལ། ལྕམ་སྐུ་ལེན་ཌི་མོ་རང་གི་ཐབ་ཚང་སྒེའུ་ཁུང་རྩར་བསྡད་ནས་ཕྱི་ལོགས་སུ་བལྟས་འདུག སྒེའུ་ཁུང་དེ་ནས་ཨ་ཝན་ལེས་ཀྱི་སྲང་ལམ་དེ་དག་གསལ་པོར་མཐོང་ཐུབ་ཀྱི་ཡོད་པར་བརྟེན་མོ་རང་ནམ་རྒྱུན་ནས་དེར་སྡོད་ཀྱི་ཡོད།\nསྐབས་དེར་མོ་རང་གིས་ལམ་མདོ་དེར་མི་གཅིག་གིས་རྟ་ལྒ་རིལ་ཞིག་ཁྲིད་ནས་ཡོང་བ་མཐོང་ཞིང་དེ་ནི་ལེན་ཌི་ཡི་ཁྱིམ་མཚེས་ཀྱི་སྐུ་ཞབས་མ་ཐི་ཡུས་ཡིན་པའང་ཤེས། ལྕམ་སྐུ་ལེན་ཌི་ཧང་སང་སྟེ་བསམ་པར། "ད་ལྟ་ནི་ཉིན་གོང་གི་ཆུ་ཚོད་གསུམ་དང་ཕྱེད་ཀ་རེད། ཁོང་ལ་ཞིང་ཁའི་ནང་ལས་ཀ་མང་པོ་ཡོད་བཞིན་དུ་ཁོང་ག་བར་འགྲོ་རྒྱུ་ཡིན་ནམ་''སྙམ།\nསྐུ་ཞབས་མ་ཐི་ཡུས་ནི་ལྕམ་སྐུ་ལེན་ཌི་ཡི་ཁྱིམ་མཚེས་ཏེ་གྷི་རེན་གྷ་བྷོལ་ཞེས་པའི་ཁང་པ་རྙིང་རལ་ཆེན་པོ་ཞིག་གི་ནང་ཁོང་གི་སྲིང་མོ་མེ་རི་ལ་དང་མཉམ་དུ་བསྡད་ཡོད། དུས་ཚོད་ཅུང་མ་འགོར་བའི་རྗེས་སུ་ལྕམ་སྐུ་ལེན་ཌི་ གྷི་རེན་གྷ་བྷོལ་དུ་ཕྱིན་པ་ན། མེ་རི་ལ་ནི་མོ་རང་གི་ཐབ་ཚང་ནང་དུ་ལས་ཀ་ལ་མགོ་འཁོར་ནས་འདུག མོ་རང་ནི་སྐུ་གཟུགས་སྐམ་ལ་རིང་ཞིང་སྐྲ་ཡང་ཐལ་མདོག་ཅན་ཞིག་སྟེ། གཞོན་སོ་དོད་པོ་མེད་ཅིང་མཛེས་ཉམས་དང་ལྡན་པ་ཞིག་ཀྱང་མ་ཡིན་པར་བཞད་མོ་བཞད་རྒྱུ་ཡང་ཧ་ཅང་གིས་དཀོན་ནའང་སེམས་བཟང་ཞིག་ཡིན། མོ་རང་གིས་ལྕམ་སྐུ་ལེན་ཌི་མོའི་སར་སྐུ་མགྲོན་དུ་ཡོང་བ་ལ་ཡ་མཚར་མཚར་སོགས་གང་ཡང་མ་བྱས།\nསྐབས་དེར་ལེན་ཌི་ཡིས། ""ཝེ། མེ་རིས་ལ། མ་ཐི་ཡུས་ད་ལྟ་རང་ཕ་གིའི་ལམ་མདོ་ནས་ཕྱིན་པ་ངས་མཐོང་སོང༌། ཁོང་ག་བར་ཕྱིན་པ་རེད།'' ཅེས་དྲིས་པར། མེ་རི་ལ་ཡིས་ ""ངེད་གཉིས་ཀྱིས་ནོ་ཝུ་སི་གོ་ཤིའི་དྭ་ཕྲུག་ཁང་ནས་ཕྲུ་གུ་ཆུང་ཆུང་ཞིག་ལེན་གྱིན་ཡོད་པས་ཕྲུ་གུ་དེ་དེ་རིང་ཉིན་གུང་མེ་འཁོར་བརྒྱུད་ནས་བྷུ་རེ་ཌི་རེས་ཝུར་འབབ་ཚུགས་ལ་སླེབ་ཀྱིན་ཡོད། དེར་བརྟེན་ཁོང་ཕྲུ་གུ་བསུ་བར་ཕྱིན་སོང་'' ཞེས་ལན་བཏབ་པ་ན། ལྕམ་སྐུ་ལེན་ཌི་ལ་ཁ་ཡང་གྲག་རྒྱུ་མེད་པར་རེ་ཞིག་ཧད་དེ་ལོས། དེ་ནས་མོས་ཧ་སང་བའི་སྐད་གདངས་ཤིག་གི་ཉམས་དང་བཅས་ཏེ། ""དྭ་ཕྲུག་ཅིག! ཁྱེད་གཉིས་ཀྱིས་དྭ་ཕྲུག་ཅིག་ཉར་ནས་ཅི་ཞིག་བྱ།?'' ཞེས་དྲིས་པར། ཡང་མེ་རི་ལས་ ""མ་ཐི་ཡུས་ད་ལོ་ནས་དགོང་ལོ་དྲུག་ཅུ་ཐམ་པར་སླེབས་པ་མ་ཟད་ད་དུང་ཁོང་གི་སྙིང་ལའང་ནའང་ཚ་ཡོད་སྟབས། ཁོང་ལ་ཞིང་ཁའི་ནང་ལས་ཀ་བྱེད་རོགས་ཀྱི་ཕྲུ་གུ་ཞིག་དགོས་ཀྱི་འདུག'' ཅེས་ལན་བཏབ།\nཡང་ལྕམ་ལེནཌི་ཡིས་ ""ངས་བལྟས་ན་ཁྱོད་ཀྱིས་ཆ་རྒྱུས་མེད་པའི་དྭ་ཕྲུག་ཅིག་ནང་ལ་འཁྲིད་ཡོང་བ་དེ་ཉེན་ཁ་ཆེ་བའི་ལས་ཀ་ཞིག་མིན་ནམ་སྙམ། ཁྱོད་ཀྱིས་ཕྲུ་གུ་དེའི་སྐོར་ལ་གང་ཡང་ཤེས་ཀྱི་མེད་མོད། ངས་ཚགས་ཤོག་ཅིག་གི་ཐོག་ནས་དྭ་ཕྲུག་གཅིག་གི་ལོ་རྒྱུས་སྐོར་བཀླགས་པ་ཡིན། མོ་རང་ནི་ཁེ་ན་ཌའི་ཁྱིམ་ཚང་ཞིག་གི་ནང་བསྡད་ཡོད་འདུག མཚན་མོ་ཞིག་ལ་མོ་རང་གིས་ཁང་པར་མེ་སྤར་ཏེ་ཁྱིམ་ཚང་གང་པོ་མེས་ཚིགས་ནས་ཤི་འདུག འོན་ཀྱང་དེ་ནི་བུ་མོ་ཞིག་ཡིན་པ་ལས་བུ་དེ་འདྲ་རེད་མི་འདུག'' ཅེས་བཤད་པར། མེ་རི་ལས་ ""ང་ཚོས་དྭ་ཕྲུག་བུ་ཞིག་ལེན་དགོས་ཀྱི་ཡོད་མ་གཏོགས་བུ་མོ་ཞིག་བླངས་ནས་ཅི་བྱ་" ཞེས་ལན་བཏབ།\nསྐུ་ཞབས་མ་ཐི་ཡུས་ཀྱིས་རྟ་ལྒ་རིལ་ག་ལེར་གཏོང་བཞིན་མེ་འཁོར་འབབ་ཚུགས་དེར་སླེབས་དུས་ཁོང་ཅུང་ཙམ་རྗེས་ལུས་ཐེབ་པའི་རྐྱེན་གྱིས་མེ་འཁོར་ཕྱིན་ཚར་འདུག འབབ་ཚུགས་དེར་མི་གཅིག་མ་གཏོགས་མཐོང་རྒྱུ་མེད་ཅིང༌། དེ་ནི་ལོ་ན་གཅུ་གཅིག་ཡས་མས་ལ་སོན་པའི་བུ་མོ་ཆུང་ཆུང་ཞིག་རེད། བུ་མོ་དེས་གྱོན་གོས་མདོག་ཉེས་ཤིག་གོན་འདུག་ཅིང་རྒྱབ་ལ་ཡང་རྙིང་རལ་དུ་སོང་བའི་རྒྱབ་ཁུག་ཆེན་པོ་ཞིག་ཁུར་འདུག\nམོ་རང་གིས་སྐུ་ཞབས་མ་ཐི་ཡུས་མཐོང་བ་ན་འཛུམ་དམུལ་དམུལ་བྱེན་གྱིན་མ་ཐི་ཡུས་ཀྱི་སར་ཡོང་ནས་ཁོང་གི་ལག་པར་འཇུས་ཏེ་ ""ཁྱེད་རང་གྷི་རེན་གྷེ་བྷོལ་གྱི་སྐུ་ཞབས་མ་ཐི་ཡུས་ཡིན་ནམ།? ང་ནི་དྭ་ཕྲུག་ཁང་ནས་ཡིན་ཅིང་ལྕམ་སྐུ་སི་པན་སོར་གྱིས་འདིར་ཁྲིད་ཡོང་བ་རེད།'' ཅེས་བཤད་པ་ན་མ་ཐི་ཡུས་ཀྱི་སེམས་ལ་ ""ཨོ་ ད་མགོ་ལོག་ཅིག་བཙལ་ཡོད་པ་ཐག་ཆོད། མོ་རང་ནི་བུ་མོ་ཞིག་ཡིན་པ་ལས་བུ་ཞིག་རེད་མི་འདུག་'' བསམ་ཞོར་དུ་བུ་མོ་ཆུང་ཆུང་དེ་ལ་ལག་འཇུ་ཞིག་བྱས།\nབུ་མོ་ཆུང་ཆུང་དེས་ ""གལ་སྲིད་ཁྱེད་དེ་རིང་འབབ་ཚུགས་འདིར་མ་སླེབ་པ་ཡིན་ན་ང་དོ་དགོང་མཚན་མོ་ཕ་གིའི་ཤིང་སྡོང་ཆེན་པོ་དེའི་འོག་ལ་ཉལ་འདུག་དགོས་བསམ་བྱུང༌། ཁྱེད་རང་སང་ཉིན་ཞོགས་པ་འབབ་ཚུགས་འདིར་ཡོང་རྒྱུ་ཡིན་པ་ངས་ཤེས་ཀྱི་ཡོད་ལ། འདི་ནས་ཁྱེད་ཀྱི་གཟིམས་ཁང་སར་ཐག་རིང་པོ་ཡོད་པའང་ངས་ཤེས་ཀྱི་ཡོད། དེ་ཚོ་ཚང་མ་ལྕམ་སྐུ་སི་པན་སོར་གྱིས་ང་ལ་ལབ་བྱུང༌། མ་ཟད་ང་རང་འགྲུལ་བཞུད་བྱེད་རྒྱུར་ཧ་ཅང་གི་དགའ་བོ་ཡོད་ལ་དུས་ད་ནས་བཟུང་ང་ལ་ཁྱེད་དང་ལྷན་དུ་ཁྱིམ་ཚང་ཞིག་ཡོད་སོང་བ་རེད། ཅི་འདྲའི་སྐྱིད་པ་ལ། དེ་སྔོན་ང་ལ་ཁྱིམ་ཚང་ཞིག་རྩ་བ་ཉིད་ནས་མེད།'' ཅེས་བཤད་པར།\nམ་ཐི་ཡུས་ཀྱིས་ ""དགོངས་དག ང་ཅུང་ཟད་རྗེས་ལུས་ཐེབ་སོང་'' ཞེས་བཤད་ཞོར་དུ་བུ་མོ་ཆུང་ཆུང་དེའི་རྒྱབ་ཁུག་ཚུར་བླངས་ཏེ་ཁོང་གཉིས་རྟ་ལྒ་རིལ་ཡོད་སར་ཕྱིན། དེ་ལྟར་ཁོའི་བསམ་པར་ ""བུ་མོ་འདི་གཅིག་པུར་འབབ་ཚུགས་དེར་གཡུག་བཞག་པ་ཡིན་ན་འགྲིག་གི་མ་རེད། དེས་ན་ངས་མོ་རང་ཕྱིར་གྷི་རེན་གྷ་བྷོལ་དུ་འཁྲིད་འགྲོ་གི་ཡིན་ལ། བུ་མོ་ཆུང་ཆུང་འདི་ཁྲིད་ཡོང་བའི་ནོར་འཁྲུལ་བུ་ཡི་ཚབ་ཏུ་བུ་མོ་ཞིག་ཁྲིད་ཡོང་བའི་འགལ་འཛོལ་གྱི་ནོར་འཁྲུལདེ་ཡང་ངེས་པར་དུ་མེ་རིས་ལ་ལ་བཤད་རྒྱུ་ཡིན་'' སྙམ།\nདེ་ནས་བུ་མོ་ཆུང་ཆུང་དེ་རྟ་ལྒ་རིལ་ནང་བཞག་ནས་ཁོ་རང་གིས་ཁ་ལོ་བསྒྱུར་ཅིང་བུ་མོ་དེས་བཤད་ཀྱིན་བཤད་ཀྱིན། མ་ཐི་ཡུས་ཀྱིས་ཉན་བཞིན་ཁོང་གཉིས་རང་ཁྱིམ་ཕྱོགས་སུ་ཁ་གཏད་ནས་ཕྱིན། སྤྱིར་ན་སྐུ་ཞབས་ཁོང་ནི་ཁ་ཁུ་སིམ་ཞིང་ནམ་རྒྱུན་བུ་མོ་ཆུང་ཆུང་ལ་དོགས་འགྲོགས་བྱེད་མཁན་ཞིག་ཡིན་ནའང༌། བུ་མོ་ཆུང་ཆུང་འདིས་གླེང་མོལ་བྱས་པར་ཉན་འདོད་ཀྱི་ཡི་ག་ཆེན་པོ་བྱུང༌།\nབུ་མོ་དེས། ""ལྟོས་དང་! མཛེས་ཤིང་ཡིད་དུ་འོང་བའི་རབ་དཀར་མེ་ཏོག་གིས་ལེགས་པར་བརྒྱན་པའི་ཤིང་སྡོང་དེ་ཚོར་ལྟོས་དང༌། ང་ནི་རབ་དཀར་གྱི་མེ་ཏོག་ལ་དགའ་པོ་ཡོད་ལ་སྙིང་རྗེ་མོའི་གྱོན་གོས་དཀར་པོ་ལ་དེ་བས་དགའ་པོ་ཡོད། འོན་ཀྱང་ང་ལ་སྙིང་རྗེ་མོའི་གྱོན་གོས་གཅིག་ཀྱང་མེད་པ་མ་ཟད། དྭ་ཕྲུག་ཁང་ནས་ཀྱང་ཆེས་མདོག་ངན་པའི་གྱོན་གོས་རྐང་གཅིག་ལས་སྤྲད་མ་སོང༌། གང་ལྟར་ང་ཁྱེད་རང་དང་ལྷན་དུ་འགྲོ་རྒྱུ་བྱུང་བས་མ་འོངས་པར་ང་རང་སྐྱིད་པོ་ཡོང་རྒྱུ་ཡིན་པ་ངས་ཤེས་ཀྱི་འདུག འོན་ཀྱང་ཅ་ལག་གང་ཡང་རུང་བ་ཞིག་གིས་ང་ལ་སུན་སྣང་སྟེར་གྱི་འདུག ཁྱོད་ཀྱིས་ངའི་སྐྲ་ལ་ཅིག་ལྟོས་དང༌། ཚོན་མདོག་ག་རེ་རེད་འདུག?'' ཅེས་དྲིས་པར་མ་ཐི་ཡུས་ཀྱིས་ ""དེ་དམར་པོ་རེད་མི་འདུག་གམ་'' ཞེས་ལན་བཏབ། བུ་མོ་ཆུང་ཆུང་དེས་དབུགས་རིང་ནར་ནར་མོ་ཞིག་འཐེན་བཞིན་སེམས་པ་སྐྱོ་མདོག་ཁ་པོའི་ངང་ནས། ""རེད། ངའི་སྐྲ་དེ་དམར་པོ་རེད། ང་རང་ངའི་སྐྲ་དམར་དེ་ལ་འཚིག་པ་ཟ་གི་'' ཞེས་བཤད།\nགང་ལྟར་ཁོང་གཉིས་དགོང་མོ་གྷི་རེན་གྷེ་བྷོལ་ལ་སླེབས་དུས་མེ་རི་ལ་སྒོའི་ཕྱི་ལ་བུད་ནས་བུ་མོ་ཆུང་ཆུང་དེ་མཐོང་མ་ཐག་མོ་རང་ཧང་སང་ནས་བཤད་རྒྱུར་ ""མ་ཐི་ཡུས་! བུ་མོ་འདི་སུ་རེད། ངེད་གཉིས་ཀྱི་བུ་དེ་ག་བར་ཡོད།'' ཅེས་དྲིས་པར། མ་ཐི་ཡུས་ཀྱི་གདོང་ནས་སེམས་པ་ཅུང་མི་སྐྱིད་པའི་རྣམ་འགྱུར་ཞིག་མངོན་བཞིན་ ""འབབ་ཚུགས་དེར་བུ་ཞིག་མི་འདུག དེར་ཡོད་པ་ནི་བུ་མོ་འདི་གཅིག་པུ་རེད། ངས་མོ་རང་འབབ་ཚུགས་དེར་གཅིག་པུར་གཡུག་ནས་ཡོང་ཐུབ་མ་སོང་'' ཞེས་བཤད་པར་མེ་རི་ལས་སྐད་འགོ་ཅུང་མཐོ་བའི་ངང་ནས། ""ཨ་་་་བུ་མི་འདུག་ཨེ! གང་ལྟར་ང་ཚོས་ལྕམ་སྐུ་སི་པན་སོར་ལ་བུ་ཞིག་ཁྲིད་ཤོག་ཅེས་མངགས་ཡོད་མ་གཏོགས་བུ་མོ་ཞིག་ཁྲིད་ཤོག་ཅེས་མངགས་མེད།'' ཅེས་པའི་སྐད་ཆའི་མཇུག་རྫོགས་ལོང་མེད་པར། གློ་བུར་དུ་བུ་མོ་ཆུང་ཆུང་དེས་ ""ཨོ་! ཁྱེད་རང་ཚོ་ལ་ང་མི་དགོས་ཨེ།!'' ཞེས་ངུ་ངག་འབྱིན་བཞིན་ ""ང་བུ་ཞིག་མ་ཡིན་པར་བརྟེན་ཁྱེད་རང་ཚོ་ལ་ང་དགོས་ཀྱི་ཡོད་པ་མ་རེད། ཨོ་! ད་ངས་ཅི་ཞིག་བྱེད་དགོས་སམ་'' ཞེས་ངུས་ནས་བསྡད་པར། མེ་རི་ལ་ཡིས་ ""མ་ངུ༌། མ་ངུ༌། དོ་དགོང་ང་ཚོས་ཁྱེད་རང་ཕྱིར་དྭ་ཕྲུག་ཁང་དུ་སྐྱེལ་མི་ཐུབ་པས་དོ་དགོང་མཚན་མོར་འདི་ནས་བསྡད་ན་འགྲིག་གི་རེད། ཨོ་རེད་ ཁྱེད་ཀྱི་མིང་ལ་ཅི་ཞིག་ཟེར་'' ཞེས་དྲིས་པར་ཨེན་གྱིས་ ""ངའི་མིང་ལ་ ཁོར་..... ཁོར་ཌེ་ལིས་ཡ་ཟེར་གྱི་ཡོད་'' ཅེས་ལན་བཏབ་པ་ན། མེ་རི་ལ་ཧང་སང་སྟེ་ ""ཨ་ ཁོར་ཌེ་ལིས་ཡ་! དེ་ཁྱོད་ཀྱི་མིང་ཡིན་ནམ།?'' ཞེས་དྲིས་དུས། བུ་མོ་ཆུང་ཆུང་དེས་སེམས་པ་སྐྱོ་མདོག་ཁ་པོའི་ངང་ནས་ ""མ་རེད། འོན་ཀྱང་ཁོར་ཌེ་ལིས་ཡ་ཞེས་པ་དེ་ངའི་མིང་ལས་ཞེ་དྲག་གི་སྙིང་རྗེ་མོ་འདུག ངའི་མིང་ལ་ཨེན་ཤོར་ལེས་ཟེར་གྱི་ཡོད། ཨན་གྱི་མགོ་ལ་འགྲེང་པུ་ཞིག་བཏགས་ན་དེ་རེད། ཡིན་ན་ཡང་ཐུགས་རྗེས་གཟིགས། ང་ལ་ཁོར་ཌེ་ལིས་ཡ་ཞེས་འབོད་རོགས།'' ཟེར་བ་ལ། མེ་རི་ལས་འཛུམ་དམུལ་དམུལ་བྱེན་གྱིན་ ""མིན། མིན། ཨེན་ཞེས་པའི་མིང་དེ་དཔེ་མི་སྲིད་པའི་མིང་སྙིང་རྗེ་མོ་ཞིག་འདུག ད་མར་ས་ལ་བསྡད་ནས་ཟས་རེ་ཟོས་'' ཞེས་བཤད་པ་ན་མོ་རང་སྒྲོག་ཙེའི་འཁྲིས་སུ་བསྡད་ཀྱང་ཟས་ཟ་རྒྱུའི་ཡི་ག་ཞིག་ག་ལ་ཡོད།\nམེ་རི་ལ་ཡིས་ ཨེན་ཐོག་ཁང་དུ་ཁྲིད་ནས་ཉལ་ཁང་ཆུང་ཆུང་ཞིག་ཏུ་བཞག དེ་ནས་མོ་རང་གིས་གྱོན་ཆས་རྣམས་ཕུད་དེ་སེམས་པ་སྐྱོ་ལྷང་ལྷང་ངང་མལ་ཁྲིའི་སྟེང་དུ་འཛེགས། མེ་རི་ལ་འོག་ཁང་དུ་མར་བབས་ནས་ཁ་ལག་སྣོད་ཆས་རྣམས་འཁྲུས། སྐུ་ཞབས་མ་ཐི་ཡུས་ཀྱིས་གླེང་མོལ་མང་པོ་མི་བྱེད་པར་རྐུབ་སྟེགས་ཤིག་གི་ཐོག་བསྡད་འདུག\nམེ་རི་ལ་ཡིས་མ་ཐི་ཡུས་ལ་བཤད་རྒྱུར། ""ང་སང་ཉིན་ལྕམ་སྐུ་སི་པན་སོར་གྱི་སར་ཕྱིན་ནས་བུ་ཡི་ཚབ་ཏུ་བུ་མོ་ཞིག་ཁྲིད་ཡོང་བའི་ནོར་འཁྲུལ་དེའི་སྐོར་མོ་རང་ལ་འགྲེལ་བཤད་ཅིག་རྒྱག་གི་ཡིན། ད་དུང་ང་ཚོས་བུ་མོ་འདི་ཕྱིར་དྭ་ཕྲུག་ཁང་ལ་སྐྱེལ་རྒྱུ་ཡིན་'' ཞེས་བཤད་པར། མ་ཐི་ཡུས་ཀྱིས་སྐད་ངག་ལྷོད་ལ་དལ་བ་ཞིག་གི་སྒོ་ནས་ ""ཨེན་ནི་དཔེ་མི་སྲིད་པའི་བུ་མོ་སྙིང་རྗེ་མོ་ཞིག་རེད་འདུག་ལ་སྣང་བར་ཡང་འགྲོ་པོ་ཞིག་འདུག མ་ཟད་མོ་རང་གླེང་མོལ་བྱེད་རྒྱུར་ཡང་ཧ་ཅང་གི་དགའ་པོ་འདུག དེས་ན་མོ་རང་ང་རང་གཉིས་དང་ལྷན་དུ་བསྡད་ན་མི་འགྲིག་པ་ཅང་ཨེ་ཡོད་?'' ཅེས་ལན་བཏབ་པ་ན། མེ་རི་ལ་ཧང་སང་ཐག་ཆོད་དེ་བཤད་རྒྱུར། ""བུ་མོ་ཞིག་གིས་ཁྱོད་ལ་ཞིང་ལས་བྱེད་རོགས་མི་ཐུབ་པས་མོ་རང་ངེད་གཉིས་དང་ལྷན་དུ་བསྡད་ན་ག་ལ་འགྲིག'' ཅེས་བཤད་པར། མ་ཐི་ཡུས་ཀྱིས་ ""འོན་ཀྱང་གཅིག་བྱས་ན་ངེད་གཉིས་ཀྱིས་མོ་རང་ལ་རོགས་པ་རེ་བྱེད་ཐུབ་མདོག་ཁ་པོ་རེད་'' ཅེས་སྐད་ཆ་ལྷོད་ལ་བཞག་སྟེ་བཤད་ན་ཡང༌། མེ་རི་ལ་ཡིས་ ""ང་ལ་དྭ་ཕྲུག་བུ་མོ་ཞིག་གཏན་ནས་མི་དགོས། གང་ལྟར་ངས་མོ་རང་ཕྱིར་དྭ་ཕྲུག་ཁང་དུ་སྐྱེལ་རྒྱུ་ཡིན་'' ཞེས་བཤད་པས། སྐུ་ཞབས་མ་ཐི་ཡུས་སེམས་ཅུང་མི་སྐྱིད་པའི་ངང་དབུགས་རིང་ནར་ནར་མོ་ཞིག་འཐེན་བཞིན་ ""ཨོ་ འགྲིག་གི་རེད། ད་ང་རང་མལ་ཁང་དུ་ཉལ་བར་འགྲོ་རྒྱུ་ཡིན་'' ཞེས་བཤད།\nཕྱི་ཉིན་ཞོགས་པ་བུ་མོ་ཨེན་མལ་ལས་ལངས་སྐབས་མོ་རང་གི་སེམས་པ་བདེ་དྲོད་ཀྱིས་ཁེངས་ཏེ་སྐྱིད་སྣང་ཞིག་ཤར། མལ་ཁྲིའི་ཐོག་ནས་ས་ལ་མཆོངས་ཏེ་སྒེའུ་ཁུང་འཁྲིས་སུ་རྒྱུགས་ནས་སྒེའུ་ཁུང་ཕྱེས་ཏེ་ཕྱི་ལ་བལྟས་པས། ""ཨོ་! ཅི་འདྲའི་མཛེས་སྡུག་ལྡན་པའི་ཞོགས་པ་ཞིག!'' སྐབས་དེ་དུས་སྔོ་ཞིང་དྭངས་པའི་མཁའ་དབྱིངས་ནས་ཉི་གཞོན་གྱི་ཟེར་བརྒྱ་འཕྲོ་ཞིང༌། ཁང་པའི་ཕྱི་ལོགས་སུའང་ཚོན་མདོག་རྣམ་པར་བཀྲ་བའི་མེ་ཏོག་གིས་བརྒྱན་པའི་ཤིང་ཏོག་སྡོང་པོ་ཡང་གཡུལ་དུ་ཟ་ལ། མེ་ཏོག་དང་རྩི་ཤིང་འདྲ་མིན་སྣ་ཚོགས་ཀྱིས་ལེགས་པར་བསྐོར་ནས་འདུག མ་ཟད་ཉེ་འཁྲིས་སུ་རྒྱུག་ཆུ་ཆུང་ཆུང་ཞིག་ཀྱང་ཡོད་པ་མཐོང་བས་མོ་རང་གི་སེམས་ལ་ ""འདི་ནི་ཅི་འདྲའི་མཛེས་སྡུག་ཡིད་དུ་འོང་བའི་ས་ཆ་ཞིག་རེད་ཨང་'' སྙམ།\nའོན་ཀྱང༌། གློ་བུར་ཐོབ་རྒྱག་ཏུ་མོ་རང་གིས་རང་ཉིད་ས་ཆ་དེར་སྡོད་མི་ཆོག་པ་དྲན་པས་སེམས་པ་སྡུག་བསྔལ་གྱིས་ནོན་པར་གྱུར་ཏེ་འདི་ལྟར་ ""ང་བུ་ཞིག་མིན་པར་བརྟེན་ཁོང་གཉིས་ལ་ང་དགོས་ཀྱི་ཡོད་པ་མ་རེད།'' ཅེས་ཆིག་ལབ་ཞིག་ཀྱང་བྱས།\nམེ་རི་ལ་ཨེན་གྱི་མལ་ཁང་དུ་ཡོང་ནས་ ""ཨེན། ཞོགས་པ་བདེ་ལེགས། ད་ཁྱོད་ཀྱིས་གདོང་པ་ཁྲུས་ཏེ་གྱོན་ཆས་རྣམས་གོན་དང༌། ཞོགས་ཟས་གྲ་སྒྲིག་ཚར་ནས་བསྒུག་བསྡད་ཡོད་'' ཅེས་བཤད་པར། ཨེན་གྱིས་ ""ཨོ་! ང་གྲོད་ཁོག་ལྟོག་ནས་བསྡད་ཡོད། དུས་ནམ་ཡང་ང་རང་ཞོགས་པར་སེམས་སྐྱོ་པོ་བྱས་ནས་སྡོད་མ་མྱོང༌། ང་ཞོགས་པ་ལ་ཧ་ཅང་གི་དགའ་པོ་ཡོད་'' ཅེས་ལན་བཏབ་སྟེ་ཞོགས་ཟས་ཟ་བར་ཕྱིན། ཞོགས་ཇ་འཐུང་ཚར་རྗེས་ཨེན་གྱིས་སྡེར་མ་དང་དཀར་ཡོལ་རྣམས་ཁྲུས་པར་མེ་རི་ལ་ཡིས་གཟབ་གཟབ་བྱས་ནས་བལྟས་འདུག འོན་ཀྱང་ཨེན་གྱིས་ལས་ཀ་དེ་དག་ཚགས་སུ་ཚུད་པ་བྱས།\nདེ་ནས་མེ་རི་ལ་ཡིས་བུ་མོ་ཨེན་ལ་ ""ངས་དེ་རིང་ཉིན་གུང་རྟ་ལྒ་རིལ་ཁྲིད་ནས་བྱེ་དཀར་ལ་འགྲོ་རྒྱུ་ཡིན། དེས་ན་ཁྱོད་ཀྱང་ང་དང་ལྷན་དུ་འགྲོ། གང་ལྟར་ངས་ལྕམ་སྐུ་སི་པན་སོར་ལ་འགལ་འཛོལ་གྱི་ནོར་འཁྲུལ་དེའི་སྐོར་འགྲེལ་བཤད་ཅིག་རྒྱག་གི་ཡིན།'' ཞེས་བཤད་པ་དེར་སྐུ་ཞབས་མ་ཐི་ཡུས་ཀྱིས་ལན་ཅི་ཡང་མ་བཏབ་པར་བསྡད། འོན་ཀྱང་ཕར་བལྟས་ཚོད་ལ་ཁོང་ནི་ཧ་ཅང་གི་སེམས་པ་སྐྱོ་བཞིན་ཡོད་པའི་རྣམ་པ་ཞིག་མཐོང་ཐུབ།\nཏོག་ཙམ་སོང་བའི་རྗེས་སུ་སྐུ་ཞབས་མ་ཐི་ཡུས་ཀྱིས་མེ་རི་ལ་ལ་རྟ་ལྒ་རིལ་གྲ་སྒྲིག་བྱས་པས། མེ་རི་ལ་ཡིས་རྟ་ལྒ་རིལ་གཏོང་ཞིང་ཨེན་མོ་རང་གི་འཁྲིས་སུ་བསྡད་ནས་ཁོང་གཉིས་བྱེ་དཀར་ཕྱོགས་སུ་ཕྱིན། དེ་ནས་ཨེན་གྱིས་ ""བྱེ་དཀར་ལ་འདི་ནི་ཐག་རིང་ལོད་ཡོད་དམ་?'' ཞེས་སྐད་ཆ་དྲིས་པར། མེ་རི་ལ་ཡིས་ ""སྤྱི་ལེ་བརྒྱད་ཡས་མས་ཤིག་ཡོད་རྒྱུ་རེད། ཨོ་རེད་ ངས་གོ་ཐོས་ལ་ཁྱེད་རང་གླེང་མོལ་བྱེད་རྒྱུར་ཧ་ཅང་དགའ་པོ་འདུག་ཟེར། དེ་འདྲ་སོང་ཙང་ཁྱོད་ཀྱིས་ང་ལ་རང་ཉིད་ཀྱི་ལོ་རྒྱུས་ཤིག་ཤོད་དང༌།'' ཞེས་བཤད་པ་ན། ཨེན་གྱིས་ ""ངའི་ལོ་རྒྱུས་དེ་ཡིད་དུ་འཐད་ཅིང་ཉན་བྲོ་པོ་ཞིག་མིན་མོད། གང་ལྟར་ང་ནོ་ཝུ་སི་ཀོ་ཤི་ཡི་ བྷོ་ལེན་བྷི་རོ་ཁཱི་ལ་སྐྱེས་པ་རེད། ངའི་ཕ་མ་གཉིས་སློབ་གྲྭའི་དགེ་རྒན་ཡིན། ན་ནིང་སྤྱི་ཟླ་གསུམ་པའི་ནང་ནས་ང་ལོ་བཅུ་གཅིག་ལ་སོན་པ་རེད། འོན་ཀྱང་ང་ཕྲུ་གུ་མ་འབྱར་སྐབས་ནས་ངའི་ཕ་མ་གཉིས་གྲོངས་སོང༌། དེར་བརྟེན་ངེད་ཚང་གི་ཁང་ཁྱིམ་གཙང་བཟོ་མཁན་ཐོ་མི་སི་ཁྱོ་ཤུག་གཉིས་ཀྱིས་ང་རང་ཁོང་ཚོའི་ནང་དུ་ཁྲིད་ནས་ཉར་བ་རེད། ལྕམ་ཐོ་མི་སི་ལ་ཕྲུ་གུ་བཞི་འདུག ངས་ཁོ་པ་ཚོར་གཡོག་བརྒྱུགས་ནས་རོགས་པ་བྱས་པ་ཡིན། འོན་ཀྱང་ལྕམ་ཐོ་མི་སི་ནི་མོ་ཊ་གདོང་ཐུག་བརྒྱབ་སྟེ་འདས་གྲོངས་སུ་ཕྱིན། དེར་བརྟེན་ཁོང་གི་ཕྲུ་གུ་རྣམས་ཐོ་མི་སི་ཡིའི་པ་ཕའི་ནང་དུ་ཕྱིན་པ་རེད། ང་ཁོང་ཚོ་ལ་མི་དགོས་ཟེར། དེ་ནས་ང་རང་ཐོ་མི་སི་ཡི་གྲོགས་མོ་ལྕམ་ཧ་མན་ཌི་ཡི་ནང་དུ་ཁྲིད་སོང༌། མོ་རང་ལ་ཕྲུ་གུ་བརྒྱད་འདུག་ལ་ཁོ་ཚོ་ཚང་མ་ཧ་ཅང་གི་འཁྲུགས་པོ་རེད། དེ་ནས་ཧ་མན་ཌི་ཡང་ས་གནས་གཞན་པ་ཞིག་ཏུ་གནས་སྤོར་བྱས་པས་ང་རང་ཉར་མཁན་གྱི་མི་གཅིག་ཀྱང་མེད་པར་བརྟེན་དྭ་ཕྲུག་ཁང་དུ་སྐྱེལ་དགོས་བྱུང་བ་རེད༌། ང་དྭ་ཕྲུག་ཁང་དུ་སླེབས་ནས་ཟླ་བ་བཞི་འགོར་སོང༌།'' ཞེས་མོ་རང་གི་ལོ་རྒྱུས་རྣམས་བཤད།\nདེ་ནས་ཡང་མེ་རི་ལ་ཡིས་ ""ཁྱེད་རང་སློབ་གྲྭ་ལ་འགྲོ་མྱོང་ཡོད་དམ་?'' ཞེས་དྲིས་པར་ཨེན་གྱིས་ ""མ་མྱོང༌། ཞེ་དྲག་འགྲོ་མ་མྱོང༌། ང་རང་གིས་དུས་རྒྱུན་དུ་ནས་ཕྲུ་གུ་ཚོར་གཡོག་བྱས་ནས་སྡོད་དགོས་ཡོད་པར་བརྟེན། སློབ་གྲྭར་འགྲོ་རྒྱུའི་དུས་ཚོད་ཅིག་ག་ལ་ཡོད། འོན་ཀྱང་ཡི་གེ་ཀློག་རྒྱུར་ཧ་ཅང་གི་དགའ་པོ་ཡོད།'' ཅེས་ལན་བཏབ། ཡང་མི་རེ་ལ་ཡིས་ ""ལྕམ་ཐོ་མ་སི་དང་ཧ་མན་ཌི་སོགས་ཀྱིས་ཁྱོད་ལ་བྱམས་སྐྱོང་བྱེད་ཀྱི་ཡོད་དམ།'' ཞེས་དྲས་དུས། ཨེན་གྱིས་སྐད་ངག་ལྷོད་ལ་ཅུང་དལ་བའི་ངང་རིང་འཐེན་ཞིག་བྱེད་བཞིན་ ""ཁོང་ཚོས་ང་ལ་ཡག་པོ་དང་བྱམས་པོ་བྱེད་འདོད་ཡོད་རྒྱུ་རེད། འོན་ཀྱང་ཁོང་ཚོ་དུས་རྟག་ཏུ་དཀའ་ལས་ཁག་བསྡད་ཡོད་པར་བརྟེན་དངོས་གནས་ང་ལ་བྱམས་པོ་བྱེད་ཐུབ་ཀྱི་མ་རེད།'' ཅེས་ལབ།\nལོ་རྒྱུས་དེ་ཡིས་མེ་རི་ལའི་སེམས་སུ་བུ་མོ་ཨེན་ལ་གདོང་སེམས་མཉམ་བསྐྱེད་ཀྱི་ཚོར་སྣང་སྐྱེན་པོ་ཞིག་སྟེར་ཏེ་བསམ་པར། ""བུ་མོ་ཆུང་ཆུང་འདིའི་འཚོ་བ་ནི་ཅི་འདྲིའི་དཀའ་སྡུག་གི་རང་བཞིན་དང་ལྡན་པ་ཞིག་རེད་ཨང༌། མོ་རང་ལ་བྱམས་པོ་དང་གཅེས་སྐྱོང་བྱེད་མཁན་གྱི་མི་གཅིག་ཀྱང་མེད་པར་མ་ཟད་མོ་རང་ཉར་མཁན་ཞིག་ཀྱང་བྱུང་མི་འདུག'' སྙམ།\nགང་ལྟར་མེ་རི་ལ་ཡིས་ལྕམ་སྐུ་སི་པན་སོར་ལ་འགལ་འཛོལ་གྱི་ནོར་འཁྲུལ་དེའི་སྐོར་ལབ་གླེང་བྱས་པར། སི་པན་སོར་གྱིས་ ""དེ་ནི་ངའི་ངོས་ནས་ནོར་འཁྲུལ་བྱུང་བར་བརྟེན་ངས་སྙིང་ཐག་པ་ནས་ཁྱེད་ལ་དགོངས་དག་ཞུ། འོན་ཀྱང་ང་ལ་ཐབས་ཤེས་ཤིག་ཡོད། གང་ཡིན་ཟེར་ན་ངའི་ཁྱིམ་མཚེས་ཀྱི་ལྕམ་བྷི་ལོས་ཨེ་ཊི་ལ་ཕྲུ་གུ་ཞིག་སྐྱེས་འདུག དེ་ལ་བྱིས་གཡོག་རྒྱུག་མཁན་གྱི་བུ་མོ་ཞིག་དགོས་ཟེར། དེ་འདྲ་སོང་ཙང་བུ་མོ་ཨེན་ལྕམ་བྷི་ལོས་ཨེ་ཊི་ཡི་སར་བསྡད་ན་འགྲིག་གི་རེད་'' ཅེས་བཤད་པ་ན་མེ་རི་ལ་ཡིས་ ""ཨོ་! ལྕམ་བྷི་ལོས་ཨེ་ཊི་ཨེ! བྷི་ལོས་ཨེ་ཊི་ལ་ཕྲུ་གུ་མང་པོ་ཡོད་པས་མོ་རང་གིས་དེ་ཚོར་བྱམས་སྐྱོང་ཡག་པོ་བྱེད་ཐུབ་ཀྱི་མེད་པ་'' ཞེས་ལན་བཏབ།\nལྕམ་སྐུ་སི་པན་སོར་གྱིས་ ""ལྟོས་དང༌།! མོ་རང་ལྕམ་བྷི་ལོས་ཨེ་ཊི་རེད།'' ཅེས་བཤད། ལྕམ་བྷི་ལོས་ཨེ་ཊི་ཡི་མིག་ཟུང་ནི་ཆེས་ཆུང་ལ་གསོན་ཉམས་མེད་པ་ཞིག་ཡིན།\nལྕམ་སྐུ་སི་པན་སོར་གྱིས་བྷི་ལོས་ཨེ་ཊེ་ལ་འདི་ལྟར་ ""མོ་རང་ནི་གྷི་རིན་གྷ་བྷོལ་གྱི་ལྕམ་མེ་རི་ལ་རེད།'' ཅེས་ངོ་སྤྲོད་ཅིག་བྱས་ཏེ་ ""བུ་མོ་ཆུང་ཆུང་འདི་ངས་དྭ་ཕྲུག་ཁང་ནས་མེ་རི་ལ་ལ་ཁྲིད་ཡོང་བ་ཡིན། འོན་ཀྱང་མོ་རང་ལ་བུ་ཞིག་དགོས་ཀྱི་ཡོད་ཟེར། དེས་ན་བུ་མོ་འདི་ཁྱེད་ཀྱི་ཐུགས་ལ་འབབ་པོ་འདུག་གམ།'' ཞེས་འགྲེལ་བཤད་བྱས་པ་ན། ལྕམ་བྷི་ལོས་ཨེ་ཊི་ཡི་གདོང་ལ་འཛུམ་མདངས་ཤིག་ཀྱང་མེད་པར་དུས་ཡུན་རིང་པོའི་བར་བུ་མོ་ཨེན་ལ་མིག་གིས་ཕུར་ཚུགས་སུ་བལྟས་ཏེ་ན་རེ་ ""མོ་རང་ནི་ཇི་འདྲའི་སྐམ་ལ་རིད་པ་ཞིག་རེད་ཨང༌།! དེས་ན་ངས་མོ་རང་ལུས་སྟོབས་དང་ལྡན་པ་ཞིག་བཟོ་གི་ཡིན་ལ། ལས་ཀ་ཡང་ཁག་པོ་དག་སྐོས་ཀྱི་ཡིན། ད་ལྟ་རང་ངའི་ནང་ལ་འཁྲིད་དང་མི་འགྲིག་པ་མི་འདུག" ཅེས་བཤད།\nམེ་རི་ལ་ཡིས་རང་བཞིན་གྱི་སྤྲོ་སྣང་ལྡན་པའི་ཨེན་གྱི་གདུང་ལ་བལྟས་ནས། ངས་བུ་མོ་འདི་ལྕམ་བྷི་ལོས་ཨེ་ཊི་ལ་སྤྲད་ན་འགྲིག་གི་མ་རེད་བསམ་སྟེ། ""སྒུགས་དང༌།! ད་དུང་ངས་གཅེན་པོ་མ་ཐི་ཡུའི་ལ་གྲོས་བསྡུར་ཞིག་བྱེད་དགོས། ཁོང་གིས་མོ་རང་ང་ཚོའི་ནང་དུ་ཉར་གྱི་ཡིན་གསུངས་བྱུང་'' ཞེས་བཤད་སྐབས། བུ་མོ་ཨེན་ནི་ཧང་སང་ཐག་ཆོད་དེ་མེ་རི་ལ་ཡི་གདོང་ལ་བལྟས་ནས་ཏོག་ཙམ་རིང་ལོས། དེ་ནས་མོ་རང་གིས་ས་མཆོང་གནམ་མཆོང་དང་ཁང་པའི་ནང་ཕར་རྒྱུག་ཚུར་རྒྱུག་བྱེད་བཞིན་ ""ང་དངོས་གནས་གྷི་རེན་གྷ་བྷོལ་ནས་ཁྱེད་གཉིས་དང་ལྷན་དུ་བསྡད་ན་འགྲིག་གི་རེད་དམ། ཁྱེད་ཀྱིས་དངོས་གནས་དེ་ལྟར་ལབ་པ་ཡིན་ནམ།?'' ཅེས་དྲིས་པར། མེ་རི་ལ་ཡིས། ""ད་དུང་ཧ་གོ་གི་མ་རེད། ཁྱེད་རང་ལྷོད་ལྷོད་བྱས་ནས་མར་ས་ལ་སྡོད།'' ཅེས་ལབ།\nཏོག་ཙམ་སོང་རྗེས་མེ་རི་ལ་ཡིས་སྐུ་ཞབས་མ་ཐི་ཡུས་ལ་ལྕམ་བྷི་ལོས་ཨེ་ཊི་དང་ཨེན་གྱི་ལོ་རྒྱུས་སོགས་བཤད་པས། མ་ཐི་ཡུས་ནམ་རྒྱུན་ནས་རླུང་ལངས་པོ་དང་ཁོང་ཚ་པོ་མེད་རུང་ལྕམ་སྐུ་བྷི་ལོས་ཨེ་ཊི་ཡི་ཐོག་ལ་ཁོང་ཁྲོ་ལངས་ཏེ་ན་རེ། ""བུད་མེད་བྷི་ལོས་ཨེ་ཊི་ཟེར་བ་དེ་དཔེ་མི་སྲིད་པའི་སྡུག་ཅག་རེད།'' ཅེས་བཤད་པར་མེ་རི་ལས་ཀྱང་ ""ངས་ཤེས་ཀྱི་ཡོད། ང་ཡང་བྷི་ལོས་ཨེ་ཊི་ལ་དགའ་པོ་མེད། ཨོ་ ཏག་ཏག་རེད། བུ་མོ་ཨེན་ང་ཚོ་དང་ལྷན་དུ་བསྡད་ན་འགྲིག་གི་རེད། འོན་ཀྱང་ངས་ཕྲུ་གུའི་སྐོར་ལ་གང་ཡང་ཤེས་ཀྱི་མེད་པས། ངའི་རེ་བ་ལ་ང་ཚོས་མོ་དང་མཉམ་དུ་ནོར་འཁྲུལ་གང་ཡང་མི་ཡོང་བ་བྱེད་དགོས།'' ཅེས་ལབ་པར། མ་ཐི་ཡུས་ཀྱིས་ཡིད་འཐད་པའི་རྣམ་འགྱུར་དང་བཅས་ཏེ་ ""ཨོ་ ཐུགས་རྗེ་ཆེ། ཨེན་ནི་དཔེ་མི་སྲིད་པའིཡིད་དུ་འཐད་ཅིང་སྣང་བར་འགྲོ་བའི་བུ་མོ་ཞིག་རེད། ངེད་གཉིས་ཀྱིས་མོ་རང་ལ་བྱམས་སྐྱོང་གང་ཡོང་བྱེད་ཀྱི་ཡིན། མ་འོངས་པར་མོ་རང་གིས་ཀྱང་ཁྱེད་ལ་བྱམས་པོ་བྱེད་ངེས་རེད།'' ཅེས་བཤད།\nདེའི་ཕྱི་ཉིན་མེ་རི་ལ་ཡིས། སྐུ་ཞབས་མ་ཐི་ཡུས་དང་ཁོང་རྣམ་གཉིས་ཀྱིས་བུ་མོ་ཨེན་གྱི་སྐོར་ལ་གླེང་མོལ་བྱས་པ་དག་མོ་རང་ལ་ཤེས་སུ་མ་བཅུག་པར། ཐབ་ཚང་ནང་གི་ལས་ཀ་མང་དག་ཅིག་བུ་མོ་ཨེན་ལ་བྱེད་དུ་བཅུག\nབུ་མོ་ཨེན་གྱིས་སྤྲོ་སེམས་འཁོལ་བའི་ངང་ནས་མེ་རི་ལ་ལ་བཤད་རྒྱུར། ""ངས་ང་རང་གི་མ་འོངས་པའི་སྐོར་ལ་ཤེས་འདོད་ཆེན་པོ་འདུག ཐུགས་རྗེས་གཟིགས།! ང་ལ་གསུངས་རོགས། ཁྱེད་ཀྱིས་ང་ས་ཕྱོགས་གཞན་པར་གཏོང་གི་མ་རེད་པ།?'' ཞེས་དྲིས་པར། མེ་རི་ལ་ཡིས། ""ག་པ་ག་པར། ཁྱེད་རང་གྷི་རེན་གྷ་བྷོལ་ནས་མ་ཐི་ཡུས་ངེད་གཉིས་དང་ལྷན་དུ་བསྡད་ན་འགྲིག་གི་རེད། འོན་ཀྱང་ཁྱེད་ཀྱིས་ཚུལ་མཐུན་བྱེད་དགོས་ཡོད་'' ཅེས་ལན་བཏབ་པས་ཨེན་ངུ་ཤོར་བ་ན། མ་རི་ལ་ཧང་སང་ཐག་ཆོད་དེ་ ""ཁྱེད་རྒྱུ་མཚན་ཅི་ཞིག་གི་ཕྱིར་ངུ་གི་ཡོད། ཁྱེད་རང་མ་ཐི་ཡུས་ངེད་གཉིས་དང་ལྷན་དུ་སྡོད་འདོད་མེད་པ་ཡིན་ནམ།? གྷི་རེན་གྷ་བྷོལ་ལ་སྡོད་རྒྱུར་སྤྲོ་སྣང་མེད་པ་ཡིན་ནམ།?'' ཅེས་དྲིས་པར། ཨེན་གྱིས་ ""ཨོ་ མ་རེད། ང་རང་འདིར་སྡོད་རྒྱུར་ཧ་ཅང་གི་དགའ་པོ་ཡོད། དགའ་རྒྱུ་མང་དྲག་པའི་རྐྱེན་གྱིས་ང་རང་ངུ་ཤོར་སོ། །གང་ལྟར་ངས་ནམ་རྒྱུན་ནས་ཡག་པོ་བྱེད་ངེས་ཡིན་'' ཅེས་ལན་བཏབ།\nཉིན་ཁ་ཤས་ཀྱི་རྗེས་སུ་ལྕམ་སྐུ་ལེན་ཌི་མེ་རི་ལའི་ནང་དུ་ཇ་འཐུང་བར་ཡོང༌། དེ་དུས་ཨེན་ནི་ཁང་པའི་ཕྱི་ལ་ཡོད། དེ་ནས་མེ་རི་ལ་དང་ལེན་ཌི་གཉིས་ཐབ་ཚང་ནང་དུ་བསྡད་ནས་གླེང་མོལ་བྱེད་འགོ་ཚུགས། སྕམ་སྐུ་ལེན་ཌི་ཡིས་ ""ངས་བལྟས་ན་ཁྱོད་ཀྱིས་ནོར་འཁྲུལ་ཆེན་པོ་ཞིག་བྱས་འདུག གང་ལྟར་ཁྱེད་རང་གིས་ཕྲུ་གུའི་སྐོར་ལ་གང་ཡང་ཤེས་ཀྱི་མེད་པ།'' ཞེས་བཤད་པར། མེ་རི་ལ་ཡིས་ ""རེད་ རེད་ ངས་ཕྲུ་གུའི་སྐོར་ལ་གང་ཡང་ཤེས་ཀྱི་མེད། འོན་ཀྱང་བསླབ་ན་མི་འགྲིག་པ་ཅང་ཨེ་ཡོད་'' ཅེས་ལན་བཏབ།\nཨེན་ཐབ་ཚང་ནང་དུ་རྒྱུག་ཡོང་སྐབས་ལྕམ་སྐུ་ལེན་ཌི་མཐོང་བས་འགྲོ་མཚམས་བཞག ད་དུང་ལྕམ་སྐུ་ལེན་ཌི་ཡིས་བཤད་རྒྱུར་ ""མ་ཐི་ཡུས་ཀྱིས་ཁྱེད་རང་གི་གདོང་སྙིང་རྗེ་མོ་དེ་ཆུ་ལ་གཡུག་རྒྱུ་གཏན་འཁེལ་རེད། མོ་རང་ནི་ཧ་ཅང་གི་སྐམ་ལ་རིད་པ་ཞིག་ཡིན་པ་མ་ཟད་སྐྲ་ཡང་དམོར་པོ་དམར་རྐྱང་ལ་ཕུག་དམར་པོ་ནང་བཞིན་རེད། འདིར་ཤོག་དང་བུ་མོ། ངས་ཁྱོད་ལ་ཞིབ་ལྟ་ཞིག་བྱེད་དགོས།'' ཞེས་ལབ་མ་ཐག ཨེན་ནི་ཁོང་ཁྲོའི་མེ་ལྕེ་འབར་བཞིན་གདོང་ཡང་དམར་པོར་གྱུར་ཏེ་ཐབ་ཚང་ནང་དུ་རྒྱུག་ཡོང་ནས། ལྕམ་སྐུ་ལེན་ཌི་ཡི་མདུན་དུ་ཀེར་གྱི་ལངས་ཏེ་སྐད་ཤུགས་ཆེན་པོའི་ཐོག་ནས་ ""ང་ཁྱེད་རང་ལ་འཚིག་པ་ཟ་གི! ང་ཁྱེད་རང་ལ་འཚིག་པ་ཟ་གི! བུད་མེད་རྒྱག་པ་ཁྱེད་རང་སྡུག་ཅག་འདུག'' ཅེས་ལབ་སྐབས་མེ་རི་ལ་ཡིས་སྐད་གསང་མཐོན་པོའི་སྒོ་ནས་ ""ཨེན་! ཁྱོད་ཀྱིས་ཅི་ཞིག་བཤད་ཀྱི་ཡོད། རང་གི་མལ་ཁང་དུ་སོང་ལ་དེ་ནས་ང་སྒུགས་སྡོད།'' ཅེས་གཤེ་གཤེ་བཏང༌།\nཨེན་ངུ་ཞོར་དུ་ཐོག་ཁར་མོ་རང་གི་མལ་ཁང་ནང་འཛུལ། ལྕམ་སྐུ་ལེན་ཌི་རྐུབ་སྟེགས་ལས་ཡར་ལངས་ཏེ་ ""ཨོ་! ད་ང་རང་ནང་ལ་ལོག་འགྲོ་གི་ཡིན། བུ་མོ་འདི་ནི་ཅི་འདྲའི་སྤྱོད་ངན་ཞིག་རེད་ཨང༌། ཁྱེད་ལ་མོ་རང་གི་རྩ་ནས་སྐྱོན་ཆ་མང་པོ་ཞིག་འབྱར་ངེས་རེད་'' ཅེས་ལབ་པ་ན། མེ་རི་ལ་ཡིས་ ""འོན་ཀྱང་ཁྱོད་ཀྱིས་ཀྱང་ཨེན་ལ་མོ་རང་སྐོར་གྱི་ཉན་མི་བྲོ་བའི་སྐད་ཆ་མང་དག་ཅིག་བཤད་པས་ལན།'' ཞེས་བཤད།\nལྕམ་སྐུ་ལེན་ཌི་མོ་རང་གི་ནང་ལ་ཕྱིན་ཚར་རྗེས། མེ་རི་ལ་ཐོག་ཁར་ཨེན་གྱི་མལ་ཁང་དུ་འཛུལ་བཞིན་མོ་རང་གི་སེམས་ལ། ལྕམ་སྐུ་ལེན་ཌི་ཡིས་དེ་རིང་གི་གནས་ཚུལ་འདིའི་སྐོར་ཨ་ཝན་ལེས་ཀྱི་ཡུལ་མི་ཚང་མར་བཤད་མི་ཡོང་ངམ་བསམ་བཞིན་སེམས་མི་སྐྱིད་པའི་ངང་ནས་བུ་མོ་ཨེན་ལ་འདི་ལྟར་ ""ཁྱོད་ཀྱིས་ལྕམ་སྐུ་ལེན་ཌི་ལ་དེ་འདྲའི་སྐད་ཆ་ཅིའི་ཕྱིར་བཤད་པ་ཡིན།'' ཞེས་སྐད་ཤུགས་ཆེན་པོའི་སྒོ་ནས། ""ཁྱོད་ཀྱིས་ངུ་མཚམས་བཞག་སྟེ་ང་ལ་ཉོན། ལྕམ་སྐུ་ལེན་ཌི་དེ་རིང་ང་ཚོའི་ནང་ལ་མགྲོན་པོར་ཡོང་བ་རེད། ཁྱོད་ཀྱིས་ཅིའི་ཕྱིར་ཁོ་མོར་དེ་འདྲའི་ཚིག་གནག་པོ་རྐྱང་རྐྱང་ལབ་པ་ཡིན།'' ཞེས་གཤེ་གཤེ་བྱས།\nཨེན་གྱིས་ ""མོ་རང་སྡུག་ཅག་འདུག'' ཅེས་ལན་བཏབ་པར། མེ་རི་ལ་ཡིས་ ""གང་ལྟར་ཁྱོད་ཀྱིས་ལྕམ་སྐུ་ལེན་ཌི་ལ་དགོངས་དག་ཞུ་དགོས་'' ཞེས་བཤད་པ་ན། ཨེན་གྱིས་ ""དུས་ནམ་ཡང༌།! དུས་ནམ་ཡང་དགོངས་དག་ཞུ་མི་ཐུབ།'' ཅེས་བརྗོད་པས། མེ་རི་ལའི་སེམས་ལ་རང་ཉིད་ཆུང་བྱིས་པའི་དུས་སུ་རང་གི་སྲུ་མོས་ ""མེ་རི་ལ་ནི་བུ་མོ་སྙིང་རྗེ་མོ་ཞིག་མ་རེད་'' ཅེས་ཡང་ནས་ཡང་དུ་མོ་རང་གི་སྐོར་ལ་གླེང་མོལ་བྱས་མྱོང་བའི་གནས་ཚུལ་འགའ་ཤས་ལྷང་ངེར་དྲན་པར་གྱུར་ཏེ་ ""དངོས་གནས་གཅིག་བྱས་ན་ལྕམ་སྐུ་ལེན་ཌི་སྡུག་ཅག་ཅིག་ཡིན་རྒྱུ་རེད།'' ཅེས་སྐད་ངག་དམའ་མོའི་སྒོ་ནས་བཤད། ""གང་ལྟར་ཁྱེད་རང་མལ་ཁང་གི་ཕྱི་ལོགས་སུ་ཐོན་མི་ཆོག་ལ་ངེས་པར་དུ་ལྕམ་སྐུ་ལེན་ཌི་ལ་དགོངས་དག་ཞུ་དགོས།'' ཞེས་བཤད་ནས་ཕྱིན།\nཕྱི་ཉིན་ཞོགས་པ་ཨེན་འོག་ཁང་དུ་ཞོགས་ཟས་ཟ་རུ་མ་ཡོང་བར་མོ་རང་གི་མལ་ཁང་དུ་བསྡད། མེ་རི་ལ་ཡིས་ཁ་སང་གི་གནས་ཚུལ་དེའི་སྐོར་སྐུ་ཞབས་མ་ཐི་ཡུས་ལ་བཤད་དེ་ ""མོ་རང་གི་སྤྱོད་ལམ་ནི་ཧ་ཅང་གི་རྩུབ་པོ་འདུག་'' ཅེས་ལབ་པར་མ་ཐི་ཡུའི་ཀྱིས་ ""ཡིན་ན་ཡང་ལྕམ་སྐུ་ལེན་ཌི་ཡིས་མོ་རང་གིས་བཤད་པའི་སྐད་ཆ་སྔོན་མ་དེ་ཚོར་བསམ་བློ་འཁོར་ཡོད་རྒྱུ་མ་རེད། གང་ལྟར་ཁྱོད་ཀྱིས་བུ་མོ་ཨེན་ལ་རྣམ་འགྱུར་སྡུག་ཅག་དེ་འདྲ་མ་སྟོན་རོགས་'' ཞེས་བཤད།\nཨེན་ནི་ཉིན་གང་པོར་མོ་རང་གི་མལ་ཁང་ནས་ཕྱི་ལ་མ་བུད་པས། མེ་རི་ལ་ཡིས་ཟ་མ་ཁྱེར་ནས་ཐོག་ཁར་ཨེན་གྱི་མལ་ཁང་དུ་ཕྱིན་ནའང་མོ་རང་གིས་ཁ་ལག་ཏོག་ཙམ་ལས་མ་ཟོས། དེའི་དགོང་མོར་ ""མ་ཐི་ཡུས་ཨེན་གྱི་མལ་ཁང་དུ་ག་ལེར་ཕྱིན་ཏེ་བལྟས་དུས། ཨེན་ནི་སྒེའུ་ཁུང་འཁྲིས་ཀྱི་རྐུབ་སྟེགས་ཤིག་གི་ཐོག་བསྡད་འདུག་ལ། མོ་རང་ནི་ཆེས་ཆུང་ལ་སེམས་སྐྱོ་བཞིན་ཡོད་པའི་རྣམ་པར་མཐོང༌།\nམ་ཐི་ཡུས་ཀྱིས་མོ་རང་ལ་སྙིང་བཞིན་པར་སྒོ་མར་བརྒྱབ་ནས་ནང་དུ་འཛུལ་ཏེ་འདི་ལྟར་བཤད་ ""ཨེན་ སྐུ་མཁྱེན་ ཁྱེད་རང་ལྕམ་སྐུ་ལེན་ཌིའི་སར་སོང་ནས་དགོངས་དག་ཞུ་རོགས་'' ཞེས་ལབ་པར། ""ཨེན་གྱིས་ ངས་ཁ་སང་མོ་རང་ལ་དགོངས་དག་ཞུ་རྩིས་མེད། འོན་ཀྱང་དེ་རིང་ཁྱོད་ཀྱིས་ང་ལ་དེ་ལྟར་བཤད་པར་བརྟེན་ངས་ལྕམ་སྐུ་ལེན་ཌི་ལགས་སུ་དགོངས་དག་ཞུས་ཆོག'' ཅེས་ལན་བཏབ།\nདེ་ནས་མ་ཐི་ཡུས་ཀྱིས་དགའ་ཚོར་ཆེན་པོའི་སྒོ་ནས་ ""ཨོ་ ཐུགས་རྗེ་ཆེ། ཁྱེད་རང་འོག་ཁང་དུ་ང་ཚོ་དང་ལྷན་དུ་མེད་ན་དུས་ཚོད་ཡང་འཁྱོལ་ཁག་པོ་འདུག'' ཅེས་བཤད་དེ་ཁོ་རང་སྒོའི་ཕྱི་ལ་ཐོན་ནས་སོང༌།\nརྗེས་སུ་མེ་རི་ལ་དང་ཨེན་གཉིས་ལྕམ་སྐུ་ལེན་ཌིའི་སར་ཕྱིན་ནས་ཨེན་གྱིས་ ""ལྕམ་ལེན་ཌི་ལགས། ངས་དངོས་གནས་དྲང་གནས་ཁྱེད་ལ་དགོངས་དག་ཞུ། ངས་ཁྱེད་ལ་བཤད་པའི་སྐད་ཆ་དེ་ཅུང་ཙམ་ཐལ་དྲག་སོང༌། ཁྱེད་ཀྱིས་ངའི་སྐྲ་དམར་གྱི་སྐོར་ལ་བཤད་སོང་མོད། ང་རང་ཡང་མདོག་ཉེས་པོ་དང་ཤ་སྐམ་པོ་ཡོད།'' ཅེས་བཤད་པ་ན།\nལྕམ་སྐུ་ལེན་ཌི་ཡིས་འཛུམ་དམུལ་དམུལ་བྱེད་ཀྱིན། ""ངས་ཀྱང་ཁྱོད་ལ་ཚིག་རྩུབ་པོ་བཤད་རྒྱུ་ཧ་ཅང་ཐལ་དྲག་སོང༌། དེང་སྐབས་ཁྱེད་རང་གི་སྐྲ་དམར་པོ་ཡིན་མོད། འོན་ཀྱང་གཅིག་བྱས་ན་ཁྱེད་རང་ནར་སོན་སྐབས་ཚོན་མདོག་དེ་འགྱུར་འགྲོ་གི་རེད།'' ཅེས་བཤད་པར། ཨེན་གྱིས་ ""ཨོ་! དེ་ནི་ཅི་འདྲའི་གཏམ་བཟང་ཞིག་རེད། ད་ནས་བཟུང་ངའི་སྐྲ་དེ་སྙིང་རྗེ་མོ་ཆགས་རྒྱུའི་རེ་བ་ཡོད་སོང་ནི་རེད། ད་ང་རང་ཁང་པའི་ཕྱི་ལོགས་ནས་རྩེད་མོ་བརྩེས་ན་འགྲིག་གམ?'' ཞེས་དྲིས་པར། ལྕམ་སྐུ་ལེན་ཌི་ཡིས་ ""ཨོ་ ཡིན་དང་ཡིན། ཕྱི་ལོགས་ནས་མེ་ཏོག་ཁ་ཤས་བཀོག་ཤོག་ཨ།'' ཞེས་བཤད།\nཨེན་གྱིས་མོ་རང་གི་འཁྲིས་ཀྱི་སྒོ་དེ་མར་ཐེན་ནས་ཕྱི་ལོགས་སུ་རྩེད་མོ་རྩེ་བར་ཕྱིན། མེ་རི་ལའི་སེམས་ལ་ ""དངོས་གནས་ཨེན་གྱིས་ལྕམ་སྐུ་ལེན་ཌི་ལ་དགོངས་དག་ཡག་པོ་ཞུས་སོང༌། འོན་ཀྱང་མོ་རང་ནི་ཅི་འདྲའི་དགོད་བྲོ་པོ་ཞིག་རེད་ཨང་'' སྙམ།\nསྐབས་དེར་ལྕམ་སྐུ་ལེན་ཌི་ཡིས་མེ་རི་ལ་ལ་བཤད་རྒྱུར་ ""བུ་མོ་ཨེན་ལ་མཚོན་ན། མོ་ནི་ང་ལ་ཆ་རྒྱུས་ཅི་ཡང་མེད་པའི་བུ་མོ་ཆུང་ཆུང་ཞིག་ཡིན་མོད། འོན་ཀྱང་མོ་རང་སྡུག་ཅག་དེ་འདྲ་རེད་མི་འདུག གང་ལྟར་ང་རང་ཡང་མོ་ལ་དགའ་པོ་ཡོད་'' ཅེས་བཤད།\nདེ་ནས་མོ་རང་གཉིས་ཕྱིར་རང་ཁྱིམ་དུ་ལོག་པའི་ལམ་བར་ནས། གློ་བུར་དུ་ཨེན་གྱི་ཆུང་ལ་མཉེན་པའི་ལག་ཟུང་གིས་མེ་རི་ལ་ཡི་ལག་པར་འཇུས་ཏེ། གཅེས་སྐད་ཅིག་དང་འགྲོགས་ནས་འདི་ལྟར་ ""ང་རང་གྷི་རེན་གྷ་བྷོལ་ལ་ཧ་ཅང་གི་དགའ་པོ་ཡོད་ལ་དུས་ད་ནས་བཟུང་དེ་ནི་ངའི་ནང་རེད་'' ཅེས་ལབ།\nབུ་མོ་ཨེན་ལ་དེ་སྔོན་དྭ་ཕྲུག་ཁང་ནས་སྤྲད་པའི་གྱོན་གོས་མདོག་ངན་རྐང་གཅིག་ལས་མེད་པར་བརྟེན། མེ་རི་ལ་ཡིས་མོ་རང་ལ་གྱོན་གོས་ཆ་གསུམ་དང་ཞྭ་མོ་ཆུང་ཆུང་ཞིག་ཀྱང་ཉོས། འོན་ཀྱང་གྱོན་གོས་དེ་ཚོ་ཨེན་གྱི་བློ་ལ་འབབ་པོ་ཞིག་མ་བྱུང་བ་ན། མེ་རི་ལ་ཡིས་ ""ཨེན་! ཅིའི་ཕྱིར་གྱོན་ཆས་འདི་ཚོ་ཁྱོད་ཀྱི་བློར་མ་བབ་པ་ཡིན།?'' ཅེས་དྲིས་པར་ཨེན་གྱིས་ ""འདི་ཚོ་...འདི་ཚོ་སྙིང་རྗེ་མོ་མི་འདུག'' ཅེས་ལབ་པར་མེ་རི་ལ་ཡིས། ""ཡིན་ན་ཡང་གྱོན་གོས་འདི་ཚོ་ཧ་ཅང་གི་ཡག་པོ་ཡོད་པ་རེད་དཱ'' ཞེས་བཤད།\nགཟའ་ཉི་མ་ནམ་ཡིན་ལ་མེ་རི་ལ་ཡིས་ཨེན་ཁྲིད་དེ་ཡེ་ཤུའི་ཆོས་ཁང་དུ་མཆོད་འབུལ་བྱེད་པར་འགྲོ་གི་ཡོད། ཡིན་ན་ཡང་གཟའ་ཉི་མ་རྗེས་མ་དེར་མེ་རི་ལ་ཅུང་ཙམ་གཟུགས་ཁམས་བདེ་མིན་ལ་བརྟེན་མོ་རང་གིས་ཨེན་ལ་བཤད་རྒྱུར་ ""ང་ཁྱེད་རང་དང་ལྷན་དུ་མེད་ན་ཁྱེད་གཅིག་པུར་ཆོས་ཁང་དུ་འགྲོ་ཐུབ་བམ།?'' ཞེས་དྲིས་པར་ཨེན་གྱིས་ "ཨོ་ ཡིན་དང་ཡིན། ང་གཅིག་པུར་འགྲོ་ཐུབ་'' ཞེས་ལན་བཏབ།\nདེ་ནས་ཨེན་གྱིས་མོ་རང་གི་གྱོན་གོས་གསར་པ་རྣམས་ཀྱི་ནང་ནས་ཆ་གཅིག་དང་ཞྭ་མོ་དེ་གོན་ནས་ཆོས་ཁང་ལ་འགྲོ་སའི་ལམ་ལ་ཆས། སྤྱིར་ན་ཨེན་གྱིས་མོ་རང་གི་ཞྭ་མོ་འདི་སྙིང་རྗེ་མོ་མི་འདུག་སྙམ་སྟེ་ཞྭ་མོ་དེ་ལ་དགའ་པོ་ཁྱོན་ནས་མེད། འོན་ཀྱང་སྐབས་དེར་མོ་རང་གིས་ཐབས་ཤེས་ཤིག་རྙེད་པ་རེད། ལམ་ཁའི་གཡས་གཡོན་ཀུན་ཏུ་མཚར་སྡུག་དཔྱིད་དུ་འབར་བའི་མེ་ཏོག་འདྲ་མིན་སེར་ཆེམ་ཆེམ་དུ་བཞད་ཡོད་པར་བརྟེན། དེའི་ཁྲོད་ནས་མེ་ཏོག་རྐང་ཁ་ཤས་བཀོག་སྟེ་མོ་རང་གི་ཞྭ་མོའི་ཐོག་གཡོག་ནས་ཕྱིན།\nམོ་རང་ཆོས་ཁང་དུ་སླེབས་སྐབས་ཕྲུ་གུ་གཞན་དག་རྣམས་ཀྱིས་མོ་ལ་བལྟ་བཞིན་ ""ཕ་གིའི་བུ་མོ་དེ་ནི་སྨྱོན་པ་ཞིག་རེད་'' ཅེས་ཁོང་ཚོས་ལབ། མཆོད་འབུལ་ཡོངས་སུ་གྲུབ་ན་ཨེན་ཕྱིར་གྷི་རེན་གྷ་བྷོལ་དུ་བརྒྱུགས་ཡོངབ་ན། མེ་རི་ལ་ཡིས་ ""སྐྱིད་པོ་བྱུང་སོང་ངམ་?'' ཞེས་དྲིས་པར་ཨེན་གྱིས་ ""སྐྱིད་པོ་ཞེ་དྲག་རང་བྱུང་མ་སོང༌། ཆོས་དཔོན་ཁོང་ནི་སྣང་བར་འགྲོ་པོ་ཞིག་ཀྱང་རེད་མི་འདུག་ལ་ཁོང་གིས་ལེགས་སྦྱར་ཡང་རྒྱུན་རིང་པོ་ཞིག་གི་བར་གསུངས་སོང༌། འོན་ཀྱང་གཟའ་འཁོར་རྗེས་མ་དེར་ཨ་ཝན་ལེས་ཀྱི་ཕྲུ་གུ་རྣམས་ཀྱིས་སྤྲོ་ཚོགས་ཤིག་གཏོང་གི་ཡིན་ཟེར། དེ་ནི་ཅི་འདྲའི་སྤྲོ་སྐྱིད་དང་ལྡན་པ་ཞིག་རེད་ཨང༌། ཐུགས་རྗེས་གཟིགས། ང་ཡང་སྤྲོ་ཚོགས་དེར་ཞུགས་ན་འགྲིག་གམ་?'' ཞེས་དྲིས་པར། མེ་རི་ལ་ཡིས། ""འགྲིག་དང་འགྲིག ཁྱེད་སྤྲོ་ཚོགས་དེར་ཞུགས་ན་འགྲིག་གི་རེད་'' ཅེས་ལན་བཏབ་པས། བུ་མོ་ཨེན་གྱིས་ལག་ཟུང་གིས་མེ་རི་ལ་ལ་འཐམ་ནས་གཅེས་ལོ་བྱེད་བཞིན་ ""ཨོ་ ཐུགས་རྗེ་ཆེ་ མེ་རི་ལ་'' ཞེས་བརྗོད་པས། མེ་རི་ལ་ཡི་སེམས་སུའང་དགའ་སྣང་གི་བདེ་ཉམས་ཤིག་སྐྱེས་ཏེ་ ""ད་ནས་བཟུང་ང་རང་ཡང་བུ་མོ་ཨེན་ལ་སེམས་ཐག་ཉེ་བའི་འགོ་བཙུགས་སོང་'' སྙམ།\nམེ་རི་ལ་ལ་གོས་ཟུངས་སྙིང་རྗེ་མོ་ཞིག་ཡོད་པ་དེ་སྤྲོ་ཚོགས་ཀྱི་སྔ་ཉིན་དེར་མོ་རང་གིས་ཅི་ལྟར་བཙལ་ཡང་མ་རྙེད་པས་མོའི་བསམ་པར། ""གོས་ཟུངས་དེ་ནི་ངའི་མལ་ཁང་གི་མདུན་ཅོག་སྟེང་བཞག་ཡོད་ཀྱང་ད་ལྟ་མཐོང་རྒྱུ་མེད་པ་འདི་ཅི་ཞིག་ཡིན་ནམ། ད་གང་ཏུ་བཞག་པ་ཡིན་ནམ་'' བསམ་ཞོར་དུ་མོ་རང་གིས་ཨེན་ལ་ ""ཁྱོད་ཀྱིས་ངའི་གོས་ཟུངས་སྙིང་རྗེ་མོ་དེ་མལ་ཁང་ནས་ཕྱི་ལ་ཁྱེར་བ་མིན་ནམ་?'' ཞེས་དྲིས་པར། ཨེན་གྱིས་ ""ཁྱེར་མེད། ང་བདུན་ཕྲག་སྔོན་མ་དེར་ཁྱེད་ཀྱི་མལ་ཁང་དུ་ཕྱིན་སྐབས་གོས་ཟུངས་ཁྱེད་ཀྱི་མདུན་ཅོག་སྟེང་ངའི་གྱོན་གོས་ཐོག་ཏུ་བཞག་འདུག དེ་ནས་ངས་གོས་ཟུངས་དེ་མདུན་ཅོག་སྟེང་ཕར་རང་འཇགས་བཞག་ཡོད་མ་གཏོགས་ཁྱེད་ཀྱི་མལ་ཁང་གི་ཕྱི་ལ་ཁྱེར་མེད་'' ཅེས་ལན་བཏབ།\nམེ་རི་ལ་ཡིས་ཡང་བསྐྱལ་གོས་ཟུངས་དེ་གང་སར་བཙལ་ཡང་མ་རྙེད། དེ་ནས་མེ་རི་ལ་ཅུང་ཙམ་ཁྲོ་བའི་ཉམས་དང་བཅས་ཏེ་ ""ཨེན་! ངས་ཁྱོད་ལ་ཡང་བསྐྱལ་སྐད་ཆ་ཞིག་འདྲི། ཁྱེད་ཀྱིས་ངའི་གོས་ཟུངས་དེ་མལ་ཁང་ཕྱི་ལ་ཁྱེར་ནས་བརླག་སོང་བ་མིན་ནམ།?'' ཞེས་སྐད་གསང་མཐོན་པོའི་སྒོ་ནས་དྲིས་པར། ཨེན་གྱིས་ ""མིན་ དངོས་གནས་ངས་ཁྱེར་མ་མྱོང་'' ཞེས་ག་ལེར་བཤད་ནའང་མེ་རི་ལ་ཡིས་ཨེན་ལ་ ""རང་གི་མལ་ཁང་དུ་སོང་ལ་དེ་ནས་སྒུགས་སྡོད་'' ཅེས་ཁོང་ཁྲོ་བའི་ངང་དེ་ལྟར་བཤད་པས་མོ་རང་ཡང་རང་ཉིད་ཀྱི་མལ་ཁང་དུ་ཕྱིན།\nཏོག་ཙམ་གྱི་རྗེས་སུ། མེ་རི་ལ་ཨེན་གྱི་མལ་ཁང་དུ་ཡོང་བ་ན། ཨེན་གྱིས་ ""མེ་རི་ལ། སྤྲོ་ཚོགས་དེ་སང་ཉིན་རེད། སྐུ་མཁྱེན་! ང་སྤྲོ་ཚོགས་ལ་གཏོང་རོགས་གནང༌།'' ཅེས་ལབ་པར། མེ་རི་ལ་ཡིས་ཁོང་ཁྲོའི་རྣམ་འགྱུར་དང་བཅས་ཏེ། ""གཏོང་གི་མིན།! ཐོག་དང་པོར་ཁྱོད་ཀྱིས་ང་ལ་གོས་ཟུངས་ཀྱི་སྐོར་བཤད་དགོས།'' ཅེས་བཤད་པར་ཨེན་གྱིས། ""གང་ལྟར་གོས་ཟུངས་ཀྱི་སྐོར་ ངས་ཁྱོད་ལ་ཞུས་ཚར་ཡིན་པ་'' ཞེས་ངུ་ངག་དང་བཅས་ལབ།\nཕྱི་ཉིན་ཞོགས་པ། མེ་རི་ལ་ཡིས་ཨེན་ལ་ཞོགས་ཟས་ཁྱེར་ནས་ཐོག་ཁར་མོ་རང་གི་མལ་ཁང་དུ་ཕྱིན་དུས། སྐྱ་ཐག་གེར་ཡོད་པའི་ཨེན་གྱི་བཞིན་རས་ན་ཆེ་ལ་ཐལ་མདོག་དུ་ཡོད་པའི་མིག་ཟུང་གཉིས་ཀྱང་མཆི་མས་བཀང་སྟེ་འོད་ཆེམ་ཆེམ་བྱེད་བཞིན་མོ་རང་གི་མལ་ཁྲིའི་སྟེང་བསྡད་འདུག\nསྐབས་དེར་ཨེན་གྱིས་ཁུ་སིམ་སིམ་ངང་ ""དེས་ན་ད་ངས་ཁྱོད་ལ་གོས་ཟུངས་ཀྱི་སྐོར་ཞུས་ཆོག ངས་གོས་ཟུངས་དེ་བླངས་ནས་ང་རང་གི་སྟོད་ཐུང་ངོར་བཏགས་ཏེ་ཕྱི་ལོགས་སུ་བརྒྱུགས་ནས་ལམ་ཁ་བརྒྱུད་ཟམ་པའི་ཐོག་ཏུ་སླེབས་སྐབས། ཡང་བསྐྱལ་སྙིང་རྗེ་མོའི་གོས་ཟུངས་དེ་ལ་ལྟ་འདོད་སྐྱེས། དེར་བརྟེན་ངས་གོས་ཟུངས་དེ་སྟོད་ཐུང་ལས་མར་བླངས་ཏེ་བལྟས་དུས། དེ་ནི་ཉི་འོད་འོག་ཏུ་ཇི་འདྲའི་མཛེས་ཤིང་ཡིད་དུ་འོང༌། སྟབས་མ་ལེགས་པར་གོས་ཟུངས་དེ་ངའི་ལག་པའི་ནང་ནས་ཤོར་ཏེ་ཆུའི་ནང་དུ་ཟགས་སོང༌།'' ཅེས་ལབ་པར། མེ་རི་ལ་ཁོང་ཁྲོ་དང་བཅས་ཏེ་སྐད་ཤུགས་ཆེན་པོའི་སྒོ་ནས། ""ཨེན།! ཁྱོད་ནི་ཇི་འདྲའི་བུ་མོ་སྡུག་ཅག་ཅིག་རེད་ཨང༌།" ཟེར་བ་ལ། ཨེན་གྱིས་ "གནས་ཚུལ་དེ་ལ་དགོངས་དག་ཞུ་གི་ཡིན། དེས་ན་ཐུགས་རྗེས་གཟིགས། ད་ང་རང་སྤྲོ་ཚོགས་ལ་ཕྱིན་ན་འགྲིག་གམ་'' ཞེས་དྲིས་སྐབས། མེ་རི་ལ་ཡིས་སྐད་ཤུགས་ཆེན་པོས་ ""སྤྲོ་ཚོགས་ཨེ།! ཁྱོད་ཀྱི་སྐྱིད་སྣང་ལ། གཏད་ནས་གཏོང་གི་མིན་'' ཅེས་བཤད་པར་ཨེན་་གྱིས་ངུ་ངག་དང་བཅས་ཏེ་ "ཁྱོད་ཀྱིས་གོས་ཟུངས་ཀྱི་སྐོར་ཤེས་འདོད་ཡོད་པ་མ་ཡིན་ནམ། སོང་ཙང༌། ངས་དེའི་སྐོར་ནི་ཁྱོད་ལ་ཞུས་ཟིན། དེས་ན་ཐུགས་རྗེས་གཟིགས་ ད་ང་སྤྲོ་ཚོགས་ལ་གཏོང་རོགས་གནང་" ཞེས་ཞུ་བ་ཐེན་པ་ལ། མེ་རི་ལ་ཡིས། ""མི་ཆོག'' ཟེར་བཞིན་ཕྱི་ལོགས་སུ་ཕྱིན། དེ་ནས་ཨེན་མོ་རང་གི་མལ་ཁྲིའི་ཐོག་ཏུ་ཉལ་ནས་ངུ་འགོ་བཙུགས་སོང༌།\nམེ་རི་ལ་ནི་སེམས་ཧ་ཅང་སྐྱོ་བཞིན་འོག་ཁང་དུ་མར་བབས་ཏེ་མོའི་བསམ་པར་ ""ཕལ་ཆེར་སྕམ་སྐུ་ལེན་ཌི་ཡིས་བུ་མོ་ཨེན་་གྱི་སྐོར་བཤད་པ་དེ་དངོས་གནས་བདེན་པ་ཡིན་སྲིད་'' སྙམ། དེ་ནས་ཉིན་གོང་གི་ཞལ་ལག་གྲུབ་རྗེས་མེ་རི་ལ་འཆམ་འཆམ་ལ་འགྲོ་དགོས་སྙམ་སྟེ་ལས་སྒོའི་ནང་ནས་གྱོན་གོས་ཤིག་ལེན་སྐབས། མོ་རང་གི་གྱོན་གོས་ཤིག་གི་ཐོག་ནས་ཅ་ལག་གང་ཡང་རུང་བ་ཞིག་མཐོང་བས་དེ་ལ་གསལ་པོར་བལྟ་སྐབས་དེ་ནི་མོ་རང་གི་ཡིད་དུ་འོང་བའི་གོས་ཟུངས་དེ་ཡིན་པ་ཤེས། དེ་ནས་མོ་རང་ཧང་སངས་ཏེ་བསམ་པར་ ""འདི་ཅི་ཞིག་རེད། ཨོ་! ད་ངས་དྲན་སོང༌། གོས་ཟུངས་དེ་ངས་གྱོན་གོས་འདིའི་ཐོག་ཏུ་བཏགས་པ་ཡིན།'' ཅེས་ཁེར་ལབ་ཅིག་བྱས།\nདེ་རྗེས་མོ་རང་ཨེན་གྱི་མལ་ཁང་དུ་ཕྱིན་ནས་ཧང་སངས་མདོག་གིས་ ""ཨེན་! ད་ནང་ཞོགས་པ་ཁྱོད་ཀྱིས་ང་ལ་ཅིའི་ཕྱིར་དེ་འདྲའི་སྒྲོམ་ཞིག་བཟོས་པ་ཡིན། གོས་ཟུངས་ནི་ངའི་གྱོན་གོས་འདིའི་ཐོག་ཏུ་བཏགས་འདུག'' ཅེས་བཤད་པར། ཨེན་སེམས་སྐྱོ་བཞིན་པའི་ངང་ནས་ ""ཁྱོད་ཀྱིས་ང་ལ་ཐོག་དང་པོར་གོས་ཟུངས་ཀྱི་སྐོར་ཤོད་གསུངས་བྱུང༌། ང་ནི་སྤྲོ་ཚོགས་ལ་འགྲོ་འདོད་ཀྱིས་སྒྲོམ་དེ་འདྲ་ཞིག་ལ་བསམ་བློ་བཏང་བ་ཡིན་'' ཅེས་ལན་བཏབ།\nམེ་རི་ལ་བགད་མོ་དགོད་བཞིན་དུ་ ""དགོངས་དག དེ་ངའི་ནོར་འཁྲུལ་རེད། ད་སྤྲོ་ཚོགས་ལ་འགྲོ་རྒྱུའི་གྲ་སྒྲིག་བྱོས།'' ཞེས་ལབ་པར་ཨེན་གྱིས། ""ཨོ! ད་རྗེས་ལུས་ཐེབས་སོང་བ་མིན་ནམ།?'' ཞེས་དྲིས་པར་མེ་རི་ལ་ཡིས་ ""ད་དུང་རྗེས་ལུས་ཐེབས་མེད། སྤྲོ་ཚོགས་དེ་ཆུ་ཚོད་གཉིས་པའི་ཐོག་ཏག་ཏག་འགོ་རྩོམ་གྱི་རེད། ཁྱོད་ཀྱིས་གདོང་པ་ཁྲུས་ལ་གྱོན་གོས་གསར་པ་གསུམ་གྱི་ནང་ནས་ཆ་གཅིག་གོན་དང༌། ངས་ཁྱོད་ལ་སྤྲོ་ཚོགས་སར་འཁྱེར་རྒྱུའི་ཞལ་ལག་ཅིག་གྲ་སྒྲིག་བྱེད'' ཅེས་ལབ།\nདེའི་དགོང་མོ་དེར་ཨེན་སྤྲོ་ཚོགས་ནས་ཕྱིར་རང་ཁྱིམ་དུ་སླེབས་ཏེ། སྤྲོ་སེམས་འཁོལ་བའི་ངང་མེ་རི་ལ་ལ་འདི་ལྟར་ ""ཨོ་! མེ་རི་ལ་ དེ་རིང་གི་སྤྲོ་ཚོགས་དེ་ནི་ཅི་འདྲའི་སྤྲོ་སྣང་དང་ལྡན་པ་ཞིག་བྱུང་སོང་" ཞེས་བཤད།\nཉིན་གཅིག་བུ་མོ་ཨེན་གྱིས་མེ་རི་ལ་ལ་འདི་ལྟར་ ""གྷི་རེན་གྷ་བྷོལ་གྱི་ཉེ་འཁྲིས་སུ་བུ་མོ་ཆུང་ཆུང་དེ་འདྲ་ཡོད་དམ།? ངས་ང་རང་ལ་གྲོགས་མོ་ཡག་ཤོས་ཤིག་འཚོལ་འདོད་འདུག'' ཅེས་དྲིས་པར། མེ་རི་ལས་ ""ཨོ་ ཡོད་པ་རེད། ཌ་ཡ་ན་ ཟེར་བའི་བུ་མོ་དེ་ནི་ལོ་ཚོད་ཀྱང་ཁྱོད་དང་མཉམ་པ་ཡོད་ལ། སྡོད་ས་ནི་གཙང་པོ་འདིའི་ཕར་འགྲམ་གྱི་ཨོར་ཆར་ཌི་སི་ལོབ་ཟེར་བ་དེ་རེད། དེ་རིང་ཉིན་རྒྱབ་ང་མོ་རང་གི་ཨ་མ་ལྕམ་བྷེ་རིས་ལ་ཐུག་འཕྲད་ཅིག་ཏུ་འགྲོ་དགོས་ཡོད། ཁྱེད་རང་ང་དང་ལྷན་དུ་ཕྱིན་ན་འགྲིག་གི་རེད་'' ཅེས་བཤད།\nལྕམ་བྷེ་རིས་ནི་སྐུ་གཟུགས་རིད་ལ་རིང་བ་ཞིག་ཡིན་ནའང༌། བུ་མོ་ཌ་ཡ་ན་ནི་ཧ་ཅང་གི་སྙིང་རྗེ་མོ་ཞིག་ཡིན་པ་མ་ཟད། སྐྲ་ལོ་ཡང་ནག་ཤིག་ཤིག་ཏུ་ཡོད་ཅིང་མིག་གཉིས་ཀྱང་ནག་ཀྲོང་ངེར་ཡོད་པ་ཞིག་གོ། ད་དུང་མོ་རང་ལ་ལོ་ངོ་གསུམ་ཙམ་ལ་སོན་པའི་སྲིང་མོ་ཆུང་ཆུང་ཞིག་ཡོད་ཅིང་དེའི་མིང་ལ་མེ་ནེའི་མེ་ཟེར།\nལྕམ་བྷེ་རིས་ཀྱིས་ ""ཌ་ཡ་ན་! ཁྱོད་ཀྱིས་བུ་མོ་ཨེན་ཁྲིད་ནས་ཕྱི་ལོགས་སུ་སོང་'' ཞེས་བཤད། དེ་ནས་ཨེན་དང་ཌ་ཡ་ན་གཉིས་ཕྱི་ལོགས་སུ་སོང་སྟེ་ཁ་ཁུ་སིམ་པའི་ངང་མེ་ཏོག་ལྡུམ་རའི་འཁྲིས་སུ་ལངས་ནས་གླེང་མོལ་བྱེད་འགོ་བཙུགས་ཏེ་གང་ལྟར་དགོང་མོ་ས་མ་རུབ་བར་དུ་སྐད་ཆ་འདྲ་མིན་སྣ་ཚོགས་བཤད།\nདེ་རྗེས་མེ་རི་ལ་ཡིས་ཨེན་ལ་ ""ཁྱེད་རང་བུ་མོ་ཌ་ཡ་ན་ལ་དགའ་པོ་འདུག་གམ་?'' ཞེས་དྲིས་དུས། ཨེན་གྱིས་དགའ་ཞིང་སྤྲོ་བའི་ངང་ནས་ ""ཨོ་! ཡོད་དང་ཡོད། ཌ་ཡ་ན་ནི་ཇི་འདྲའི་བུ་མོ་ཡག་པོ་ཞིག་རེད་ཨང་'' ཞེས་ལན་བཏབ།\nདེ་ནས་བཟུང་ཌ་ཡ་ན་དང་ཨེན་གཉིས་རྒྱུན་པར་མཉམ་འགྲོ་མཉམ་འདུག་བྱས་ཏེ་མཚམས་རེར་ཤིང་ནགས་དཀྱིལ་ནས་རྩེད་མོ་བརྩེས། སྐབས་རེར་དེབ་ཀློག་པ་དང༌། ཡང་སྐབས་རེར་སྒྲུང་བཤད་པ་སོགས་གང་ལྟར་རིམ་བཞིན་དབྱར་གྱི་དུས་ཚིགས་རྫོགས་ནས་སྤྱི་ཟླ་བརྒྱད་པ་ཡང་ཤར་སོང༌།\nཉིན་གཅིག་ཁོང་ཚོའི་སློབ་གྲྭར་སློབ་ཕྲུག་གསར་པ་ཞིག་འབྱོར། ཁོང་ནི་བུ་ཞིག་ཡིན་ཞིང་གཟུགས་པོ་རིང་ལ་སྐྲ་ཡང་སྨུག་ལོག་གེར་ཡོད་མཁན་ཞིག་རེད། སློབ་ཕྲུག་བུ་མོ་གཞན་དག་རྣམས་ཁོང་ལ་ཡིད་འཐད་ཅིང་བརྩེ་བར་འདུག སྐབས་དེར་ཌ་ཡ་ན་ཡིས་ཨེན་ལ་ ""བུ་འདིའི་མིང་ལ་གྷེ་བྷོར་ཌི་ཟེར། ཁོང་ཚོའི་ཁྱིམ་ཚང་ད་ལོའི་དབྱར་ཁ་ས་ཕྱོགས་གཞན་ཞིག་ཏུ་གནས་སྤོར་བྱས་སོང་ཡང་གཟའ་སྤེན་པའི་ཉིན་ཚུར་རང་འཇགས་སླེབས་འདུག'' ཅེས་བཤད།\nའཛིན་ཁང་དུ་གྷེ་བྷོར་ཌི་ཡི་མདུན་ཀྱོག་ནི་ཨེན་གྱི་མདུན་ཀྱོག་འཁྲིས་ཏག་ཏག་དེར་འཁེལ་ཡོད་པས། ཁོས་ཡང་ནས་ཡང་དུ་ཨེན་ལ་བལྟས་ཏེ་ཨེན་གྱིས་ཁོ་རང་ལ་བལྟ་རྒྱུར་སེམས་མཁྲེངས། འོན་ཀྱང་ཨེན་ནི་ཨེ་ཝན་ལེས་ཀྱི་བུ་མོ་གཞན་དག་རྣམས་དང་མི་འདྲ་བར་གྷེ་བྷོར་ཌི་ལ་གཏན་ནས་དགའ་པོ་མ་བྱས། དེའི་ཙ་ན་གྷེ་བྷོར་ཌི་ཡིས་ཨེན་གྱི་སྐྲ་ལ་ལག་པས་འཇུས་ཏེ་སྐད་ཤུགས་ཆེན་པོས་ ""ལ་ཕུག་དམར་པོ།! ལ་ཕུག་དམར་པོ།!'' ཞེས་ལབ་མ་ཐག བུ་མོ་ཨེན་ལ་ཁོང་ཁྲོའི་མེ་ལྕེ་འབར་ཏེ་མཆོང་ཐེངས་གཅིག་གིས་གྷེ་བྷོར་ཌི་ཡི་འཁྲིས་སུ་ཕྱིན་ནས། ཁོང་ཁྲོའི་རྣམ་འགྱུར་དང་བཅས་ཏེ་སྐད་ཤུགས་ཆེན་པོས་ ""ང་ཁྱོད་ལ་འཚིག་པ་ཟ་གི་! ང་ཁྱོད་ལ་འཚིག་པ་ཟ་གི་!'' ཟེར་བཞིན་མོ་རང་གི་ཐིག་ཤིང་གིས་གྷེ་བྷོར་ཌི་ཡི་མགོ་ལ་གཞུས་ཐེངས་གཅིག་གིས་ཐིག་ཤིང་དེ་ཡང་དུམ་བུར་ཆག་པ་ན། སློབ་ཕྲུག་ཚང་མས་མོ་རང་ལ་བལྟས་འདུག་གོ།\nསྐབས་དེར་སློབ་དགེ་ཕེ་ལེབ་སི་འཛིན་ཁང་དུ་རྒྱུག་ཡོང་ནས་ཅུང་ཟད་ཁྲོ་བའི་སྐད་གདངས་ཀྱིས་ ""ཨེན་! ཁྱོད་ཀྱིས་ཅི་ཞིག་བྱེད་ཀྱི་ཡོད་'' ཅེས་དྲིས་པ་ན། གྷེ་བྷོར་ཌི་ཡིས་མགྱོགས་མྱུར་ངང་ ""ཨེན་གྱིས་མི་འགྲིག་པའི་བྱ་བ་གང་ཡང་བྱས་མ་སོང༌། ངས་མོ་རང་གི་སྐྲའི་སྐོར་ལ་ཚིག་ངན་འགའ་བཤད་པ་ཡིན་'' ཞེས་ལན་བཏབ།\nསློབ་དགེ་ཕེ་ལེབ་སི་ཡིས་ ""ཨེན་! ཁྱོད་རང་འཛིན་གྲྭའི་མདུན་དེར་སོང་ནས་ཡར་ལོངས་ཤོག'' ཅེས་བཤད། དེ་ནས་ཨེན་ཉིན་རྒྱབ་ཀྱི་འཛིན་གྲྭ་མ་གྲོལ་བར་དུ་འཛིན་གྲོགས་ཚོའི་མདུན་ནས་ཡར་ལངས་ཏེ་བསྡད། དེ་དུས་སློབ་གྲོགས་ཚང་མས་ཨེན་ལ་མིག་གིས་ཅེར་ནས་འདུག་མོད། འོན་ཀྱང་ཨེན་གྱིས་ཁོང་ཚོར་མིག་ཟུར་ཙམ་ཡང་མ་བལྟས་པར་བསྡད། འོན་ཀྱང་མོ་རང་གི་སེམས་ལ་ ""ཉི་མ་དེ་རིང་ནས་བཟུང་ངས་དུས་ནམ་ཡང་གྷེ་བྷོར་ཌི་ལ་ཁ་གྲག་རྒྱུ་མིན་'' སྙམ།\nའཛིན་གྲྭ་གྲོལ་རྗེས་གྷེ་བྷོར་ཌི་ཡིས་བུ་མོ་ཨེན་ལ་སྐད་ཆ་བཤད་རྒྱུའི་ཐབས་ཤེས་སྣ་མང་བྱས་ཀྱང་ཨེན་ཁོ་རང་ལ་གཡོལ་གང་ཐུབ་བྱས་ཏེ་སོང༌། ཌ་ཡ་ན་ཡིས་ཨེན་ལ་ ""ཁྱེད་ཀྱིས་གྷེ་བྷོར་ཌི་ལ་ཁོང་ཁྲོ་ཟ་དགོས་དོན་མེད། ངའི་སྐྲ་ཡང་ཧ་ཅང་གི་ནག་པོ་ཡོད་པས། ཁོས་ངའི་སྐྲ་ལ་ཡང་འཕྱྭ་ལད་རྒྱག་གི་འདུག་'' ཅེས་བཤད་པ་ན། ཨེན་གྱིས་ ""གྷེ་བྷོར་ཌི་ནི་ཇི་འདྲའི་སྣང་བར་མི་འགྲོ་བ་ཞིག་རེད།'' ཅེས་ལན་བཏབ།\nདེའི་ཕྱི་ཉིན། སློབ་དགེ་ཕེ་ལེབ་སི་འཛིན་ཁང་དུ་སླེབས་རྗེས་བུ་མོ་ཨེན་གྱིས་ཀྱང་མོ་རང་གི་ཞྭ་མོའི་སྒང་ལ་མེ་ཏོག་ཅིག་བཏགས་ནས་སླེབས་སོང་བར། ལྕམ་ཕེ་ལེབ་སི་ཡིས་ ""ཨེན་! ཁྱེད་རང་རྗེས་ལུས་ཐེབས་སོང༌། ཁྱོད་ཀྱི་ཞྭ་མོའི་ཐོག་གི་མེ་ཏོག་མར་བླངས་ཏེ་གྷེ་བྷོར་ཌིའི་འཁྲིས་སུ་སྡོད་!" ཅེས་བཀའ་བཏང༌།\nའོན་ཀྱང་མོ་རང་གི་སེམས་ལ་ ""གྷེ་བྷོར་ཌི་ནི་ཇི་འདྲའི་མི་སུན་པོ་ཞིག ང་ཁོ་རང་གི་འཁྲིས་སུ་འདུག་གི་མིན།'' བསམ་ཞོར་དུ། མོ་རང་ག་ལེར་རང་ཉིད་ཀྱི་རྐུབ་སྟེགས་ལས་ཡར་ལངས་ཏེ་གྷེ་བྷོར་ཌི་ཡི་འཁྲིས་སུ་བསྡད། འོན་ཀྱང་མོ་རང་གི་མགོ་བོ་རང་ཉིད་ཀྱི་ལག་པའི་ཁུག་ཏུ་བཞག་ནས་གྷེ་བྷོར་ཌི་ལ་མིག་ཟུར་ཙམ་ཡང་མ་བལྟས།\nཏོག་ཙམ་གྱི་རྗེས་སུ་གྷེ་བྷོར་ཌི་ཡིས་རྡོ་ཀ་ར་ཁ་ཤས་ཨེན་གྱི་དཔུང་པའི་འོག་ནས་དེད་ནའང་མོ་རང་གིས་རྡོ་ཀ་ར་དེ་ཚོ་མར་ཐང་ལ་གཡུག ཉིན་དེའི་འཛིན་གྲྭ་གྲོལ་རྗེས་ཨེན་གྱིས་མོ་རང་གི་ཐིག་ཤིང་དང་དེབ་སོགས་བསྡུ་གསོག་བརྒྱབ་པ་ན། ཌ་ཡ་ན་ཧང་སང་སྟེ་སྨྲས་པ་ "ཨེན་! ཁྱོད་ཀྱིས་ཅི་ཞིག་བྱེད་ཀྱི་ཡོད།?'' ཅེས་དྲིས་པ་ན། ཨེན་གྱིས་ ""ངས་ང་རང་གི་ཅ་ལག་དེ་ཚོ་ནང་ལ་ཁྱེར་ཏེ་རང་ཁྱིམ་ནས་སློབ་སྦྱོང་བྱེད་ཀྱི་ཡིན། ད་ང་རང་ཕྱིར་སློབ་གྲྭ་ལ་ཡོང་གི་མིན་'' ཞེས་བཤད།\nརྗེས་སུ་ཨེན་གྱིས་མེ་རི་ལ་ལ་སློབ་དགེ་ཕེ་ལེབ་སི་ཡི་སྐོར་བཤད་དེ་ ""ད་ནས་བཟུང་ངས་རང་ཁྱིམ་ནས་སློབ་སྦྱོང་བྱེད་ཀྱི་ཡིན་ལ། ལས་ཀ་ཡང་ཧུར་ཐག་བྱས་ཏེ་བུ་མོ་ཡག་པོ་ཞིག་བྱེད་ཀྱི་ཡིན། གང་ལྟར་སློབ་དགེ་ཕེ་ལེབ་སིའི་རྩར་འགྲོ་གི་མིན་'' ཞེས་བཤད།\nམེ་རི་ལ་ལྕམ་སྐུ་ལེན་ཌི་ཡི་རྩར་ཕྱིན་ནས་ ""ད་ངས་ཅི་ཞིག་བྱས་ན་བཟང་?'' ཞེས་སློབ་སྟོན་ཞུས་པ་ན་ལྕམ་ཀླུ་ལེན་ཌི་ཡིས་ ""ཨེན་ ནང་ལ་སྡོད་དུ་ཆུག་དང༌། གང་མཚམ་ཞིག་ནས་མོ་རང་སྦུབ་སུག་དོག་པོ་ཆག་སྟེ། ཕྱིར་སློབ་གྲྭ་རུ་འགྲོ་འདོད་བྱེད་ཀྱི་རེད་'' ཅེས་བཤད།\nདེ་ནས་བཟུང་ཨེན་གྱིས་མོ་རང་གི་སློབ་ཚན་ཚང་མ་རང་ཁྱིམ་ནས་སྦྱངས་ཤིང་དགོང་མོའི་སྐབས་གྲོགས་མོ་ཌ་ཡ་ན་དང་ལྷན་དུ་རྩེད་མོ་རང་བརྩེས་ནས་བསྡད། གང་ལྟར་མོ་རང་ནི་ཌ་ཡ་ན་ལ་ཧ་ཅང་གི་འཆམ་པོ་དང་བརྩེ་པོ་ཡོད་ཀྱང༌། གྷེ་བྷོར་ཌི་ལ་འཚིག་པ་གཏིང་ནས་ཟ་གི་ཡོད།\nDina comes to tea\nགཟའ་སྤེན་པ་ཞིག་གི་ཉིན་མེ་རི་ལ་ཡིས་ ""ཨེན་! དེ་རིང་ཉིན་གུང་ང་ཕྱི་ལོགས་ཤིག་ལ་འགྲོ་དགོས་ཡོད། དེས་ན་ཁྱེད་ཀྱིས་ཌ་ཡ་ན་ནང་དུ་ཇ་འཐུང་བར་ཁྲིད་ན་འགྲི་གི་རེད། ཁེག་འདིར་ཡོད་ལ་ཤིང་ཏོག་ཁུ་བའི་ཤེལ་དམ་དེ་ཡང་ཐབ་ཚང་ལག་སྣོད་ཀྱི་ཆ་སྒམ་ཐོག་ཏུ་བཞག་ཡོད།'' ཅེས་བཤད་དེ་མོ་རང་ཕྱིན་པ་རེད།\nདེ་ནས་ཌ་ཡ་ན་ཨེན་གྱི་སར་སླེབས་ནས་མོ་རང་གཉིས་ཀྱིས་ཕྱི་ལོགས་སུ་རྩེད་མོ་རྩེད་བཞིན་བསྡད། ཆུ་ཚོད་གཅིག་ཙམ་གྱི་རྗེས་སུ་ཌ་ཡ་ན་ཡིས་ ""ང་ཁ་ཞེད་པོ་ཞིག་སྐོམ་གྱིན་འདུག'' ཅེས་བཤད་པར་ཨེན་གྱིས་ ""ཁྱེད་ཀྱིས་ཤིང་ཏོག་ཁུ་བ་འཐུང་གི་ཡིན་ནམ་?'' ཟེར་བཞིན་མོ་རང་ཐབ་ཚང་ལག་སྣོད་དུ་སོང་ནས་ཚོན་མདོག་དམར་ནག་ཅན་གྱི་ཤིང་ཏོག་ཁུ་བའི་ཤེལ་དམ་དེ་བླངས་ནས་ཡོང༌།\nདེ་ནས་ཌ་ཡ་ན་ཡིས་ཤིང་ཏོག་ཁུ་བ་ཤེལ་ཕོར་ཆེན་པོ་ཞིག་གི་གང་འཐུང༌། འོན་ཀྱང་བུ་མོ་ཨེན་ནི་ཁ་སྐོམས་ཀྱི་མེད་པས་འཐུང་མེད། ཌ་ཡ་ན་ཡིས་ ""ཨོ་! ཤིང་ཏོག་ཁུ་བ་འདི་ནི་ཅི་འདྲའི་ཞིམ་པོ་ཞིག་རེད། ཡང་བསྐྱར་ཤེལ་ཕོར་གང་བླུགས་རོགས་'' ཞེས་ཤིང་ཏོག་ཁུ་བ་ཤེལ་ཕོར་གསུམ་འཐུང་རྗེས་ལག་ཟུང་གིས་མགོ་བོར་སྐྱོར་བཞིན་དུ་ ""ཨོ་ ང་ཅུང་ཙམ་བདེ་པོ་མི་འདུག ད་ང་རང་ནང་ལ་ལོག་འགྲོ་གི་ཡིན་'' ཟེར་བ་ལ་ཨེན་གྱིས་སེམས་སྐྱོ་བའི་ངང་ནས་ ""ཌ་ཡ་ན།! ཁྱོད་ཀྱིས་ཁེག་ཟ་རྒྱུ་མིན་ནམ།?'' ཞེས་དྲིས་པར། ཌ་ཡ་ན་ཡིས་སྐད་ངག་ཆུང་ངུའི་སྒོ་ནས་ ""མིན། ད་ང་རང་ནང་ལ་ལོག་འགྲོ་གི་ཡིན་'' ཞེས་བཤད་དེ་མོ་རང་ནང་དུ་ཕྱིན།\nདེའི་ཕྱི་ཉིན་གཟའ་ཉི་མ་ཡིན་ཞིང་ཉིན་གང་པོར་ཆར་པ་བབས་པར་བརྟེན། ཨེན་ཡང་རང་ཁྱིམ་ནས་མི་སྡོད་ག་མེད་བྱུང༌། གཟའ་ཟླ་བའི་ཉིན་མེ་རི་ལ་ཡིས་ཨེན་ལྕམ་སྐུ་ལེན་ཌི་ཡི་རྩར་བཏང༌། འོན་ཀྱང་ཨེན་ནི་ཕར་སླེབས་ལོང་མེད་པར་མྱུར་སྟབས་ཀྱིས་ཚུར་བརྒྱུགས་ཡོང་ནས་ཐབ་ཚང་ནང་དུ་འཛུལ། མེ་རི་ལ་ཡིས་ ""དོན་དག་ཅི་ཞིག་བྱུང་སོང༌། ཅིའི་ཕྱིར་ངུ་གི་ཡོད་?'' ཅེས་དྲིས་པར་ཨེན་ངུ་བཞིན་དུ་ ""ལྕམ་བྷེ་རིས་ད་ལྟ་ལེན་ཌི་ཡི་ནང་དུ་བསྡད་འདུག མོ་རང་གིས་ང་ལ་སྐད་ཆ་སྡུག་རུ་ངན་ཚད་བཤད་སོང༌། ཁ་ཉིན་གཟའ་སྤེན་པའི་ཉིན་ཌ་ཡ་ན་འདིར་ཇ་འཐུང་བར་ཡོང་སྟེ་ཕྱིར་རང་ཁྱིམ་དུ་སླེབས་དུས་མོ་རང་ར་བཟི་འདུག་ཟེར།'' ཅེས་ལན་བཏབ་པས་མེ་རི་ལ་ཧང་སང་སྟེ་ན་རེ་ ""ར་བཟི་འདུག་ཨེ།! ཁྱོད་ཀྱིས་མོ་རང་ལ་ཅི་ཞིག་བླུད་པ་ཡིན།?'' ཞེས་དྲིས་དུས། ཨེན་སེམས་སྐྱོ་བཞིན་དུ་ ""ཤིང་ཏོག་ཁུ་བ་མ་གཏོགས་གང་ཡང་སྤྲད་མེད་'' ཅེས་ལབ།\nམེ་རི་ལ་ཐབ་ཚང་གི་ལག་སྣོད་དུ་ཕྱིན་ཏེ་ཤིང་ཏོག་ཁུ་བའི་ཤེལ་དམ་དེ་བཙལ་ནས་བལྟས་དུས་ ""འདི་ནི་ཤིང་ཏོག་ཁུ་བ་རེད་མི་འདུག ཨ་རག་དམར་པོ་ཞིག་རེད།'' ཅེས་ཁེར་ལབ་རྒྱག་བཞིན་བསམ་བློ་ཞིག་བཏང་སྟེ་ ""ཨོ་ མ་རེད།! ངས་ད་གཞི་ནས་དྲན་སོང༌། ཤིང་ཏོག་ཁུ་བ་ཆ་སྒམ་གཞན་པ་ཞིག་གི་ནང་བཞག་ཡོད།'' ཅེས་ལབ།\nདེ་ནས་མེ་རི་ལ་ལྕམ་སྐུ་ལེན་ཌི་ཡི་རྩར་ཕྱིན་ནས་ནོར་འཁྲུལ་དེའི་སྐོར་ལ་འགྲེལ་བཤད་ཅིག་རྒྱག་རྒྱུའི་ཐབས་ཤེས་སྣ་ཚོགས་བྱས་ཀྱང་ལྕམ་སྐུ་བྷེ་རིས་ཀྱིས་ཨ་མཆོག་ཉན་ཁ་མི་ཉན་པར། ""ཨེན་ནི་ཅི་འདྲའི་བུ་མོ་སྡུག་ཅག་ཅིག་རེད། དུས་ད་ནས་བཟུང་ངས་ཌ་ཡ་ན་མོ་རང་དང་ལྷན་དུ་རྩེད་མོ་རྩེད་སར་གཏོང་གི་མིན་'' ཞེས་བཤད། ཨེན་ནི་ཌ་ཡ་ན་ལ་ཆེས་ཤིན་ཏུ་ནས་དགའ་པོ་ཡོད་པས་མོ་རང་གི་སེམས་པ་སྐྱོ་ལྷང་ངེར་གྱུར།\nགང་ལྟར་མོ་རང་ཉིན་ཁ་ཤས་ཀྱི་རྗེས་ནས་ཕྱིར་སློབ་གྲྭར་ཕྱིན་ཏེ་མོས་མེ་རི་ལ་ལ་བཤད་རྒྱུར་ ""ད་ལྟའི་སྐབས་ངས་ཌ་ཡ་ན་ལ་གྲོགས་མོ་སྒྲིག་ཆོག་གི་མེད་ན་ཡང༌། ངས་མོ་རང་སློབ་གྲྭ་ནས་མཐོང་ཐུབ་ཀྱི་འདུག'' ཅེས་བཤད།\nདེ་ནས་ཨེན་གྱིས་ལས་ལ་བརྩོན་ཞིང་འབད་འབུངས་བྱས་པས་སློབ་གྲོགས་བུ་མོ་གཞན་དག་རྣམས་མོ་རང་ལ་དགའ་པོ་ཡོད་པས། མོ་རང་ལ་གྲོགས་མོ་ཡང་མང་པོ་ཡོད། འོན་ཀྱང་ཌ་ཡ་ན་ཡི་གནས་ཚུལ་དེས་རྐྱེན་པས་མོ་རང་ལ་སེམས་སྐྱིད་པོ་མེད།\nབདུན་ཕྲག་ཁ་ཤས་འདས་རྗེས་ཀྱི་དགོང་མོ་ཞིག་ལ། མེ་རི་ལ་ ཆོར་ལི་ཁྲོན་ཞེས་པའི་ས་གནས་དེར་ཚོགས་འདུ་ཞིག་ལ་ཕྱིན། གྲོང་རྡལ་དེ་ནི་ ཨེ་ཌི་ཝར་ཌི་ཨེ་ལན་ཌི་ཡི་གལ་འགང་ཆེ་ཤོས་ཀྱི་གྲོང་རྡལ་ཞིག་ཡིན། ལྕམ་སྐུ་ལེན་ཌི་དང་ཌ་ཡ་ན་ཡི་ཕ་མ་གཉིས་ཀྱང་ཚོགས་འདུ་དེར་ཞུགས་ཡོད་པས། དེའི་དགོང་མོ་དེར་ཁོང་ཚོ་ཚང་མ་གྲོང་རྡལ་དེ་ནས་ཉལ་དགོས་བྱུང༌།\nཨེན་དང་མ་ཐི་ཡུས་གཉིས་རང་ཁྱིམ་དུ་བསྡད་ཡོད་པས། ཁོང་གཉིས་ཐབ་ཚང་དུ་བསྡད་དེ་ཨེན་གྱིས་མོ་རང་གི་སློབ་ཚན་སྦྱོང་བཞིན་ཡོད་པའི་སྐབས། གློ་བུར་དུ་ཌ་ཡ་ན་ཡི་གདོང་ཡང་སྐྱ་ཐག་གེར་གྱུར་ནས་ཁོང་གཉིས་ཀྱི་སར་བརྒྱུགས་ཡོང་སྟེ་ ""ཨོ་! ཨེན། ཐུགས་རྗེས་གཟིགས། མགྱོགས་པོར་ཤོག་དཱ། མེ་ནེས་མེ་ཧ་ལས་པ་ཞིག་ན་གི་འདུག མོ་རང་ལ་ཕྲུ་གུའི་ཆམ་ནད་ཡོད། ཕལ་ཆེར་མོ་རང་ཤི་འགྲོ་ས་རེད།'' ཅེས་ལབ་པ་ན། མ་ཐི་ཡུས་མྱུར་སྟབས་ངང་ཡར་ལངས་ཏེ་ཁོ་རང་གི་སྟོད་ཐུང་གོན་ནས། ""ང་སྨན་པ་ཞིག་འཚོལ་དུ་འགྲོ་" ཞེས་ལབ་ཞོར་དུ་ཕྱིན་སོང༌།\nདེ་ནས་ཨེན་གྱིས་ ""ཌ་ཡ་ན་ ཁྱོད་ཀྱིས་ཞེད་སྣང་བྱེད་མི་དགོས། ངས་ཕྲུ་གུའི་ཆམ་ནད་སྐོར་ལ་ཏོག་ཙམ་ཤེས་ཀྱི་ཡོད། ལྕམ་སྐུ་ཧ་མན་ཌི་ལ་ཕྲུ་གུ་བརྒྱད་ཡོད་ཅིང་ཁོང་ཚོ་ཚང་མར་ཆམ་ནད་ཡོད། སྒུགས་དང༌། མེ་རི་ལ་ལ་གསོལ་སྨན་ཁ་ཤས་ཤིག་འདུག ངེད་གཉིས་ཀྱིས་དེ་ཁྱེར་ནས་མཉམ་དུ་འགྲོ།'' ཞེས་བཤད་བཞིན་མོ་རང་གཉིས་ལྕམ་བྷེ་རིས་ཀྱི་ཁྱིམ་དུ་ཕྱིན། དེ་དུས་གཡས་གཡོན་གྱི་ས་གཞི་ཚང་མ་ཁ་བས་གཡོགས་ཏེ་དཀར་ཆེམ་མེར་འདུག\nཁོང་གཉིས་ལྕམ་བྷེ་རིས་ཀྱི་གཟིམས་ཁང་དུ་སླེབས་ཏེ་ཨེན་མེ་ནེས་མེ་ལ་བལྟ་རུ་ཕྱིན་དུས་མོ་རང་ལ་ཧ་ཅང་གི་ན་ཟུག་གཏོང་བཞིན་མཆིས། དེ་ནས་ཨེན་གྱིས་ ""ཌ་ཡ་ན་! ང་ལ་ཆུ་ཚ་པོ་ཞིག་ཁྱེར་ཤོག'' ཅེས་ཟེར་བཞིན་མེ་ནེས་མེ་ཡི་གྱོན་གོས་ཕུད་དེ་མལ་ཁྲིའི་སྒང་དུ་བསྐྱལ་ནས། མོ་རང་གིས་མེ་ནེས་མེ་ལ་གསོལ་སྨན་ཁ་ཤས་ཤིག་བླུད། དེའི་མཚན་གང་པོར་མེ་ནེས་མེ་ལ་ན་ཟུག་ཤུགས་ཆེན་བཏང་ན་ཡང་ཞོགས་པ་ནམ་མ་ལངས་ཙམ་གྱི་སྔོན་དུ་ལྷོད་ལ་བབ་སྟེ་གཉིད་ཁུག་སོང༌།\nམ་ཐི་ཡུས་ཀྱིས་སྨན་པ་ཁྲིད་ནས་སླེབས་ཏེ་ན་རེ་ ""དགོངས་དག ངེད་གཉིས་རྗེས་ལུས་ཐེབས་སོང༌། ཨེམ་ཆི་ཁོང་ནང་དུ་བཞུགས་མི་འདུག་པས་ངས་ཆུ་ཚོད་མང་པོའི་རིང་སྒུག་དགོས་བྱུང༌།'' ཞེས་ལབ། ཨེམ་ཆི་ལགས་ཀྱིས་མེ་ནེས་མེ་ཡི་ན་ཚ་ལ་གཟིགས་ཏེ་ན་རེ། ""ཨེན་ ཁྱོད་ཀྱིས་ཡག་པོ་ཞེ་དྲག་བྱས་འདུག'' ཅེས་ལབ། དེ་ནས་ཨེན་དང་མ་ཐི་ཡུས་གཉིས་རབ་དཀར་ཁ་བས་གཡོག་པའི་ལམ་བུའི་ཁྲོད་ཕྱིར་རང་ཁྱིམ་དུ་ལོག་སྟེ་ཨེན་མོ་རང་གི་མལ་ཁང་དུ་ཉལ་བར་ཕྱིན།\nཉིན་གུང་ཞིག་ལ་མེ་རི་ལ་འོག་ཁང་གི་ཐབ་ཚང་དུ་ཡོད་སྐབས་ཨེན་གྱིས་ ""མེ་རི་ལ་ ཚོགས་འདུ་གང་འདྲ་བྱུང་སོང༌།?'' ཞེས་དྲིས་པར་མེ་རི་ལ་ཡིས་ ""ཡག་པོ་བྱུང་སོང༌། ཨོ་རེད་! ཁྱོད་ཀྱིས་ཉོན་དང༌། ལྕམ་བྷེ་རིས་ད་ནང་ཞོགས་པ་འདིར་ཡོང་ནས་མེ་ནེས་མེ་ཡི་ཆམ་ནད་སྐོར་བཤད་སོང་ལ། ཁྱོད་ལ་ཡང་ཐུགས་རྗེ་ཆེ་ལབ་རོགས་གྱིས་ཟེར་གྱིན་འདུག་པར་མ་ཟད། ཤིང་ཏོག་ཁུ་བའི་སྐོར་དེ་ཡང་ཁྱོད་ལ་དགོངས་དག་ཞུ་གིན་འདུག ད་དུང་ཌ་ཡ་ན་དང་ཁྱེད་གཉིས་ཡང་བསྐྱར་གྲོགས་མོ་བསྒྲིག་ན་འགྲིག་གི་རེད་ཅེས་བཤད་སོང་'' ཟེར་བ་ལ། ཨེན་གྱིས་ ""ཨོ་! དེ་ནི་ཅི་འདྲའི་སྐྱིད་པ་ལ། དེས་ན་ང་ད་ལྟ་རང་ཌ་ཡ་ན་ལ་ཐུག་སར་ཕྱིན་ན་འགྲིག་གམ་?'' ཅེས་དྲིས་པར་མེ་རི་ལ་ཡིས་འཛུམ་དམུལ་དམུལ་བྱེད་བཞིན་ ""འགྲིག་དང་འགྲིག'' ཅེས་ལབ།\nདེ་ནས་ཨེན་མྱུར་སྟབས་ངང་ཌ་ཡ་ནའི་ནང་དུ་སོང༌། སྤྱིར་ན་སྐབས་དེ་དུས་མོ་རང་གིས་སྟོད་ཐུང་དང་ཞྭ་མོ་ཡང་གོན་མེད་ཅིང༌། གནམ་གཤིས་ཀྱང་ཧ་ཅང་གི་གྲང་ངར་ཆེ་ན་འང་མོ་རང་ནི་ཨ་ཝན་ལེས་སུ་ཆེས་དྲོད་ཁོལ་དང་སྤྲོ་སྣང་གིས་ཁེངས་པའི་བུ་མོ་ཞིག་རེད།\nསྤྱི་ཟླ་དྲུག་པའི་ཟླ་མཇུག་གི་ཆེས་རིང་བའི་དབྱར་ཁའི་གུང་སེང་གྲུབ་འགོ་ཚུགས་པ་དང་མཉམ་དུ་ལྕམ་སྐུ་ཕེ་ལེབ་སི་ཨ་ཝན་ལེས་ཀྱི་སློབ་གྲྭ་ནས་བརྗེ་སྤོར་བྱས། ཡེ་ཤུའི་ཆོས་ཁང་གི་ཆོས་དཔོན་རྙིང་པ་དེ་ཡང་བརྗེ་སྤོར་བྱས་ཏེ་ཆོས་དཔོན་གསར་པ་ཞིག་ཀྱང་ཕེབས་འདུག ཁོང་གི་མཚན་ལ་སྐུ་ཞབས་ཨེ་ལེན་ཟེར་ཞིང་ཁོས་ལྕམ་སྐུ་ཞོགས་ལོ་ན་ཆུང་ཞིང་སྙིང་རྗེ་མོ་ཞིག་ཀྱང་ཁྲིད་འདུག\nམེ་རི་ལ་ཡིས་ ""ངས་ད་རེས་ཀྱི་གཟའ་ཕུར་བུའི་ཉིན་སྐུ་ཞབས་ཨེ་ལེན་དང་ཁོང་གི་ལྕམ་སྐུ་ཞོགས་གཉིས་གསོལ་ཚིགས་ཤིག་ཏུ་འབོད་རྩིས་ཡིན་'' ཞེས་ལབ་པར་ཨེན་དགའ་ཞིང་སྤྲོ་བའི་ངང་ནས་ ""ཨོ་! ངས་ཁོང་རྣམ་གཉིས་ལ་ཁེག་ཀི་ཞིག་བཟོས་ན་འགྲིག་གམ་?'' ཞེས་དྲིས་པ་ལ་མེ་རི་ལ་ཡིས་ ""འགྲིག་དང་འགྲིག'' ཅེས་ལབ།\nཨེན་གཟའ་ཕུར་བུའི་ཞོགས་པ་སྔ་པོ་ནས་ཡར་ལངས་ཏེ་ཁེག་ཀི་ཞིག་བཟོས་ཤིང་དེ་ནི་ཕར་བལྟས་ཚོད་ལ་ཧ་ཅང་གི་སྙིང་རྗེ་མོ་ཞིག་ཆགས་འདུག དེའི་ཉིན་གུང་དེར་ཨེན་གྱིས་མེ་ཏོག་ཁ་ཤས་བཀོག་ནས་ཀྱོག་ཙེའི་མཐའ་བསྐོར་ཏེ་བསྒྲིགས། དེ་ནས་སྐུ་ཞབས་ཨེ་ལེན་དང་ཁོང་གི་ལྕམ་སྐུ་ཞོགས་གཉིས་འབྱོར་ཏེ། ཁོང་ཚོས་ ""ཨོ་ ཀྱོག་ཙེ་འདི་ནི་ཅི་འདྲའི་སྙིང་རྗེ་མོ་ཞིག་བཟོས་འདུག'' ཅེས་ལབ་པས་ཨེན་ཡང་སྐྱིད་སྣང་གིས་ཁེངས་ཤིང་མ་ཐི་ཡུས་དང་མེ་རི་ལ་སོགས་དང་ལྷན་དུ་ཀྱོག་ཙེའི་འཁྲིས་སུ་བསྡད། མ་ཐི་ཡུས་ཀྱིས་ཀྱིང་ཁོ་རང་གི་གྱོན་གོས་ཡག་ཤོས་དེ་གོན་འདུག\nདེ་ནས་བུ་མོ་ཨཻན་གྱིས་ལྕམ་སྐུ་ཨེ་ལེན་ལ་ ""ཁྱེད་རང་ཁེག་ཀི་འདི་ལ་དགའ་པོ་ཡོད་དམ།? འདི་ངས་ཆེད་མངགས་ཁྱེད་རང་ལ་བཟོས་པ་ཡིན་'' ཞེས་ཞུས་པར་ལྕམ་སྐུ་ཨེ་ལེན་གྱིས་འཛུམ་ཆུང་ཞིག་དང་བཅས་ཏེ་ ""དགའ་པོ་ཡོད་དང་ཡོད། ཐུགས་རྗེ་ཆེ་'' ཞེས་ལབ། དེ་ནས་ཨེན་གྱིས་ཁེག་ཀིའི་ངོས་ནས་ཅུང་ཙམ་བཅད་དེ་ལྕམ་སྐུ་ཨེ་ལེན་ལ་ཕུལ། ལྕམ་སྐུ་ཨེ་ལེན་གྱིས་ཁེག་ཀི་དེ་ཡར་བླངས་ནས་ཟོས་ནའང༌། ཕར་བལྟས་ཚོད་དུ་མོ་རང་ལ་དེ་ཙམ་གྱི་ཞིམ་པོ་བྱུང་བའི་རྣམ་པ་ཞིག་མ་ཐོན།\nདེ་དུས་མེ་རི་ལ་ཡི་སེམས་སུ་འདི་ལ་གནད་དོན་ཞིག་འདུག་སྙམ་སྟེ་མོ་རང་གིས་ཁེག་ཀི་ཏོག་ཙམ་བཅད་དེ་བྲོ་བར་བལྟས་པས། མོས་སྐད་ཤུགས་ཆེན་པོས་ "ཨེན་! ཁྱོད་ཀྱིས་འདིའི་ནང་དུ་ཅི་ཞིག་བླུགས་པ་ཡིན།?'' ཞེས་དྲིས་པར་ཨེན་ཡིད་གདུང་ཞིང་སྐད་གཉོམ་པོའི་སྒོ་ནས་ ""སོབ། སོབ་མ་གཏོགས་གང་ཡང་བླུགས་མེད་'' ཅེས་ལན་བཏབ་སྟེ་མོ་རང་ཐབ་ཚང་ནང་དུ་བརྒྱུགས་ནས་ཤེལ་དམ་ཆུང་ཆུང་དེ་ཚུར་ཁྱེར་ཡོང་ནས་མེ་རི་ལའི་ལག་ཏུ་བཞག\nཤེལ་དམ་དེའི་མདུན་ངོས་སུ་ ""སོབ་ཡག་ཤོས།'' ཞེས་བྲིས་འདུག མེ་རི་ལ་ཡིས་ཤེལ་དམ་ཁ་ཕྱེ་ནས་བལྟས་རྗེས་ ""འདི་སོབ་རེད་མི་འདུག སྨན་ཞིག་རེད། བདུན་ཕྲག་སྔོན་མར་སྨན་འདིའི་ཤེལ་དམ་ཆག་སོང༌། དེ་ནས་ངས་སྨན་དེ་ཚོ་སོབ་ཀྱི་ཤེལ་དམ་རྙིང་པ་འདིའི་ནང་དུ་བླུགས་པ་ཡིན།'' ཞེས་བཤད་པ་ན། ཨེན་གྱིས་ཧང་སང་བའི་སྐད་གདངས་ཤིག་དང་བཅས་ཏེ། ""ཨོ་! སྨན་ཨེ།'' ཞེས་ལབ་སྟེ་ཐོག་ཁར་མོ་རང་གི་མལ་ཁང་དུ་ཕྱིན་ནས་ངུ་བཞིན་བསྡད།\nཏོག་ཙམ་སོང་རྗེས་མི་གང་ཡང་རུང་བ་ཞིག་སྐེས་འཛེག་ཐོག་ཡར་ཡོང་སྟེ་མོ་རང་གི་འཁྲིས་སུ་སླེབས་པ་ཐོས། འོན་ཀྱང་མོ་རང་གིས་མགོ་པོ་ཡར་མ་བཀྱག་པར་འདི་ལྟར་བཤད་ ""ཨོ་ མེ་རི་ལ་ ད་ང་སྐྱིད་པོ་ཁྱོན་ནས་མི་འདུག ངའི་ཁེག་ཀི་འདི་འདྲ་ཞིག་བཟོས་པའི་སྐོར་ཨ་ཝན་ལེས་ཀྱི་ཡུལ་མི་ཚང་མས་གོ་འགྲོ་གི་རེད་ལ་ཁོང་ཚོས་ང་ལ་འཕྱྭ་ལད་ཡང་རྒྱག་གི་རེད། དེས་ན་ང་རང་འོག་ཤོད་དུ་འབབ་མི་ནུས་ལ་ལྕམ་སྐུ་ཨེ་ལེན་ལ་ངའི་གདོང་ཇི་ལྟར་སྟོན། དངོས་གནས་དྲང་གནས་དགོངས་དག་ཞུ་རྒྱུ་ཡིན། མེ་རི་ལ། ཁྱོད་ཀྱིས་ལྕམ་སྐུ་ཨེ་ལེན་ལ་ཅིག་བཤད་རོགས་གྱིས།'' ཞེས་ངུ་ངག་དང་བཅས་བཤད་པར། ལྕམ་སྐུ་ཨེ་ལེན་གྱིས་སྐད་ངག་ལྷོད་ལ་འཇམ་པའི་ཐོག་ནས་ ""ཁྱེད་རང་གིས་མོ་ལ་ཤོད།'' ཅེས་སྨྲས་པ་ན་ཨེན་ཧང་སང་སྟེ་མགོ་བོ་ཡར་བཀྱག་ནས། ""ལྕམ་སྐུ་ཨེ་ལེན།! ཁྱེད་རང་ཡིན་པས།?'' ཞེས་ལབ་པར། ལྕམ་སྐུ་ཨེ་ལེན་བགད་མོ་ཤོར་བཞིན་དུ་ ""ཡིན། ཡིན། ང་ཡིན། ད་མ་ངུ༌། ཁེག་ཀི་ཡི་ནང་ལ་སྨན་བླུགས་པ་འདི་དངོས་གནས་དགོད་བྲོ་བའི་ནོར་འཁྲུལ་ཞིག་རེད་པ།'' ཞེས་བཤད་པར། ཨེན་གྱིས་ ""དགོངས་དག ཡང་བསྐྱར་ངས་ཁྱེད་ལ་ཁེག་ཀི་ཡག་པོ་ཞིག་བཟོ་གི་ཡིན།'' ཞེས་སྨྲས་པར་ལྕམ་སྐུ་ཨེ་ལེན་གྱིས་ ""ད་ངས་ཤེས་སོང༌། གང་ཡང་བྱེད་ཀྱི་མ་རེད། དེས་ན་ངེད་གཉིས་འོག་ཁང་དུ་སོང་ནས་མེ་ཏོག་དེ་ཚོ་ཁྱོད་ཀྱིས་ང་ལ་སྟོན་རོགས་གྱིས་'' ཞེས་བཤད་པས་སླར་ཡང་ཨེན་གྱི་སེམས་པ་སྤྲོ་སྣང་གིས་ཁེངས་ཏེ་ལྕམ་སྐུ་ཨེ་ལེན་དང་ལྷན་འོག་ཁང་དུ་ཕྱིན།\nཕྱིས་སུ་ཨ་ཝན་ལེས་ནས་མོ་རང་གིས་བཟོས་པའི་ཁེག་ཀི་དེའི་སྐོར་ལ་ཉན་མི་བྲོ་བའི་ལབ་གླེང་བྱེད་མཁན་གཅིག་ཀྱང་མ་བྱུང་བ་རེད། བདུན་ཕྲག་གཅིག་གི་རྗེས་སུ། ཨེན་ཐབ་ཚང་ནང་དུ་རྒྱུག་ཡོང་སྐབས་མོ་རང་གི་ལག་ཏུ་ཡིག་བསྐུར་ཅིག་རག་པས་ཧ་ཅང་གི་སྤྲོ་སྣང་དང་བཅས་ཏེ་ ""ལྕམ་སྐུ་ཨེ་ལེན་གྱིས་ང་རང་སང་ཉིན་ཉིན་གུང་གི་གསོལ་ཚིགས་ལ་མགྲོན་འབོད་བྱས་འདུག'' ཅེས་ཁེར་ལབ་བརྒྱབ། དེ་ནས་མོ་རང་གིས་མེ་རི་ལ་ལ་ཧང་སང་བའི་རྣམ་འགྱུར་དང་བཅས་ཏེ་བཤད་རྒྱུར། ""ཡི་བསྐུར་འདི་ལ་ཅིག་གཟིགས་དང༌། འདིའི་ནང་དུ་ <གྷི་རེན་གྷ་བྷོལ་གྱི་མཛངས་མ་ཨེན་ལགས་སུ་> ཞེས་བྲིས་འདུག དེ་སྔོན་ང་ལ་མཛམས་མ་ཟེར་མཁན་གཅིག་ཀྱང་བྱུང་མ་སོང༌།'' ཞེས་སྨྲས།\nཕྱི་ཉིན་གྱི་ཉིན་གུང་བུ་མོ་ཨེན་ལྕམ་སྐུ་ཨེ་ལེན་དང་ལྷན་ཁོང་ཚོའི་ཁྱིམ་དུ་ཕྱིན། ཚུར་རང་ཁྱིམ་དུ་སླེབས་རྗེས་ཨེན་གྱིས་མེ་རི་ལ་ལ་འདི་ལྟར་ ""དེ་རིང་ལྕམ་སྐུ་ཨེ་ལེན་དང་ལྷན་དུ་ཧ་ཅང་གི་གོ་སྐབས་སྐྱིད་པོ་ཞིག་ཐོབ་སོང༌། མོ་རང་ནི་ཆེས་སེམས་བཟང་ཞིག་རེད་ལ་ད་དུང་སྙིང་རྗེ་མོའི་གྱོན་གོས་ཤིག་ཀྱང་གོན་འདུག གང་ལྟར་ངེད་གཉིས་ཀྱིས་དུས་ཡུན་རིང་པོའི་བར་དུ་ལབ་གླེང་བྱས་ཏེ། ངས་ལྕམ་ཐོ་མ་སི་ཁྱོ་ཤུག་གཉིས་དང་ལྕམ་ཧ་མིན་ཌི་ཁྱོ་ཤུག་གཉིས་སོགས་ཀྱི་སྐོར་ཁོང་ལ་ཞུས་པ་མ་ཟད། ད་དུང་གྷི་རེན་གྷེ་བྷོལ་དང་ང་རང་གི་སློབ་གྲྭའི་སྐོར་སོགས་ཆད་ལུས་མེད་པར་ཞུས་པ་ཡིན། ཁོང་གིས་ཀྱང་ང་ལ་ཆེས་ཡིད་དུ་འཐད་པའི་གནས་ཚུལ་ཁ་ཤས་བཤད་སོང༌། འདིའི་གུང་སེང་གྲུབ་རྗེས་ཨ་ཝན་ལེས་སུ། མིང་ལ་མུརིལ་སི་ཊེ་སེས་ཟེར་བའི་སློབ་དགེ་གསར་པ་ཞིག་ཡོང་གི་ཡོད་ཟེར། མིང་འདི་ཇི་འདྲའི་སྙིང་རྗེ་བ་ལ། དེས་ན་ང་རང་ཁོང་ལ་ཧ་ཅང་གི་མཇལ་འདོད་འདུག'' ཅེས་མེ་རི་ལ་ལ་བཤད།\nབདུན་ཕྲག་ཁ་ཤས་འདས་རྗེས། བུ་མོ་ཌ་ཡ་ན་ཡིས་ཐུགས་སྤྲོ་ཞིག་བཏང་སྟེ་ཨེན་དང་མོ་རང་གི་འཛིན་གྲྭ་གཅིག་པའི་བུ་མོ་རྣམས་མགྲོན་འབོད་བྱས་པས་ཁོང་རྣམས་ཀྱིས་ཧ་ཅང་སྐྱིད་པའི་གོ་སྐབས་དེ་སྤྲོ་སྣང་གིས་ལོངས་སུ་སྤྱད། ཟ་མ་ཟོས་རྗེས་བུ་མོ་དེ་ཚོས་ཕྱི་ལོགས་ནས་རྩེད་མོ་རྩེད་ཀྱིན་བསྡད། སྐབས་དེར་ཁོང་ཚོའི་ཁྲོད་ནས་བུ་མོ་གཅིག་གིས་ ""ང་ཚོས་ཡ་མཚར་བའི་རྩེད་མོ་གསར་པ་ཞིག་རྩེད་རྒྱུ་ཡིན། དེས་ན་ཌ་ཡ་ན་ཡི་ཁང་མདུན་གྱི་ཤིང་སྡོང་ཆེན་པོ་དེར་སུ་ཞིག་འཛེགས་ཐུབ་ཀྱི་ཡོད་?'' ཅེས་དྲིས་པར་ཁོང་ཚོའི་ཁྲོད་ཀྱི་བུ་མོ་གཅིག་ཤིང་སྡོང་དེའི་ཁར་འཛེགས།\nདེ་ནས་ཡང་བསྐྱར་བུ་མོ་གཅིག་གིས་དེ་ལས་ཀྱང་ཆེས་ཡ་མཚར་བའི་རྩེད་མོ་ཞིག་ལ་བསམ་བློ་བཏང་རྗེས་ན་རེ་ ""ཌ་ཡ་ན་ཡི་ཁང་པའི་ཐོག་ཁར་སུ་ཞིག་འཛེགས་ཐུབ་ཀྱི་ཡོད་?'' ཅེས་དྲིས་པར་ཨེན་གྱིས་ ""ང་ཐུབ་ཀྱི་ཡོད་'' ཅེས་ལབ་སྟེ་ཁང་པའི་འཁྲིས་སུ་ཕྱིན་པ་ན། ཌ་ཡ་ན་ཡིས་ ""ཨེན་! ད་གཡུག་ཤོག དེ་ཧ་ཅང་གི་ཉེན་ཁ་ཆེན་པོ་རེད་'' ཅེས་བཤད་ཀྱང་མ་ཉན་པར་ཁང་པའི་ཐོག་ཁར་འཛེགས་འགོ་བཙུགས། འོན་ཀྱང་དེ་ནི་ཆེས་དཀའ་ལས་ཁག་པོ་ཞིག གློ་བུར་དུ་མོ་རང་ཁང་ངོས་ནས་མར་ཟགས་ཏེ་ས་ལ་ལྷུང༌།\nཌ་ཡ་ན་རྔམ་སྐྲག་ལངས་ཏེ་ཚུར་རྒྱུག་ཡོང་ནས་ ""ཨོ་! ཨེན་! ཁྱོད་ཤི་སོང་ངམ་?'' ཞེས་ལབ་པ་ན། སྤྱི་ན་ཨེན་གྱི་གདོང་ནི་སྐྱ་ཐག་གེར་གྱུར་འདུག་མོད། འོན་ཀྱང་མོ་རང་གི་མིག་གཉིས་ཧར་གྱིས་ཕྱེས་ཏེ་ན་རེ་ ""མེད་མེད། ང་ཤི་མེད། འོན་ཀྱང་ངའི་རྐང་པ་ལ་རྨས་སྐྱོན་ཕོག་པས་ངས་གོམ་པ་རྒྱག་ཐུབ་ཀྱི་མི་འདུག'' ཅེས་ལབ།\nདེ་ནས་ལྕམ་བྷེ་རིས་ཀྱིས་ཨེན་ཁུར་ནས་གྷི་རེན་གྷ་བྷོལ་དུ་སྐྱེལ་བར་ཕྱིན་པ་ན། མེ་རི་ལ་ཡིས་ལྕམ་བྷེ་རིས་ཀྱིས་ཨེན་པང་ཁར་བཟུང་ནས་ཡོང་བ་མཐོང་བས། མོ་རང་ཞེད་སྣང་དང་བཅས་ཏེ་ ""ཨེན་ཤི་བ་མིན་ནམ།? ང་རང་ཨེན་ལ་ཧ་ཅང་གི་བརྩེ་བོ་ཡོད་'' སྙམ་སྟེ་ལྕམ་བྷེ་རིས་ཀྱི་རྩར་རྒྱུག་ནས་ ""ད་ངས་ཧ་གོ་སོང༌། གནད་དོན་ཅི་ཞིག་བྱུང་སོང་?'' ཞེས་འཚབ་འཚུབ་ངང་དྲིས་པར་ཨེན་གྱིས་ ""ཁྱོད་ཀྱིས་ཞེད་སྣང་བྱེད་མི་དགོས། ང་ཌ་ཡ་ནའི་ཁང་ཐོག་ནས་མར་ཟགས་སོང༌།'' ཞེས་བཤད།\nདེ་ནས་མོ་རང་སློབ་གྲྭ་ལ་འགྲོ་མ་ཐུབ་པར་བདུན་ཕྲག་བདུན་ཙམ་ལ་རང་ཁྱིམ་ནས་སྡོད་དགོས་བྱུང་རིང༌། མོ་རང་གི་གྲོགས་མོ་ཚོས་མེ་ཏོག་དང་དེབ་སོགས་ཁྱེར་ནས་ཉིན་ལྟར་མོ་ལ་འཚམས་འདྲི་བྱེད་དུ་ཡོང༌། དེ་མིན་གྱི་འཚམས་འདྲི་བ་གཞན་པ་ཡང་མང་དག་ཅིག་ཡོང༌། ལྕམ་ཨེ་ལེན་དང་ལྕམ་ལེན་ཌི་གཉིས་ནི་ཡང་ནས་ཡང་དུ་མོ་རང་ལ་འཚམས་འདྲི་བྱེད་པར་ཡོང༌།\nཉིན་ཞིག་གི་དགོང་དྲོར་ཨེན་གྱིས་ ""ང་རང་སློབ་དགེ་སི་ཊེ་སེས་ལ་དཔེ་མི་སྲིད་པའི་དགའ་པོ་ཡོད་ལ། ད་དུང་མོ་རང་གིས་ང་ཚོར་ཡེ་ཤུའི་འཁྲུངས་སྐར་ཉིན་གླུ་གཞས་སྤྲོ་ཚོགས་ཤིག་འཚོགས་རྒྱུ་ཡིན་ཟེར། དངོས་གནས་དེ་ནི་དགའ་འོས་པ་ཞིག་མ་ཡིན་ནམ།? དེ་དུས་ཌ་ཡ་ན་ཡིས་གླུ་གཞས་གཏོང་རྒྱུ་དང༌། ངས་སྙན་ངག་ཚན་པ་གཉིས་གྱེར་འདོན་བྱེད་དགོས་ཀྱི་ཡོད།" ཞེས་ལབ།\nཉིན་ཞིག་གི་དགོང་མོར་མ་ཐི་ཡུས་ཐབ་ཚང་ནང་དུ་ཕྱིན་སྐབས། ཨེན་དང་མོ་རང་གི་གྲོགས་མོ་ཚོ་དེར་འཛོམས་འདུག་ཅིང༌། མོ་རང་ཚོས་གླུ་གཞས་སྤྲོ་ཚོགས་ཀྱི་སྐོར་ལ་གླེང་མོལ་བྱེད་ཅིང་གད་མོ་ལྷང་ལྷང་དུ་དགོད་བཞིན་འདུག་པར། མ་ཐི་ཡུས་ཀྱིས་ཁོང་ཚོར་བལྟ་བཞིན་ ""ཁོང་ཚོ་ནི་ཇི་འདྲའི་ཡ་མཚར་ཆེ་བ་ལ། འོན་ཀྱང་ཕར་བལྟས་ཚོད་ལ་ཨེན་ནི་བུ་མོ་གཞན་དག་རྣམས་དང་གཏན་ནས་མི་འདྲ་བས། དེ་ཅི་ཞིག་གིས་ཡིན་ནམ་?'' སྙམ་སྟེ་རང་གིས་རང་ལ་དྲི་བ་ཞིག་བཏང༌།\nཁོས་དགོང་མོ་དེར་བསམ་བློ་བཏང་བཏང་བའི་མཐར་ལན་ཞིག་རྙེད་པ་ནི་ ""ཨོ་! ཨེན་གྱི་གྱོན་གོས་དེས་འགྲིག་མི་འདུག བུ་མོ་གཞན་པ་དེ་ཚོས་གྱོན་གོས་སྙིང་རྗེ་མོ་རེ་གོན་འདུག སྤྱིར་ན་མེ་རི་ལ་ཡིས་བུ་མོ་ཨེན་ལ་གྱོན་གོས་ཡག་པོ་དེ་འདྲ་ཉོས་སོང་ཡང༌། དེ་ཚོ་དེ་ཙམ་གྱི་སྙིང་རྗེ་མོ་ཞིག་རེད་མི་འདུག་'' བསམ་སྟེ་ཁོང་གིས་ཐབས་ཤེས་ཤིག་ལ་བསམ་བློ་བཏང༌།\nདེ་ནས་ཁོས་ཡེ་ཤུའི་འཁྲུངས་སྐར་ཉིན་ཨེན་ལ་གྱོན་གོས་གསར་པ་སྙིང་རྗེ་མོ་ཞིག་སྤྲོད་དགོས་བསམ་སྟེ། ཁོ་རང་གྲོང་རྡལ་གྱི་ཚོང་ཁང་ཁག་ཏུ་ཕྱིན་ནས་གྱོན་གོས་ཤིག་ཉོ་རྩིས་བྱས་ཀྱང༌། ཁོང་བུ་མོའི་གྱོན་ཆས་སྐོར་ཆ་རྒྱུས་མེད་སྟབས་གང་འདྲ་ཞིག་ཉོ་དགོས་མིན་མ་ཤེས། དེ་ནས་ཁོས་བསམ་བློ་ཞིག་བཏང་སྟེ་ ""གཅིག་བྱས་ན་མི་སུ་རུང་ཞིག་གིས་ཨེན་ལ་གྱོན་གོས་སྙིང་རྗེ་མོ་ཞིག་ཉོ་རོགས་བྱེད་ཐུབ་ལས་ཆེ། འོན་ཀྱང་སུ་ཞིག་གིས་རོགས་པ་བྱེད་ཐུབ་བམ་? གང་ལྟར་མེ་རི་ལ་ལ་དྲིས་ན་འགྲིག་རྒྱུ་མ་རེད། དེ་མིན་ཨ་ཝན་ལེས་ཀྱི་བུད་མེད་མང་པོ་ཞིག་ངས་ངོ་ཤེས་ཀྱི་མེད།'' སྙམ་ནས་ཡིད་ཙམ་ལུས། དེ་ནས་གློ་བུར་དུ་ ""ཨོ་རེད།! ད་ངས་ཧ་གོ་སོང༌། ལྕམ་སྐུ་ལེན་ཌི་ལ་བཤད་ན་མོས་རོགས་པ་བྱེད་ངེས་རེད་'' སྙམ་ནས་ལེན་ཌི་ལ་དེ་ལྟར་བཤད་པ་ན། མོས་ ""ཨོ་ ཡིན་དང་ཡིན། དེ་ངས་ཁྱོད་ལ་རོགས་པ་བྱེད་ཆོག འོན་ཀྱང་མེ་རི་ལ་ལ་བཤད་མི་ཉན། གནས་ཚུལ་དེས་མོ་ཧང་སང་བ་ཞིག་བཟོ་རྒྱུ་ཡིན་'' ཞེས་བཤད།\nཡེ་ཤུའི་འཁྲུངས་སྐར་ཉིན་ཨེན་སྤྲོ་སེམས་འཁོལ་བའི་ངང་ཞོགས་པ་སྔ་པོ་ནས་ཡར་ལངས་ཏེ་ སྒེའུ་ཁུང་ནས་ཕྱི་ལ་བལྟས་པས། དེ་དུས་སུ་ཕྱི་ལོགས་ཀྱི་ཤིང་སྡོང་དེ་དག་ཁ་བས་གཡོགས་ཏེ་དཀར་ཕུང་ཕུང་དུ་འདུག\nདེ་ནས་མོ་རང་འོག་ཁང་གི་ཐབ་ཚང་དུ་རྒྱུག་ཡོང་དུས་མ་ཐི་ཡིས་ཀྱིས་མོ་ལ་གྱོན་གོས་གསར་པ་དེ་སྤྲད་པས་མོ་རང་གི་མིག་ནས་མཆི་མ་ཤོར། མ་ཐི་ཡུས་ཧང་སང་སྟེ་ན་རེ་ ""དོན་དག་ཅི་ཞིག་བྱུང་སོང༌།! ཁྱེད་རང་གྱོན་གོས་འདི་ལ་དགའ་པོ་མེད་པ་ཡིན་ནམ།?'' ཞེས་དྲིས་པར། ཨེན་གྱིས་ ""ག་པ་ག་པར་ ཐུགས་རྗེ་ཆེ། ང་གྱོན་གོས་འདི་ལ་ཧ་ཅང་གི་དགའ་པོ་ཡོད། འདི་ནི་ཇི་འདྲའི་སྙིང་རྗེ་བ་ལ། ང་རང་དགའ་རྒྱུ་མང་དྲག་པས་མིག་ནས་མཆི་མ་ཤོར་བ་རེད།'' ཅེས་བཤད།\nདེའི་དགོང་མོར་ཨེན་གྱིས་མོ་རང་གི་གྱོན་གོས་གསར་པ་དེ་གོན་ནས་གླུ་གཞས་སྤྲོ་ཚོགས་སུ་ཞུགས། མ་ཟད་སྙན་ངག་ཚན་པ་གཉིས་པོ་དེ་ཡང་སྙན་ཞིང་འཇེབས་པར་གྱེར་འདོན་བྱས། མ་ཐི་ཡུས་དང་མེ་རི་ལ་གཉིས་ཀྱང་སྤྲོ་ཚོགས་དེར་ཞུགས།\nདེ་རྗེས་ཁོང་ཚོ་ཐབ་ཁའི་འཁྲིས་སུ་བསྡད་ནས་གླེང་མོལ་བྱས། སྐབས་དེར་མ་ཐི་ཡུས་ཀྱིས་ ""དེ་རིང་དགོང་མོ་ཨེན་གྱིས་དཔེ་མི་སྲིད་པའི་ཡག་པོ་བྱས་སོང་'' ཞེས་ལབ་པར་མེ་རི་ལ་ཡིས་ཀྱང་ ""རེད། དངོས་གནས་རེད། མོ་རང་ནི་ཇི་འདྲའི་རིག་ཡག་ཅིག་རེད། མ་ཟད་མོ་རང་གིས་གྱོན་གོས་གསར་པ་དེ་གོན་པས་ཧ་ཅང་གི་སྙིང་རྗེ་མོར་ཆགས་སོང༌།'' ཅེས་སྨྲས་པར་མ་ཐི་ཡུས་ཀྱིས་ ""མོ་རང་ལོ་ན་བཅུ་གསུམ་ལ་ཏག་ཏག་སླེབས་པ་ཡིན་པས། ཉིན་གཅིག་མོས་ཨ་ཝན་ལེས་ཀྱི་སློབ་གྲྭ་ཐོན་འགྲོ་གི་རེད། དེས་ན་ངེད་གཉིས་ཀྱིས་མོ་རང་གི་མ་འོངས་པའི་སྐོར་ལ་བསམ་བློ་ཞིག་གཏོང་དགོས་ཀྱི་འདུག'' ཅེས་བཤད།\nདཔྱིད་དུས་ཀྱི་ཉིན་གུང་ཞིག་ལ་མེ་རི་ལ་ཡི་སེམས་སུ་ ""ཁོར་ཡུག་འདི་ནི་ཅི་འདྲའི་མཛེས་ཤིང་ཡིད་དུ་འོང་བ་ཞིག་རེད་ཨང༌། གང་ལྟར་ཨེན་ནང་ལ་བསྡད་ཡོད་པས། ཕར་ཕྱིན་ནས་མོ་རང་ལ་མེ་ཚ་པོ་ཞིག་བཏང་བཅུག་སྟེ་ཇ་ཞིམ་པོ་ཞིག་འཐུང་དགོས་'' སྙམ་བཞིན་བདེ་ཉམས་ཤིག་དང་བཅས་རང་ཁྱིམ་དུ་ལོག\nའོན་ཀྱང་ཨེན་ནི་གྷི་རེན་གྷེ་བྷོལ་ལ་མཐོང་རྒྱུ་མེད་པ་མ་ཟད། མེ་ཡང་བཏང་མི་འདུག་ཅིང་ཇ་བཟོ་རྒྱུའི་གྲ་སྒྲིག་ཙམ་ཡང་བྱས་མེད། མེ་རི་ལ་ཁོང་ཁྲོ་ལངས་ཏེ་ ""མོ་རང་གང་དུ་ཕྱིན་པ་ཡིན་ནམ། ཡང་ཌ་ཡ་ན་དང་མཉམ་དུ་རྩེད་མོ་རྩེད་སར་ཕྱིན་པ་མིན་ནམ།? གང་ལྟར་མོ་རང་གིས་སྔོན་ལ་ནང་ལས་དེ་ཚོ་བྱེད་དགོས་པ་རེད་'' སྙམ་བཞིན་བསྡད།\nདེ་ནས་མ་ཐི་ཡུས་ཞིང་ཁ་ནས་ཚུར་རང་ཁྱིམ་དུ་ལོག་སྟེ་ཁོང་གཉིས་ཀྱིས་ཇ་འཐུང༌། འོན་ཀྱང་ཨེན་ནི་ཡོང་རྒྱུ་མེད་ལ་ས་ཡང་རུབ་པར་བརྟེན། མེ་རི་ལ་ཐོག་ཁར་ཨེན་གྱི་མལ་ཁང་དུ་བལྟ་བར་ཕྱིན་དུས་བུ་མོ་ཨེན་ནི་མོ་རང་གི་མལ་ཁྲིའི་སྒང་དུ་བསྡད་ཡོད་པ་མཐོང་བས། མེ་རི་ལ་ཧང་སང་སྟེ་ན་རེ་ ""དོན་དག་ཅི་ཞིག་བྱུང་སོང༌། ཁྱོད་ན་བ་མ་ཡིན་ནམ།?'' ཞེས་དྲིས་པར་ཨེན་གྱིས་སེམས་མི་སྐྱིད་པའི་ངང་ནས་ ""མ་རེད། འོན་ཀྱང་ཁྱོད་ཀྱིས་ངའི་སྐྲ་ལ་ཅིག་ལྟོས་དང༌།'' ཟེར་བར་མེ་རི་ལ་ཡིས་ཨེན་གྱི་སྐྲ་ལ་བལྟས་དུས་དེ་ནི་ལྗང་གུར་གྱུར་འདུག་པས་ ""ཨེན་! ཁྱོད་ཀྱིས་ཅིའི་ཕྱིར་དུ་སྐྲ་ལྗང་གུར་བསྒྱུར་བ་ཡིན།?'' ཞེས་གཤེ་གཤེ་བཏང་བར། ཨེན་གྱིས་ ""ངས་ཚོན་བཏང་བ་ཡིན། ང་རང་ངའི་སྐྲ་དམར་དེ་ལ་འཚིག་པ་ཟ་གི དེ་རིང་མི་ཞིག་གྷི་རེན་གྷེ་བྷོལ་དུ་ཡོང་ནས་ང་ཚོར་ཅ་ལག་རེ་བཙོང་དགོས་ཟེར། དེ་ནས་ངས་ཁོང་གི་སྒམ་ནང་ནས་སྐྲ་ནག་པོ་བཟོ་སྤྱད་ཀྱི་ཤེལ་དམ་ཞིག་མཐོང་སོང༌། དེ་བརྟེན་ངས་དེ་ཉོས་པ་ཡིན། འོན་ཀྱང་ཚོན་རྩི་དེས་ངའི་སྐྲ་ལྗང་གུར་བསྒྱུར་སོང༌།'' ཞེས་ངུ་ངག་དང་བཅས་དེ་ལྟར་བཤད་པར་མེ་རི་ལ་ཡིས། ""རྒྱུགས་ རྒྱུགས་! སྐྲ་འཁྲུད་པར་རྒྱུགས་!'' ཞེས་ལབ།\nདེ་ནས་ཨེན་གྱིས་མོ་རང་གི་སྐྲ་ཅི་ལྟར་ཁྲུས་ཀྱང་ཚོན་མདོག་ལྗང་གུ་དེ་འདག་མ་ཐུབ་པ་ན་འདི་ལྟར་ ""ཨོ་! མེ་རི་ལ་ ད་ངས་ཅི་ཞིག་བྱས་ན་བཟང༌། བུ་མོ་གཞན་པ་རྣམས་ཀྱིས་ང་ལ་འཕྱྭ་ལད་རྒྱག་གི་རེད། དེས་ན་ང་སློབ་གྲྭར་ཡང་འགྲོ་ནུས་ས་མ་རེད་'' ཅེས་བཤད།\nདེ་ནས་ཨེན་བདུན་ཕྲག་གཅིག་ཙམ་རིང་རང་ཁྱིམ་ནས་བསྡད་དེ། མོ་རང་གིས་ཉིན་ལྟར་རང་གི་སྐྲ་ཁྲུས་ནའང་ཚོན་མདོག་ལྗང་གུ་དེ་འདག་མ་ཐུབ་པས། མེ་རི་ལ་ཡིས་ ""ད་ཁྱོད་ཀྱི་སྐྲ་གཏུབ་ན་མ་གཏོགས་ཡོང་ས་མ་རེད།'' ལབ་སྟེ་ཨེན་གྱི་སྐྲ་གཏུབ་ནས་ཐུང་ཐུང་བཟོས། སྐབས་དེར་ཨེན་གྱིས་ ""ད་ནས་བཟུང་དུས་ནམ་ཡང་ངས་རང་ཉིད་ཀྱི་སྐྲ་དམར་དེ་ལ་འཚིག་པ་ཟ་གི་མིན་'' ཞེས་ལབ།\nརྗེས་སུ་མོ་རང་ཕྱིར་སློབ་གྲྭ་ལ་ཕྱིན་པ་ན་མོའི་གྲོགས་མོ་རྣམས་ཀྱིས་མོ་རང་གི་སྐྲ་ཐུང་ཐུང་དེ་མཐོང་བས་ཁོང་ཚོ་ཧང་སང་བར་གྱུར། འོན་ཀྱང་མོ་རང་གིས་སྐྲ་ལ་ཚོན་བཏང་བའི་སྐོར་སོགས་གཏན་ནས་བཤད་མེད། དེ་ནས་བདུན་ཕྲག་ཁ་ཤས་ཕྱིན་པ་ན། ཨེན་གྱི་སྐྲ་ནི་དེ་སྔོན་ལ་ལྟོས་ཏེ་ཅུང་ཙམ་ཡག་ཏུ་ཕྱིན་ནས་ཚོན་མདོག་དམར་པོ་དེ་ཡང་མི་སྣང་བར་གྱུར།\nདབྱར་གཞུང་གི་ཉིན་མོ་ཞིག་ལ། བུ་མོ་ཨེན་མོ་རང་གི་གྲོགས་མོ་ཚོ་དང་ལྷན་དུ་ཌ་ཡ་ནའི་སྡོད་ཁང་ཉེ་འཁྲིས་ཀྱི་གཙང་པོའི་ཁར་ཕྱིན་པ་ན། དེར་ཤིང་གྲུ་རྙིང་ཟད་ཅིག་ཡོད་པ་མཐོང་བས་ཨེན་ན་རེ་ ""གྲོགས་མོ་ཚོ། འདིར་ཤོག་དང༌། ང་ཚོས་རྩེད་མོ་ཞིག་རྩེད། དེ་སྔོན་སློབ་གྲྭའི་ནང་ནས་བུ་མོ་ ཨེ་ལེ་ནེའི་ སྐོར་གྱི་སྙན་ངག་དེ་ཁྱོད་ཚོས་དྲན་གྱི་འདུག་གམ། མོ་རང་བརྩེ་དུངས་ཀྱི་རྙི་ལ་ཐོགས་ཏེ་སེམས་མ་སྐྱིད་པར་གྱུར་ནས། ཤིང་གྲུ་ཞིག་ཏུ་བསྡད་དེ་གཙང་པོར་བསྐྱུར་བས་མོ་རང་ཤི་བ་རེད། དེ་ནས་ཤིང་གྲུ་དེ་ཆུས་ཁྱེར་ནས་གྲོང་ཁྱེར་འཁྲིས་སུ་སླེབས་སྐབས་ཡུལ་མི་ཀུན་དེ་ལ་བལྟ་རུ་ཡོང༌། དེས་ན་ངས་བུ་མོ་ ཨེ་ལེ་ནེ་ ཡིན་ཁུལ་གྱིས་ཤིང་གྲུ་དེའི་ནང་བསྡད་དེ་གཙང་པོར་བསྐྱུར་ན་ཆུས་ཁྱེར་ནས་ཟམ་འོག་ཏུ་འགྲོ། ཁྱེད་རྣམས་དེར་རྒྱུགས་ལ་ང་ཟམ་ཁ་ནས་སྒུག་སྡོད།'' ཅེས་ལབ།\nདེ་ནས་ཨེན་ཤིང་གྲུ་དེའི་མཐིལ་དུ་འཛུལ་བ་ན། བུ་མོ་ཚོས་མོ་རང་གི་ལག་པར་མེ་ཏོག་གང་མང་བཞག་རྗེས། མོ་རང་གིས་མིག་གཉིས་བཙུམས་ཏེ་ཤིང་གྲུ་དེའི་ནང་གན་རྐྱལ་དུ་ཉལ། དེའི་ཙ་ན་བུ་མོ་གཞན་དག་ཚོས་ ""ཨོ་ ཨེན་ནི་དངོས་གནས་དྲང་གནས་ཤི་བ་དང་གཅིག་པ་གཅིག་རྐྱང་རེད།'' ཅེས་ལབ་སྟེ་ཁོང་ཚོས་ཤིང་གྲུ་དེ་གཙང་པོའི་དཀྱིལ་དུ་དེད་ནས་མོ་རང་ཚོ་ཟམ་པ་ཡོད་སར་རྒྱུག་ནས་སོང༌།\nགཙང་པོ་དེ་ནི་ཧ་ཅང་མགྱོགས་ལ་ཉེན་ཁ་ཆེན་པོ་ཞིག་ཡིན་ལ། ཤིང་གྲུ་དེ་ཡང་རྙིང་ཟད་དུ་སོང་སྟེ་མཁྲེགས་པོ་མེད་པར་བརྟེན། གློ་བུར་དུ་ཤིང་གྲུ་དེའི་ནང་ཆུ་ཕོན་ཆེ་འཕྱུར་འོང་བས་ཨེན་ཞེད་སྣང་ཤུགས་དྲགས་དང་བཅས་ཏེ་ཡར་ལངས། དེ་ནས་ཤིང་གྲུ་དེ་སྡོང་པོ་ཞིག་བརྒྱུད་ནས་འགྲོ་སྐབས་མོ་རང་གིས་ལག་པ་གཉིས་ཀྱིས་ཤིང་སྡོང་དེ་ལ་དམ་པོར་འཐམ། འོན་ཀྱང་ཤིང་གྲུ་དེ་གཙང་པོས་ཁྱེར་བས་གང་འཚམ་ཞིག་ནས་གཙང་པོའི་འོག་ཏུ་ཉུག\nཌ་ཡ་ན་དང་བུ་མོ་གཞན་པ་ཚོས་ཟམ་ཁ་ནས་བསྒུག་བསྡད་པ་ན་ཤིང་གྲུ་དེ་ཆུས་ཁྱེར་འོང་བ་མཐོང་ཡང་ཨེན་ནི་མཐོང་ས་ན་མེད། དེ་ནས་བུ་མོ་ཚོ་རྔམ་སྐྲག་སྐྱེས་ཏེ་མྱུར་སྟབས་ཀྱིས་ཌ་ཡ་ནའི་སྡོད་ཁང་དུ་བརྒྱུགས་ཡོང་ནས་སྐད་ཤུགས་ཆེན་པོས་ ""ཨེན་ཆུས་ཁྱེར་སོང༌།! མོ་ལ་རོགས་པ་བྱེད་དུ་ཤོག!'' ཅེས་སྐད་བཏང༌།\nཨེན་ནི་རློན་པར་གྱུར་ཏེ་ཧ་ཅང་འཁྱགས། འོན་ཀྱང་མོ་རང་གི་ལག་པར་རྨས་སྐྱོན་ཕོགས་པའི་རྐྱེན་གྱིས། ཤིང་སྡོང་དེ་ལ་འཇུ་ཐུབ་ཙམ་ལས་འགུལ་ཀྱོག་གང་ཡང་བྱེད་མ་ཐུབ་པར་ཐང་ཆད་དེ་ལུས་ཙ་ན། མོ་རང་གིས་སྐད་ཤུགས་ཡོད་ཚད་ཀྱིས་ ""རོགས་པ་གྱིས་དང༌།! རོགས་པ་གྱིས་དང༌།! འདིར་མི་གཅིག་ཀྱང་ཡོང་མཁན་མེད་པ་ཅི་ཡིན།'' ཞེས་སྐད་བཏང༌།\nགློ་བུར་དུ་ཤིང་གྲུ་ཆུང་ངུ་ཞིག་གི་ནང་བུ་ཞིག་བསྡད་དེ་གཙང་པོའི་ནང་མར་སླེབས་ཡོང་བ་དེ་ནི་གྷེ་བྷོར་ཌི་རེད། ཁོས་ཨེན་མཐོང་བས་ཧང་སང་སྟེ་སྨྲས་པ་ ""ཨེན་! ཁྱོད་ཀྱིས་འདིར་ཅི་ཞིག་བྱེད་ཀྱིན་ཡོད་?'' ཅེས་དྲིས་པར་ཨེན་གྱིས་ཀྱང་ཇི་བཞིན་དུ་བཤད། དེ་ནས་གྷེ་བྷོར་ཌི་ཡིས་གྲུ་ཆུང་ཤིང་སྡོང་འཁྲིས་སུ་ཁ་ལོ་བསྒྱུར་ནས། ཁོའི་ལག་པ་ཕར་བརྐྱངས་ཏེ་བུ་མོ་ཨེན་ཁོ་རང་གི་གྲུ་ཆུང་ནང་དུ་ཚུར་འཐེན། འོན་ཀྱང་ཨེན་གྱིས་ཁོའི་གདོང་ལ་ལྟ་ཙམ་ཞིག་ཀྱང་མ་བྱས་པར་སྐད་གདངས་ཆུང་ངུའི་སྒོ་ནས་ ""ཐུགས་རྗེ་ཆེ་'' ཞེས་སྨྲས།\nདེ་ནས་གྷེ་བྷོར་ཌི་ཡིས་ ""སྐུ་མཁྱེན་ ད་ནས་བཟུང་ངེད་གཉིས་ཀྱིས་གྲོགས་པོ་བསྒྲིག དེ་སྔོན་ངས་སློབ་གྲྭའི་ནང་ནས་ཁྱོད་ཀྱི་སྐྲ་ལ་དམའ་འབེབ་བྱས་པར་དགོངས་དག་ཞུ། དེང་སྐབས་ཁྱོད་ཀྱི་སྐྲ་ནི་ཧ་ཅང་གི་སྙིང་རྗེ་མོར་གྱུར་འདུག'' ཅེས་ལབ་ན་ཡང་ཨེན་གྱིས། ""མིན། ངས་དུས་ནམ་ཡང་ཁྱོད་དང་ལྷན་དུ་གྲོགས་པོ་བསྒྲིག་གི་མ་རེད།'' ཅེས་ལན་བཏབ་པ་ན། གྷེ་བྷོར་ཌི་ཁོང་ཁྲོ་ལངས་ཏེ་ ""ཨོ་ འགྲིག་གི་རེད། ད་ནས་བཟུང་ངས་ཀྱང་ཁྱོད་ལ་དུས་ནམ་ཡང་སྐད་ཆ་བཤད་ཀྱི་མིན།'' ཅེས་བཤད།\nསྤྱི་ཟླ་བཅུ་གཅིག་པའི་ནང་ཞིག་ཏུ། མེ་རི་ལ་དང་ཨེན་གཉིས་ཁོང་ཚོའི་ཐབ་ཚང་ནང་བསྡད་ཡོད། སྐབས་དེར་མེ་རི་ལའི་མིག་གཉིས་ལ་ན་ཟུག་གཏོང་ཞིང་གསོན་ཉམས་ཡང་ཤོར་འདུག ན་ཟུག་དེས་དུས་ནམ་ཡིན་ཡང་མོ་རང་ལ་དཀའ་ལས་ཁག་པོ་བཟོས། གང་ལྟར་མེ་རི་ལའི་སེམས་སུ་ ""ང་རང་སང་ཉིན་གྲོང་ཁྱེར་དུ་ཕྱིན་ནས་མིག་ཤེལ་ཞིག་བཟོ་དགོས་'' སྙམ། བུ་མོ་ཨེན་ཐབ་ཁའི་འཁྲིས་སུ་བསྡད་ནས་དཔེ་དེབ་ཅིག་ལ་བལྟས་འདུག་པར། མེ་རི་ལ་ཡིས་མོ་ལ་བལྟས་འདུག་གོ།\nམེ་རེས་ལ་ནི་ཨེན་ལ་ཧ་ཅང་གི་བརྩེ་བོ་ཡོད་ཅིང་ཡང་ནས་ཡང་དུ་ཨེན་ལ་གྱོན་གོས་སྙིང་རྗེ་མོ་དེ་འདྲ་བཟོས། དེ་ནས་མེ་རི་ལ་ཡིས་ ""ཨེན་ དེ་རིང་ལྕམ་སྐུ་སི་ཊེ་སིས་འདིར་ཕེབས་ནས་ཁྱོད་ཀྱི་མ་འོངས་པའི་མདུན་ལམ་སྐོར་གླེང་མོལ་བྱས་སོང༌། ཁྱེད་རང་ཆར་ལི་ཁྲོན་གྱི་རྒྱལ་མོའི་མཐོ་སློབ་ཏུ་འགྲོ་འདོད་ཡོད་དམ།? ཁྱོས་ཀྱིས་མ་འོངས་པར་སློབ་དགེ་བྱེད་འདོད་ཡོད་དམ།?'' ཞེས་དྲིས་པར། ཨེན་གྱིས་མིག་ཟུང་ལས་འོད་ཆེམས་ཆེམས་བྱེད་བཞིན་ ""ཨོ་! ཡོད་དང་ཡོད། འོན་ཀྱང་རྒྱལ་མོའི་མཐོ་སློབ་ལ་ཧ་ཅང་གི་སློབ་ཡོན་ཆེན་པོ་སྤྲོད་དགོས་པ་མ་ཡིན་ནམ།?'' ཞེས་ལབ་དུས་མེ་རི་ལ་ཡིས་ ""རེད་རེད། སློབ་ཡོན་ཆེན་པོ་རེད། འོན་ཀྱང་མ་ཐི་ཡུས་དང་ངེད་གཉིས་ཀྱིས་ཁྱོད་ལ་འགྲོ་སོང་གཏོང་ཆོག'' ཅེས་བཤད།\nཨ་ཝན་ལེས་ནས་རྒྱལ་མོའི་མཐོ་སློབ་ཏུ་ཞུགས་པའི་སློབ་ཕྲུག་དྲུག་བྱུང་ཞིང༌། ཁོང་ཚོས་སློབ་གྲྭ་ཐོན་ཏེ་རྒྱལ་མོའི་མཐོ་སློབ་ཏུ་ཞུགས་ནས་སློབ་ཚན་དང་པོ་དེ་ཡང་ཚུགས་འགོ་ཤར། འཛིན་གྲྭའི་ནང་ནས་རིག་པ་ཡག་ཤོས་དང་སློབ་སྦྱོང་ལ་བརྩོན་ཤོས་ནི་ཨེན་དང་གྷེ་བྷོར་ཌི་གཉིས་ཡིན་པས། ཡིག་ཚད་སྐབས་ལན་རེར་ཨེན་གྱིས་ཨང་དང་པོ་ལེན་གྱིན་ཡོད་ཅིང༌། སྐབས་རེར་བྷེ་བྷོར་ཌི་ཡིས་ཨང་དང་པོ་ལེན་གྱིན་ཡོད། གྷེ་བྷོར་ཌི་ནི་ཁོང་ཚོའི་འཛིན་གྲྭའི་ནང་གི་བུ་མོ་གཞན་དག་རྣམས་ལ་ཧ་ཅང་གི་འཆམ་པོ་དང་བརྩེ་བོ་ཡོད་ན་འང༌། ཁོས་དུས་ནམ་ཡང་ཨེན་ལ་སྐད་ཆ་བཤད་ཀི་མེད། བུ་མོ་ཨེན་གྱིས་གྷེ་བྷོར་ཌི་ཡི་སྐོར་ལ་བསམ་བློ་ཞིག་བཏང་སྟེ་མོ་རང་གི་སེམས་གཏིང་ནས་དགོངས་དག་སྙམ་བཞིན་ད་ནས་བཟུང་ངས་དུས་ནམ་ཡང་གྷེ་བྷོར་ཌི་ལ་ཁོང་ཁྲོ་མི་བྱེད་བསམ།\nརྒྱལ་མོའི་མཐོ་སློབ་ནི་ཧ་ཅང་གི་སྤྲོ་སྐྱིད་ལྡན་ཞིང་ཡིད་དུ་འཐད་པ་ཞིག་ཡིན་སྟབས་དུས་ཚོད་དེ་ཡང་ཅི་འདྲའི་འགྲོ་མགྱོགས་པ་ལ། དགུན་གྱི་དུས་ཚིགས་ཕྱིན་ཏེ་དཔྱིད་ཀྱི་དཔལ་ཡོན་བཞད་ཅིང༌། རིམ་བཞིན་དབྱར་གཞུང་གི་དུས་ཚིགས་ཀྱང་སླེབས། དུས་ཡུན་རིང་བའི་དབྱར་ཁའི་གུང་སེང་ལ་སླེབས་པ་ན། ཨེན་གྱིས་རང་གི་དཔེ་དེབ་སོགས་སྒམ་ནང་དུ་བསྡུ་གསོག་བརྒྱབ་སྟེ་རང་ཁྱིམ་དུ་ལོག\nདེ་ནས་བུ་མོ་ཨེན་གྱིས་མེ་རི་ལ་ལ་ ""ངས་ད་རེས་གུང་སེང་སྐབས་སྐྱིད་པོ་གཏོང་བ་ལས་སློབ་སྦྱོང་བྱེད་ཀྱི་མིན།'' ཞེས་བཤད་དེ་གུང་སེང་སྐབས་གླིང་ཁ་གཏོང་སར་ཕྱིན་ཅཔ་མ་ཟད། གླུ་གཞས་སྤྲོ་ཚོགས་སོགས་སུའང་ཞུགས། དེ་ནས་དགོང་མོ་ཞིག་ལ་ལྕམ་བྷེ་རིས་ཀྱིས་ཁོང་ཚོ་བྱེ་དཀར་གྱི་མགྲོན་ཁང་ཞིག་ཏུ་དགོང་དྲོའི་ཞལ་ལག་ལ་སྐད་བཏང༌།\nསྐབས་ཤིག་ལྕམ་སྐུ་ལེན་ཌི་ མེ་རི་ལའི་ནང་དུ་གསོལ་ཇ་འཐུང་བར་ཡོང་དུས་མོས་མེ་རི་ལ་ལ་བཤད་རྒྱུར་ ""དེང་སང་མ་ཐི་ཡུས་ཀྱི་ཞལ་མདངས་ཡག་པོ་རང་མི་འདུག'' ཅེས་བཤད་པར་མེ་རི་ལ་ཡིས་ ""རེད་རེད། ཁོང་གི་ལས་ཀ་ནི་ཤུགས་ལས་རེད། དེས་མི་ཚད་བདུན་ཕྲག་སྔོན་མའི་ནང་ནས་ཁོང་གི་སྙིང་ལ་ན་ཚ་ཞིག་སླེབས་བྱུང༌། འོན་ཀྱང་ཁོང་གིས་གཟབ་གཟབ་གནང་གི་ཡོད།'' ཅེས་བཤད། ཡང་ལྕམ་སྐུ་ལེན་ཌི་ཡིས་ ""ཨེན་གྷི་རེན་གྷེ་བྷོལ་ལ་སླེབས་པ་ནས་བཟུང་ངས་མོ་རང་གི་སྐོར་ལ་སྐད་ཆ་སྡུག་ཀྱག་དེ་འདྲ་ལབ་པ་ཡིན། གང་ལྟར་དེ་ཚོ་ངས་ནོར་འཁྲུལ་བཟོས་པ་ཞིག་རེད། འོན་ཀྱང་དེང་སྐབས་མོ་རང་སྙིང་རྗེ་མོ་འདུག་ལ་མོས་ཁྱེད་གཉིས་ལ་རོགས་པ་ཡང་གང་ལེགས་བྱེད་ཀྱི་འདུག'' ཅེས་བཤད།\nཨེན་ནི་དབྱར་ཁའི་གུང་སེང་སྐབས་ཧ་ཅང་གི་སྐྱིད་པོ་བྱུང༌། དེ་ནས་གུང་སེང་གྲུབ་རྗེས་མོ་རང་ཕྱིར་སློབ་གྲྭ་རུ་ཕྱིན། རྒྱལ་མོའི་མཐོ་སློབ་ཀྱི་སློབ་ཚན་རྣམས་ཡང་བསྐྱར་འགོ་བཙུགས་སོང་བས། མོ་རང་གིས་ལོ་གཅིག་གི་སློབ་ཚན་དེ་ལ་སྦྱངས་བརྩོན་བྱས་པ་མ་ཟད། ཐུགས་སྤྲོ་གཏོང་ས་དང་གླུ་གཞས་སྤྲོ་ཚོགས་སོགས་སུའང་ཕྱིན།\nམེ་རི་ལ་ཡིས་ཨེན་ལ་བལྟས་ཏེ་སེམས་ཅུང་ཙམ་མི་སྐྱིད་པའི་པའི་ངང་ནས་ ""མོ་རང་ནི་ད་ལོ་ནས་ལོ་བཅོ་ལྔར་སོན་པ་རེད། ད་མོ་རང་བུ་མོ་སྨད་བྱང་ཆགས་འདུག'' སྙམ། སྤྱི་ཟླ་དྲུག་པ་ཤར་བ་ན་ཨེན་དང་མོ་རང་གི་གྲོགས་མོ་ཚོ་ཆར་ལི་ཁྲོན་དུ་ཕྱིན་ནས་བདུན་ཕྲག་གཅིག་གི་རིང་རྒྱལ་མོའི་མཐོ་སློབ་ཀྱི་ཡིག་ཚད་ལ་གྲ་སྒྲིག་བྱས།\nདེ་ནས་ཨེན་རང་ཁྱིམ་དུ་ལོག་སྐབས་ཌ་ཡ་ན་ཡང་གྷི་རེན་གྷེ་བྷོལ་ལ་བསྡད་ཡོད་པས་མོ་རང་གིས་ ""ཨེན་! ཡིག་ཚད་གང་འདྲ་བྱུང་སོང་?'' ཞེས་དྲིས་པར་ཨེན་གྱིས་ ""ཡིག་ཚད་དེ་ཚོ་ཧ་ཅང་གི་དཀའ་ལས་ཁག་པོ་འདུག ད་ཡིན་ན་ང་རང་ཐང་ཆད་སོང་'' ཞེས་ལན་བཏབ།\nབདུན་ཕྲག་གསུམ་འདས་པའི་དགོང་མོ་ཞིག་ལ་ཨེན་མོ་རང་གི་སྒེའུ་ཁུང་འཁྲིས་སུ་བསྡད་ཡོད། དབྱར་གཞུང་གི་དགོང་མོ་དེ་ནི་ཇི་འདྲའི་ཡིད་དུ་འོང་བ་ཞིག ཀུན་གསལ་སྒེག་མོའི་ནུབ་མཐའ་ན་དམར་ལམ་མེར་མཚམས་སྤྲིན་གྱི་ཕུང་པོ་ནི་ག་ལེར་གཡོ་ཞིང་མཆིས།\nགློ་བུར་དུ་ཌ་ཡ་ནའི་ལག་པར་ཚགས་ཤོག་ཅིག་ཁྱེར་ནས་དགའ་སྤྲོའི་འཛུམ་མདངས་དང་བཅས་ཏེ་ཨེན་གྱི་རྩར་རྒྱུག་ཡོང་ནས་ ""ཨེན་! ཁྱེད་རང་རྒྱལ་མོའི་མཐོ་སློབ་ཀྱི་ཡིག་ཚད་ཨང་དང་པོ་རེད་ཅེས་བྲིས་འདུག ཁྱེད་རང་དང་གྷེ་བྷོར་ཌི་གཉིས་རེད། ཁྱེད་རང་ཨེ་ལེན་ཌི་ཡི་སློབ་ཕྲུག་ཡོངས་ནས་ཆེས་ཕུལ་དུ་བྱུང་བ་དེ་རེད་འདུག'' ཅེས་བཤད།\nཨེན་གྱིས་ཚགས་ཤོག་དེ་ལ་ཅིག་བལྟས་དུས། དེར་སློབ་ཕྲུག་ཉིས་བརྒྱའི་མིང་ཐོ་བྲིས་ཡོད་ཀྱང༌། མོ་རང་དང་གྷེ་བྷོར་ཌི་གཉིས་མིང་གཞུང་གི་ཨང་དང་ཤོས་དེར་ཡོད་པ་མཐོང་བས། དགའ་ཞིང་སྤྲོ་བའི་ངང་ནས་ ""ཨོ་! ཇི་འདྲའི་དགའ་བ་ལ་'' ཞེས་བཤད།\nདེ་ནས་མོ་རང་མེ་རི་ལ་དང་མ་ཐི་ཡུས་གཉིས་ཀྱི་རྩར་བརྒྱུགས་ཏེ་གནས་ཚུལ་ཞུས་ཤིང༌། ལྕམ་སྐུ་ལེན་ཌི་དང་ལྕམ་ཨེ་ལེན་སོགས་ལ་ཞུས་རྗེས་ཁོང་ཚོ་ཚང་མས་ ""ཨེན་! ཁྱོད་ཀྱིས་དཔེ་མི་སྲིད་པའི་ཡག་པོ་བྱས་འདུག'' ཅེས་ལབ།\nབུ་མོ་ཨེན་རྒྱལ་མོའི་མཐོ་སློབ་ཏུ་ཕྱིན་ཏེ་སློབ་སྦྱོང་གི་གོ་སྐབས་ལོངས་སུ་སྤྱད། མོ་རང་གྷེ་བྷོར་ཌི་དང་འཛིན་གྲྭ་གཅིག་པ་ཡིན་ཀྱང་ཁོང་གཉིས་ལ་སྐད་ཆ་བཤད་རེས་མེད། དེའི་ལོ་མཇུག་དེར་ཁོང་ཚོར་ཡིག་ཚད་ཧ་ཅང་གི་མང་ནའང༌། མོ་རང་གི་རྒྱུགས་འབྲས་གཟིངས་སུ་ཐོན་སྟབས་སློབ་གྲྭ་གཞན་པ་ཞིག་སྟེ་རེ་ཌི་མོན་ཌི་མཐོ་སློབ་ཏུ་དམིགས་བསལ་གྱི་ས་མིག་ཐོབ། གྷེ་བྷོར་ཌི་ཡིས་ཀྱང་མོ་དང་གཅིག་མཚུངས་ཀྱི་ས་མིག་དེ་ཐོབ།\nདེ་ནས་ཨེན་རང་ཁྱིམ་དུ་ལོག་པ་ན་ཌ་ཡ་ན་ཡང་མོ་ལ་འཚམས་འདྲི་བྱེད་དུ་འོང་བས། ཨེན་གྱིས་མོ་ལ་ ""ད་རེས་ང་ལ་གྷི་རེན་གྷེ་བྷོལ་དུ་ཆེས་སྤྲོ་སེམས་འཁོལ་བའི་ཟླ་གསུམ་གྱི་གུང་སེང་ཡོད། དེ་གྲུབ་རྗེ་རེ་ཌི་མོན་ཌི་མཐོ་སློབ་ཏུ་འགྲོ་དགོས་'' ཞེས་བཤད་པར་ཌ་ཡ་ན་ཡིས་ ""གྷེ་བྷོར་ཌི་ཡི་ཨ་ཕ་ལ་སློབ་ཡོན་སྤྲོད་རྒྱུ་མེད་པ་ཡིན་ནམ། གང་ལྟར་ཁོང་རེ་ཌི་མོན་ཌི་མཐོ་སློབ་ཏུ་འགྲོ་གི་མི་འདུག དེ་འདྲ་སོང་ཙང་གྷེ་བྷོར་ཌི་ཡིས་ཨ་ཝན་ལེས་ཀྱི་སློབ་གྲྭར་སློབ་དགེ་བྱས་ནས་སྡོད་རྒྱུ་རེད་འདུག'' ཅེས་སྨྲས་པ་ན་ཨེན་གྱིས་སེམས་ཅུང་ཙམ་མི་སྐྱིད་པའི་ངང་ནས་ ""ཨོ་!'' ཞེས་དབུགས་རིང་ནར་ནར་མོ་ཞིག་འཐེན།\nཕྱི་ཉིན་ཞོགས་པ་ཞོགས་ཟས་ཀྱི་སྐབས་སུ་ཨེན་གྱིས་སྐུ་ཞབས་མ་ཐི་ཡུས་ཀྱི་ཞལ་མདངས་འགྱུར་ནས་ཐལ་མདོག་ཏུ་གྱུར་འདུག་པ་མཐོང༌། ཏོག་ཙམ་གྱི་རྗེས་སུ་ཨེན་གྱིས་མེ་རི་ལ་ལ་ ""མ་ཐི་ཡུས་ན་གི་ཡོད་དམ།?'' ཞེས་སྐད་ཆ་དྲིས་པར། མོ་རང་གིས་ ""རེད་ ཁོང་གི་སྙིང་ཡག་པོ་མེད་ཁར། ཡང་བསྐྱར་སྙིང་ལ་ན་ཚ་གསར་པ་ཞིག་སླེབས་འདུག ད་དུང་ལས་ཀ་ཡང་ཤུགས་ལས་བྱེད་ཀྱི་འདུག'' ཅེས་བཤད།\nཉིན་ཁ་ཤས་སོང་རྗེས། མ་ཐི་ཡུས་ཐབ་ཚང་དུ་འགྲོ་སྐབས་ཐང་ལ་འགྱེལ་བ་ན། མེ་རི་ལ་དང་ཨེན་གཉིས་མགྱོགས་མྱུར་ངང་ཁོང་གི་རྩར་བརྒྱུགས་སྐབས་ཁོང་གྲོངས་ཚར་འདུག དེ་ནས་ཨེན་གྱི་ཡིད་སེམས་ཧ་ཅང་གི་གདུང་བར་གྱུར་ཏེ་བསམ་པར་ ""མ་ཐི་ཡུས་ནི་ངའི་གྲོགས་པོ་ཡག་ཤོས་དེ་ཡིན། ཁོང་གིས་ང་གྷི་རེན་གྷེ་བྷོལ་དུ་ཁྲིད་ཡོང་བ་མ་ཟད། ད་དུང་ཁོང་གིས་དུས་ནམ་ཡིན་ཡང་ང་ལ་བྱམས་སྐྱོང་ཚད་མེད་གནང་གི་ཡོད། ང་ཡང་ཁོང་ལ་ཧ་ཅང་གི་དགའ་པོ་ཡོད་'' བསམ་བཞིན་མཚན་མོར་གཉིད་ཀྱང་མ་ཁུག་པར་མོ་རང་གི་མལ་ཁང་དུ་ངུས་ནས་བསྡད་པ་ན། མེ་རི་ལ་མོ་རང་གི་རྩར་ཡོང་ནས་ ""ཨེན་ ད་མ་ངུ༌། མ་ཐི་ཡུས་ནི་ངའི་སྙིང་ནས་བརྩེ་བའི་གཅུང་པོ་དེ་ཡིན་པ་མ་ཟད། ཆེས་ཡ་རབས་ཚུལ་མཐུན་གྱི་མི་ཞིག་ཀྱང་རེད། འོན་ཀྱང་ད་དུང་ང་ལ་ཁྱེད་རང་ཡོད་པ་རེད་ལ། ཁྱོད་ལ་ཡང་ང་ཡོད། མ་ཟད་ང་རང་ཁྱེད་ལ་ཧ་ཅང་གིས་བརྩེ་བོ་ཡོད་'' ཅེས་བཤད།\nསྐབས་ཤིག་མེ་རི་ལ་ནི་ཕར་བལྟས་ཚོད་ལ་ཧ་ཅང་ཐང་ཆད་ཅིང་སྐྱོ་ཉམས་ཤིག་དང་བཅས་ཐབ་ཚང་གི་ཀྱོག་ཙེའི་འཁྲིས་སུ་བསྡད་འདུག་པར། ཨེན་གྱིས་ལག་ཟུང་གིས་མེ་རི་ལ་ལ་འཐམ་ནས་ ""མེ་རི་ལ་! དོན་དག་ཅི་ཞིག་བྱུང་སོང་?'' ཞེས་དྲིས། མེ་རི་ལ་ཡིས་ ""ངའི་མིག་ལ་ཡང་བསྐྱར་ན་ཚ་གཏོང་གི་འདུག་ལ་ཡག་པོ་ཞིག་མཐོང་གི་ཡང་མི་འདུག་པས་ལས་ཀ་ནི་བྱེད་མི་ཐུབ།'' ཅེས་ངུ་བཞིན་དུ་ད་དུང་བཤད་རྒྱུར་ ""ང་ཧ་ཅང་གི་སེམས་སྡུག་གི མ་ཐི་ཡུས་དང་ངེད་གཉིས་ལ་དངུལ་གང་ཡོད་ཨ་བྷེས་དངུལ་ཁང་དུ་བཅོལ་བ་ཡིན། འོན་ཀྱང་དངུལ་ཁང་དེ་ལམ་ལྷུང་མ་བྱུང་བས་ད་ང་ལ་དངུལ་མེད། དེར་བརྟེན་གྷི་རེན་གྷེ་བྷོལ་ཡང་བཙོང་གི་ཡིན་'' ཅེས་བཤད་པ་ན་ཨེན་གྱིས་ ""ད་མ་ངུ་ མེ་རི་ལ། གྷི་རེན་གྷེ་བྷོལ་བཙོང་ན་ག་ལ་འགྲིག དེ་སྔོན་མ་ཐི་ཡུས་དང་ཁྱེད་གཉིས་ཀྱིས་ཡོད་ཚད་ངའི་ཐོག་ཏུ་བློས་བཏབ་བ་རེད། དེས་ན་ང་རེ་ཌི་མོན་ཌི་མཐོ་སློབ་ཏུ་ཡང་འགོ་གི་མིན་ལ། ད་ནས་བཟུང་ངས་ཁྱེད་ལ་ཕྱག་རོགས་ཧུར་ཐག་ཞུས་ཆོག གང་ལྟར་ངས་ཨེ་ལེན་ཌི་ཡི་ ཨ་ཌི་ཝན་ཌིའི་སློབ་གྲྭར་དགེ་རྒན་བྱས་ཏེ། དེའི་ཞོར་དུ་ཁྱེད་ལ་ཕྱག་གཡོག་ཞུས་ཤིང་གྷི་རེན་གྷེ་བྷོལ་ཡང་བདག་ཉར་བྱེད། དེ་ལྟར་བྱས་ཚེ་ངེད་གཉིས་སྐྱིད་པོ་ཡོང་གི་རེད།'' ཅེས་ལབ།\nདེ་རྗེས་ལྕམ་སྐུ་ལེན་ཌི་ གྷི་རེན་གྷེ་བྷོལ་ལ་ཡོང་ནས་ ""ཨེན་ ཁྱོད་ཀྱིས་མེ་རི་ལ་ལ་ལས་ཀ་ཡག་པོ་བྱས་འདུག'' ཅེས་ལབ་པས་མོ་རང་ལ་ཡང་ཧ་ཅང་གི་དགའ་སྤྲོ་སྐྱེས། ""ད་ཁྱོད་ཀྱིས་ཨ་ཝན་ལེས་ཀྱི་སློབ་གྲྭར་སློབ་ཁྲིད་བྱས་ན་འགྲིག་གི་རེད་'' ཅེས་བཤད་པ་ན་ཨེན་གྱིས་ ""དེ་ཡོང་གི་མ་རེད། དེ་ལ་གྷེ་བྷོར་ཌི་ཡིས་སློབ་ཁྲིད་བྱེད་ཀྱི་ཡོད་པ་རེད། འོན་ཀྱང་ང་རང་གྷི་རེན་གྷེ་བྷོལ་ལ་བསྡད་ནས་སློབ་ཁྲིད་བྱེད་སའི་སློབ་གྲྭ་གཞན་པ་ཞིག་འཚོལ་ཆོག་" ཅེས་བཤད་པར། ལྕམ་སྐུ་ལེན་ཌི་ཡིས་ ""དེ་འདྲ་དགོས་དོན་མེད། གྷེ་བྷོར་ཌི་ཡིས་མེ་རི་ལའི་གནས་ཚུལ་ཚང་མ་ཤེས་ཡོད་པ་མ་ཟད། ཁྱོད་ཀྱང་གྷི་རེན་གྷེ་བྷོལ་ནས་མེ་རི་ལ་དང་ལྷན་དུ་་མི་སྡོད་ཀ་མེད་ཡིན་པ་སོགས་ཤེས་པར་བརྟེན། ཁོང་བྱེ་དཀར་གྱི་སློབ་གྲྭ་རུ་སློབ་ཁྲིད་བྱེད་པར་འགྲོ་རྒྱུ་བྱས་འདུག དེས་ན་ཨ་ཝན་ལེས་ཀྱི་སློབ་གྲྭ་ལ་ཁྱེད་རང་མ་གཏོགས་བདག་པོ་མེད།'' ཅེས་བཤད་པས། ཨེན་ཧང་སང་སྟེ་བསམ་པར་ ""དེ་ནི་གྷེ་བྷོར་ཌི་ཡིས་ང་ལ་ཇི་འདྲའི་ལས་བཟང་ཞིག་བྱས་པ་རེད་'' སྙམ།\nཉིན་གཉིས་ཀྱི་རྗེས་སུ་ཨེན་ལམ་ཁ་ཞིག་ནས་གྷེ་བྷོར་ཌི་ལ་ཐུག་པ་ན། ཨེན་གྱིས་ཁོང་གི་སྔུན་བཀག་སྟེ་ལག་པ་བརྐྱང་ནས་ ""གྷེ་བྷོར་ཌི། ཁྱོད་ཀྱིས་ཨ་ཝན་ལེས་ཀྱི་སློབ་གྲྭའི་སྐོར་གྱི་ལས་བཟང་དེ་ལྟར་བྱས་པར་ངས་སྙིང་ཐག་པ་ནས་ཐུགས་རྗེ་ཆེ་ཞུ། དེ་སྔོན་གྱི་གནས་ཚུལ་རྣམས་ལ་ངས་དགོངས་དག་ཞུ་གི་ཡིན། དེས་ན་ཐུགས་རྗེས་གཟིགས། ད་ནས་བཟུང་ངེད་གཉིས་ཀྱིས་གྲོགས་པོ་སྒྲིག་ཏོ།'' ཞེས་ལབ་པ་ན། གྷེ་བྷོར་ཌི་ཡིས་ཀྱང་ཨེན་གྱི་ལག་པར་འཇུས་ཏེ་ ""འགྲིག་གི་རེད། ང་རང་ཡང་དེ་ལྟར་བྱེད་རྒྱུར་དགའ་པོ་ཡོད།'' ཅེས་ལབ།\nདེ་ནས་ཁོང་གཉིས་ཨེན་གྱི་ནང་ལ་སོང་སྟེ་སྡོད་ཁང་ཕྱི་ལོགས་སུ་བསྡད་ནས་ཆུ་ཚོད་གཅིག་དང་ཕྱེད་ཀ་ཙམ་གྱི་རིང་གླེང་མོལ་བྱས། དེའི་རྗེས་སུ། ཨེན་སྒེའུ་ཁུང་འཁྲིས་སུ་བསྡད་ནས་ཕྱི་ལོགས་ལ་བལྟ་བཞིན་ ""དོ་དགོང་ནི་ཇི་འདྲའི་ཡིད་དུ་འོང་བའི་མཚན་ལྗོངས་ཤིག་རེད་ཨང༌། མ་ཟད་ང་ལ་ལས་གནས་ཀྱང་ཡག་པོ་ཞིག་ཐོབ་སོང་ལ། མཛའ་གཅུགས་ཡིད་དུ་འོང་བའི་གྲོགས་པོ་ཡང་ཡག་ཤོས་ཤིག་ལ་ཐུག གང་ལྟར་ཕྱོགས་ཐམས་ཅད་ནས་འགྲིག་ཐག་ཆོད་ཡོད་པས། མ་འོངས་པར་ང་རང་སྐྱིད་པོ་ཡོང་རྒྱུ་ཡིན་པ་ངས་ཤེས་ཀྱི་འདུག'' སྙམ་མོ།། །།\n2009-07-02 Montgomery, L. M. (Lucy Maud) ཀློག་གྲངས། མཆན ཡོད།